ބޯކޮށް ވާރޭވެހުމުގެ ސަބަބުން އިނގިރޭސިވިލާތުގެ އުތުރާއި މެދުތެރޭ ސަރަޙައްދުތަކުގައި ފެންބޮޑުވެއްޖެ ބޯކޮށް ވާރޭވެހުމުގެ ސަބަބުން އިނގިރޭސިވިލާތުގެ އުތުރާއި މެދުތެރޭ ސަރަޙައްދުތަކުގައި ފެންބޮޑުވެއްޖެ\nބޯކޮށް ވާރޭވެހުމުގެ ސަބަބުން އިނގިރޭސިވިލާތުގެ އުތުރާއި މެދުތެރޭ ސަރަޙައްދުތަކުގައި ފެންބޮޑުވެއްޖެ\nބޯކޮށް ވާރޭވެހުމާއެކު އިނގިރޭސިވިލާތުގެ އުތުރާއި މެދުތެރޭ ސަރަޙައްދުތަކުގައި ފެންބޮޑުވެއްޖެއެވެ.\nއިނގިރޭސިވިލާތުގެ ފުލުހުން ބުނީ ފެންބޮޑުވުމުގެ ސަބަބުން އެކަކު މަރުވެ ގެތަކަށް ފެންވަނުމުގެ ސަބަބުން އެ ސަރަހައްދުގެ އާންމު ދިރިއުޅުމަށް ދަތިވެފައިވާކަމަށެވެ. ފެންބޮޑުވުމުގެ ސަބަބުން މަރުވި މީހާގެ ހަށިގަނޑު ފެނިފައިވަނީ ޑާބީޝިއާ ސަރަހައްދުގެ ޑާލޭޑޭލްގައިވާ ޑާވެންޓް ކޯރުންކަމަށާ މަރުވެފައިވަނީ އަންހެނެއްކަމަށްވެސް އިނގިރޭސިވިލާތުގެ ފުލުހުން ބުނެއެވެ.\nވައިގެ މަގުން ނަގާފައިވާ އޭރިއަލް ފޮޓޯތައް ދައްކާގޮތުން، އިނގިރޭސިވިލާތުގެ އުތުރާއި މެދުތެރޭ ސަރަހައްދުތަކުގައިވަނީ ރެކޯޑު އަދަދަކަށް ފެންބޮޑުވެފައެވެ. މިކަމުގެ ސަބަބުން ޑޮންކާސްޓާފަދަ ވިލެޖްތަކުގެ ގެ ތަކުގައި ދިރިނޫޅެވޭވަރަށް އެ ގެތަކަށް ފެންވަދެފައިވާކަމަށް ރިޕޯޓްތައް ބުނެއެވެ.\nފިނި މޫސުން ފެށުމާއެކު އިނގިރޭސިވިލާތަށް ކުރަމުންދާ ވިއްސާރާގައި އެގައުމުގެ އުތުރާއި މެދުތެރޭ ސަރަހައްދުތަކުގައި ފެންބޮޑުވެދާނެކަމަށް ލަފާކޮށް ތިމާވެއްޓަށް މަސައްކަތްކުރާ އެޖެންސީތަކުން އެކަމާގުޅޭ 150އަށްވުރެ ގިނަ އެލާޓް ނެރެފައިވާކަމަށް މައުލޫމާތު ލިބެއެވެ.\nއައު ޕަސެންޖަރ ޓަރމިނަލްގެ މަސައްކަތް 2022 ވަނަ އަހަރުގެ މެދުތެރޭ ނިންމާލެވޭނެ: އެމް.އޭ.ސީ.އެލް\nއީ-ސްޓޯރ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން މިހާރު ވިޔަފާރިކުރެވޭނެ\nރަށަށްގޮސް ކަރަންޓީނުވާ ގޭގައި 60 އަހަރުންމަތީގެ އެއްވެސް މީހަކު ހުރެގެން ނުވާނެ


Maldive Gas in lui fulhiah badhalukohlan rahnuge fuurusatheh\nމޯލްޑިވް ގޭހުގެ ލުއި ފުޅިއަށް ބަދަލުކޮށްލަން ރަނުގެ ފުުރުސަތެއް\nމޯލްޑިވް ގޭހުގެ އާއްމުކޮށް ވިއްކާ ދަގަނޑު ފުޅި އުފުލަން ފަސޭހަ "ލުއިފުޅި" އަކަށް ބަދަލު ކޮށްލަން ރަނުގެ ފުރުސަތެއް ހުޅުވާލައިފި އެވެ.\nމޯލްޑިވްސް ގޭހުން ރޯދަ މަހާ ދިމާކޮށް ކުރިއަށް ގެންދާ "ލުއި ފަސޭހަ ޕްރޮމޯޝަން" ގެ މުއްދަތުގައި ލުއިފުޅިއެއް ވިއްކާނީ 1000ރ. އަށެވެ. ނަމަވެސް އާއްމުކޮށް މީގެ ފުޅިއެއް ވިއްކަނީ 1774ރ. އަށެވެ. މި ޕްރޮމޯޝަން ފެށުމާއެކު މި ފުޅީގެ އަގު މިވަނީ 774ރ. ހެޔޮވެފަ އެވެ.\nމޯލްޑިވް ގޭހުން ބޭނުން ކުރާ ލުއި ފުޅިއަކީ ރައްކާތެރިކަމުގެ ޔަގީންކަން ބޮޑު ފުޅި އެކެވެ. ރާއްޖެ އަށް އެންމެ ފުރަތަމަ ލުއި ފުޅީ ތައާރަފު ކުރި މި ކުންފުނިން ގޭސް ފޯރުކޮށްދޭ މި ފުޅިއަކީ މިހާރު އާއްމުންގެ ތަރުހީބު ބޮޑު އެއްޗަކަށް ވަނީ ވެފަ އެވެ.\nރާއްޖޭގައި ގޭހުގެ ހިދުމަތް ދެމުން އަންނަތާ 17 އަހަރަށްވުރެ ގިނަ ދުވަސްވީ ކުންފުނިން ދަނީ ގޭހުގެ އެކި ވައްތަރުތައް ވިއްކަމުންނެވެ. މިގޮތުން ރާއްޖޭގެ އާބާދީގެ ބޮޑު ބަޔަކަށް ގޭސް ފޯރުކޮށްދޭއިރު، ރާއްޖޭގެ ގިނަ ހޮސްޕިޓަލްތަކަށް މެޑިކަލް ގޭސް ވެސް ފޯރުކޮށްދެނީ މި ކުންފުނިންނެވެ.


Ras Online - ކޮވިޑް-19: މާލެއިން 24 މީހުންނާއިއެކު، ޖުމްލަ 122 މީހަކު މިއަދު ޕޮޒިޓިވް\nކޮވިޑް-19: މާލެއިން 24 މީހުންނާއިއެކު، ޖުމްލަ 122 މީހަކު މިއަދު ޕޮޒިޓިވް\nމާޝާ މިދުހަތު 22 ޖުލައި 2021 - 23:2\nރާއްޖެއިން މިއަދު 122 މީހަކު ކޮވިޑަށް ޕޮޒިޓިވްވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 76،454 އަށް އަރާފައެވެ. އަދި އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް އެކްޓިވް ކޭސްތައް ނުވަތަ ބަލިޖެހިފައި ތިބި މީހުންގެ އަދަދު އުޅެނީ 2،587 ގައެވެ.\nމިއަދު ބައްޔަށް ޕޮޒިޓިވް ވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 24 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 98 މީހުންނެވެ. މީގެ ތެރޭގައި ރިސޯޓުތަކުން ޕޮޒިޓިވްވި 17 މީހަކާއި، އަތޮޅުތެރޭގެ ރަށްތަކުން ޕޮޒިޓިވްވި 81 މީހަކު ހިމެނެއެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 11 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 6،072 ސާމްޕަލް ނަގާފައިވާ ކަމަށެވެ.\nވޭތުވެދިޔަ 24 ގަޑީއިރުގެ ތެރޭގައި 106 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 73،637 މީހުންވަނީ ބަލިން ރަނގަޅުވެފައެވެ.\nކޮވިޑް ޖެހިގެން މިހާތަނަށް ރާއްޖޭގައި ނިޔާވި މީހުންގެ އަދަދު ވަނީ 218 އަށް އަރާފައެވެ.\nމީގެއިތުރުން، ކޮވިޑުން ރައްކާތެރިވުމަށް ރާއްޖޭގައި ކުރިއަށްގެންދާ ވެކްސިން ދިނުމުގެ ކެމްޕޭނުގެ ދަށުން މިހާތަނަށް 320،991 މީހަކު ރާއްޖޭގައި ވެކްސިން ޖަހައިފިކަމަށް އެޗްޕީއޭއިން ބުނެފައިވެއެވެ.\nއެޗްޕީއޭގެ ތަފާސް ހިސާބުތަކުން ދައްކާގޮތުގައި 260،281 މީހަކު މިހާތަނަށް ކޮވިޑް-19 ވެކްސިނުގެ ދެވަނަ ޑޯޒު ޖަހާފައިވެއެވެ.


Priya Bunanee Eyna Single Kamah - Vaguthu\nޕްރިޔާ ބުނަނީ އޭނާ ސިންގަލް ކަމަށް\nއެންމެ 60 ސިކުންތުގެ ވީޑިޔޯއަކުން އެތައް ބައެއްގެ ސަމާލުކަން ލިބުނު ޕްރިޔާ ޕްރިކާޝް ވާރިއާ ހުސްހަށިބައިކޮށް ހުރިކަމަށް އޭނާ ބުނެފިއެވެ.\nއަލަށް ނެެރޭ މިލިޔާލަމް ފިލްމެއްގެ ލަވައެއްގައި ފެންނަ ތަންކޮޅަކުން އެތައް ބައެއްގެ ސަމާލުކަން ހޯދާފައިވާ ޕްރިޔާ ބުނީ، އެ ވީޑިޔޯއަށްފަހު އޭނާގެ މީސް މީޑިޔާ ޕްލެޓްފޯމްތަކުގެ އިންބޮކްސްއަށް ގިނަ މެސެޖްތަކެއް ލިބެމުން އަންނަ ކަމަށެވެ. އަދި އެއްވެސް ވަރަަކަށް އަދި އޭނާ ޑޭޓް ކުރަން ބޭނުންނުވާކަމަށް ޕްރިޔާ ވަނީ އިންޓަވިއުއެއްގައި ބުނެފައެވެ.\nޕްރިޔާ ބުނީ، ވެލަންޓައިންސް ޑޭގައި ވެސް އެތައް ބަޔަކު އޭނާއަށް މެސެޖް ކުރަމުން އަންނަކަމަށެވެ. އަދި ޑޭޓް ކުރުމަށް އެދެމުންދާކަަމަށްެވެސް އޭނާ ބުންޏެވެ.\n"އަހަރެންގެ ހަޔާތުގައި އެއްވެސް ހާއްސަ މީހެއް ނެތް. އަހަރެންގެ ކިޔެވުމާއި، އެކްޓަރަކަށް ވާން އޮތް ހުވަފެނަކީ އެެހެން އެއްޗެއް. ވެލެންޓައިންސް ޑޭގައިވެސް އަހަރެން ޖެހޭނީ ކޮލެޖަށް ދާން. އެއީ އެޓެންޑެންސްއަކީ ވަރަށް ބަލަން ޖެހޭ އެއްޗެއް. ކޮލެޖަށް ދިޔަޔަސް މީހެއްގެ ފަރާތުން އުނދަގުލެއް ވެދާނެހެން ހީނުވޭ. އަހަރެން ދަނީ އަންހެން ކުދިންގެ ކޮލެޖަކަށް" ޕްރިޔާ އިންޑިއާ ނޫހަކަށް ބުންޏެވެ.\nއެތައް ބައެއްގެ ހިތްތައް ކަތިލާފަދަ ކަތިނަޒަރުގެ ސަބަބުން އޭނާ މަޝްހޫރުވެދާނެކަމަށް އެެއްވެސް ވަރަކަށް އޭނާ ހީނުކުރެއެވެ. މިއީ ޕްރިޔާގެ ފުރަތަމަ ފިލްމެވެ. އިތުރު ފިލްމްތަކުންވެސް އޭނާއަށް ޖާގަ ލިބުން އެކަށީގެންވެއެވެ.\nފެބުރުއަރީ 16, 2018 11:44\nފެބުރުއަރީ 16, 2018 14:46\nފެބުރުއަރީ 17, 2018 06:26\nހިތް ފުރި ދާތީ އޭ ކަލާ ފެނުމުން. ހިއްސުތަކޭ އެދެނީ ކަލާ ހޯދަން. އޭ ކަލާ އަރިހަށޭ ދާހިތޭ ހަމަވަނީ. ޢުފާ ހޯދަން


SunOnline: Virus ge biru othumun cruise liner eh bandharu kurun5gaumakun huttuvaifi\nވައިރަހުގެ ބިރު އޮތުމުން ކުރޫޒްލައިނާއެއް ބަނދަރު ކުރުން ފަސް ގައުމަކުން ހުއްޓުވައިފި\nރުގިއްޔާ މުހައްމަދު މޫސާ 12 Feb 2020, 14:47\nއެމްއެސް އެސްޓާޑަމްގައި 2،257 ފަސިންޖަރުންނާއި ކުރޫއިން އެބަތިބި -- ފޮޓޯ: އީޕީއޭ\nބޭންކޮކް (ފެބްރުއަރީ 12): ދެހާހަށް ވުރެ ގިނަ މީހުންނާ އެކު ދަތުރު ކުރަމުންދާ ކުރޫޒްލައިނާއަކުން ކޮރޯނާވައިރަސް ޑިޒީސް،2019 (ކޯވިޑް-19) ފެނިދާނެތީ އެ ބޯޓު ބަނދަރު ކުރަން ހުއްދަ ދޭން ފަސް ގައުމަކުން ދެކޮޅު ހަދައިފި އެވެ.\nމިހާރު ގަލްފް އޮފް ތައިލޭންޑުގައި އޮތް އެމްއެސް ވެސްޓާޑަމް ކިޔާ އެ ބޯޓު ބަނދަރު ކުރުން ފުރަތަމަ ހުއްޓުވީ ފިލިޕީންސްއިންނެވެ. އެއީ އެބޯޓު މިމަހުގެ އެކެއްގައި ހޮންކޮންގައި ހުއްޓުމަށް ފަހު ދިޔުމުންނެވެ. އަދި އޭގެ ފަހުން ޖަޕާނާއި ޓައިވާނާއި ތައިލޭންޑުން މިހާރު ވަނީ ވެސްޓާޑަމް ބަނދަރު ކުރުން ހުއްޓުވާފަ އެވެ.\nއެ ބޯޓު އޮޕަރޭޓު ކުރާ ހޮލެންޑް އެމެރިކާ އިން ވަނީ އެ ބޯޓުގައި ތިބި 2،257 މީހުންގެ ތެރެއިން އެއްވެސް މީހަކަށް ވައިރަސް ޖެހިފައިވާ ކަމަށް ގަބޫލު ކުރަންވީ އެއްވެސް ސަބަބެއް ނެތެވެ. އަދި އެ ބޯޓުގައި ތިބި ފަސިންޖަރުން ވަނީ ކުރޫޒްލައިނާއަށް ބަނދަރު ނުކުރެވި މާ ގިނަ ދުވަސްވާ ނަމަ ކާނާ އާއި ބޭހާއި ތެޔޮ މަދުވެދާނެ ކަމުގެ ކަންބޮޑުވުން ފާޅުކޮށްފަ އެވެ.\nނަމަވެސް ތައިލޭންޑުގެ ސަރުކާރުން ވަނީ އެބޯޓަށް ބޭންކޮކުގައި ބަނދަރު ނުކުރެވުނު ނަމަވެސް އެއަށް ކާނާ އާއި ބޭހާއި ތެޔޮ ފޯރުކޮށްދޭނެ ކަމަށް ބުނެފަ އެވެ.\nތައިލޭންޑުގައި ވެސްޓާޑަމް ބަނދަރު ކުރުން ހުއްޓުވާފައި ވަނީ ޖަޕާނުގެ ޔޮކޮހާމާގައި ބަނދަރުކޮށްފައި އޮތް ކުރޫޒްލައިނާއެއްގައި ތިބި 174 މީހަކު މިހާތަނަށް ވައިރަސްއަށް ޕޮޒިޓިވްވެފައިވާ ކަމަށް އެގައުމުން ބުނި ފަހުންނެވެ. އެބޯޓު މިދިޔަ ހަފްތާ ތެރޭގައި ބަނދަރު ކުރި ފަހުން އޮތީ ކަރަންޓީނުކޮށްފަ އެވެ. އަދި ވައިރަސް ޖެހިފައިވާ މީހުން ހޮސްޕިޓަލަށް ގެންދަމުންދާ އިރު، އަންނަ ބުދަ ދުވަހާ ޖެހެންދެން ބޯޓު އޮންނާނީ ކަރަންޓީނުކޮށްފައި ކަމަށް ޖަޕާނުން ބުންޏެވެ.\nމިދިޔަ ޑިސެމްބަރު މަހުގެ ތެރޭގައި ޗައިނާގައި ފުރަތަމަ ފެތުރެން ފެށި ކޯވިޑް-19ގެ ސަބަބުން މިހާތަނަށް 1،113 މީހަކު ވަނީ މަރުވެފަ އެވެ. އަދި އެ ވައިރަސްއަށް ޕޮޒިޓިވްވި މީހުންގެ އަދަދު މިހާރު ވަނީ 44،600އަށް އިތުރުވެފަ އެވެ.\nވައިރަހުގެ ބިރަށް ކުރޫޒް ލައިނާ ބަނދަރުކުރުން ހުއްޓުވައިފި\nތައިލޭންޑުގަ ބަޑިން ހަމަލާދިން ސިފައިންގެ މީހާ މަރާލައިފި\nތައިލެންޑްގެ ސިފައިންގެ މީހަކު 17 މީހުން މަރާލައިފި


SunOnline: Midhiya mahu enmme gina mudhaa ethere kuree China in\nމިދިޔަ މަހު އެންމެ ގިނަ މުދާ އެތެރެކުރީ ޗައިނާ އިން\nއައިޝަތު ފަރީޙާ 11 Jun 2019, 17:28\nނިމިގެންދިޔަ މެއި މަހު ރާއްޖެއަށް އެންމެ ގިނަ އަދަދެއްގެ މުދާ އެތެރެކުރީ ޗައިނާ އިން ކަމަށް ކަސްޓަމްސްގެ ތަފާސް ހިސާބުތައް ދައްކައިފިއެވެ.\nކަސްޓަމްސް އިން މިއަދު އާންމުކުރި ތަފާސްހިސާބުތަކަށް ބަލާއިރު މިދިޔަ މެއި މަހު 3.6 ބިލިއަން ރުފިޔާގެ މުދާ ރާއްޖެ އެތެރެކޮށްފައިވެއެވެ. އޭގެ ތެރެއިން 22 ޕަސެންޓު މުދަލަކީ ޗައިނާ އިން ރާއްޖެ އެތެރެކޮށްފައިވާ މުދަލެވެ.\nޗައިނާ އަށްފަހު ދެން އެންމެ ގިނަ އަދަދަކަށް މުދާ އެތެރެކޮށްފައިވަނީ ޔޫއޭއީ އިންނެވެ. އެއީ ޖުމްލަ އިމްޕޯޓުގެ 21 ޕަސެންޓެވެ. ޖުމްލަ އިމްޕޯޓުގެ 12 ޕަސެންޓު ސިންގަޕޫރުން އެތެރެކުރި އިރު، ޖުމްލަ އިމްޕޯޓުގެ އަށް ޕަސެންޓަކީ އިންޑިއާ އިން އެތެރެކޮށްފައިވާ މުދަލެވެ.\nރާއްޖެއަށް އެތެރެކުރި މުދަލަށް ބަލާއިރު އެންމެ ގިނައިން އެތެރެކޮށްފައިވަނީ ތެލުގެ ބާބަތްތަކެވެ. އެއީ ޖުމްލަ އިމްޕޯޓުގެ 20 ޕަސެންޓު (713 މިލިއަން ރުފިޔާ) އެވެ.\nރާއްޖެ އިން ބޭރަށް އެކްސްޕޯޓު ކުރި މުދަލަށް ބަލާއިރު މެއި މަހު232 މިލިއަން ރުފިޔާގެ މުދާ ރާއްޖެ އިން ބޭރަށް އެކްސްޕޯޓުކޮށްފައިވެއެވެ. މީގެ ތެރެއިން 47 ޕަސެންޓު މުދާ އެކްސްޕޯޓުކޮށްފައިވަނީ ތައިލެންޑަށެވެ. 12 ޕަސެންޓުމުދާ ޖަރުމަނުވިލާތަށް އެކްސްޕޯޓު ކުރިއިރު އަށް ޕަސެންޓު އެކްސްޕޯޓު ކޮށްފައިވަނީ އެމެރިކާ އަށެވެ.\nރާއްޖެއިން ބޭރަށް އެކްސްޕޯޓު ކުރި މުދަލުގެ 32 ޕަސެބްޓަކީ ބޮޑު ކަންނެއްޔެވެ. އެއީ ޖުމްލަ އެކްސްޕޯޓުގެ 32 ޕަސެންޓެވެ.\nމިދިޔަ މަހު ކަސްޓަމްސް ޑިއުޓީގެ ގޮތުގައި 271 މިލިއަން ރުފިޔާ ލިބުނުއިރު މިއީ ފާއިތުވި އަހަރުގެ މި މުއްދަތާ އަޅާބަލާއިރު 15 ޕަސެންޓު އިތުރު އަދަދެކެވެ.


Aminath shifa: އުގެނުމާއި އުގަންނައިދިނުން އަދި ތަޢުލީމް\nއުގެނުމާއި އުގަންނައިދިނުން އަދި ތަޢުލީމް\nމިއަދު އަޅުގަނޑުމެންގެ މިކުޑަކުޑަ ރާއްޖެ މިވަނީ ވަސީލަތް ތަކުން ފުރިފައެވެ. ތަރައްޤީއާއި ތަޙްޒީބުގައި އެހެނިހެން ޤައުމުތަކާއި އެއްހަމައެއްގައި ފައިތިލަ ސާބިތުކުރުމަށް މަސައްކަތްކުރާއިރު، އެކަން އަޅުގަނޑުމެންގެ ތެރެއިން ކޮންމެ ދާއިރާއެއްވެސް ދަނީ ޔަޤީންކޮށްދެމުން ނެވެ. މީގަ އެންމެ ބޮޑު އެއްހެކި އަޅުގަނޑުމެންނަށް ފެންނަށް ހުރީ، އަޅުގަނޑުމެންނާ ނުހަނު ކައިރީގައިވާ ތަޢުލީމީ ދާއިރާއިންނެވެ."އުގެނުމާއި އުގަންނައި ދިނުން އަދި ތަޢުލީމް" މިއީ ވަރަށް ވެސް ފުޅާ ތަފާތުގޮތްގަތަށް ދިރާސާ ކުރެވިދާނެ މަޢުޟޫއެކެވެ.\nތަޢުލީމީ ދާއިރާ މާޒީ އަށް ނަޒަރު ހިންގާލަމާ ހިގާށެވެ. މީގެ އެތަން އަހަރުތަކެއް ކުރިން ރާއްޖޭގެ ތަޢުލީމް ފެށި ފުޅާވެގެން އައި ދުވަސްވަރާއި މިއަދު ގެ ޙާލަތު އަޅާކިޔާލެވިއްޖެނަމަ މިއީ ވިސްނައިގަންނަށް މާއުދަގޫ މައްސަލައަކަށް ވެގެނެއް ނުދާނެއެވެ. އެއީ ހަދާނުން ކައްސައިލާގެން ދާފަދަ ދުވަސްތަކެއްވެސް ނޫނެވެ. އެއަށް ވުރެމާ ކައިރީގައިވާ އަޅުގަނޑުމެންގެ ޅަދުވަހުގެ ވާހަކަތަކެވެ. އަޅުގަނޑުމެންގެ މައިންބަފައިންގެ ވާހަކަ ތަކެވެ.\nކޮންމެ އަކަސް މިއަދު ބަލާލި ކޮންމެ ދިމާއަކުންވެސް ފެންނަމުންދަނީ ތަރައްޤީ އާއި ތަޙްޒީބެވެ. ކިޔެވުމާއި ކިޔަވައިދިނުމުގެ ތެރެއިންވެސް މިކަން މިހާރު ދަނީ ފެންނަމުންނެވެ. މީގެ ކުރީގައި އަޅުގަނޑުމެންނަށް ކިޔަވައިދިން ހިތުދަސްކުރުމާ ޓީޗަރު އަގައިން އަގަޔަށް އަޅައިދިނުމުގެ ބަދަލުގައި، ތަފާތު ދިރާސާތައް ކޮށް ތަފާތު ގޮތްގޮތަށް ކިޔަވައިދިނުން ދަނީ ތަޖުރިބާ ކުރަމުންނެވެ. އެކި އެކި ތިއަރީތައް ދަނީ ކިޔަވައިދިނުމުގައި ބޭނުންކުރަމުންނެވެ. އަދި އޭގެން ރަނގަޅު ނަތީޖާތަކެއް ދަނީ ޚާޞިލްކުރަމުންނެވެ.\nPosted by Aminath Shifa at 7:57 AM\nAminath Shifa March 4, 2013 at 8:01 AM\nމިމަސައް ކަތުގައި ކާމިޔާބު ދެއްވުން އެދި ﷲ ގެ ޙަޟްރަތުގައި ދުޢާ ދަންނަވަން. މަޢުޟޫތަކަށް ވާހަކަދެއްކުމުގެ ކުރިން ކުރު މުޤައްދިމާއަކުން ފެށީ، ހުރިހައި ބައިވެރިން ޚިޔާލު ހުށައެޅުން އެދެން.\nphachuhu ahmed May 11, 2013 at 2:18 PM\nކިޔަވައިދިނުމުގައި ގެންގުޅޭނެ ފިލޯސަފީ\nބިހޭވިއަރ ލާރނިން ތިއަރީ (ސުލޫކީ އުގެނުމުގެ ނަޒަރި...\naminath shifa. Picture Window theme. Powered by Blogger.


Chelsea Aai Arsenal Ah Bodu Molheh - Vaguthu\nއާސެނަލް އާއި ޗެލްސީ އަށް ބޮޑު މޮޅެއް\nޕްރިމިއާ ލީގުގައި މިއަދު ކުޅުނު މެޗުތަކުން އާސެނަލް އާއި ޗެލްސީ ވެސް ވަރަށް ފަސޭހަކަމާއެކު މޮޅުވެއްޖެއެވެ.\nމި ނަތީޖާތަކާއެކު ޗެލްސީ މިހާރު އޮތީ 20 ޕޮއިންޓާ އެކު ލީގުގެ އެއްވަނައިގައެވެ. އާސެނަލް އޮތީ 18 ޕޮއިންޓާ އެކު ލީގުގެ ހަތަރުވަނައިގައެވެ.\nއާސެނަލް މިއަދު މޮޅުވީ ލީގުގެ 17 ވަނައިގައި އޮތް ފުލަމްއާ ބައްދަލުކޮށް 1-5 އިންނެވެ.\nފުލަމްގެ ދަނޑުގައި ކުޅުނު މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ އާސެނަލް އިންނެވެ. މި ގޯލު މެޗުގެ 29 ވަނަ މިނެޓްގައި އާސެނަލް އަށް ކާމިޔާބުކޮށްދިނީ ލަކަޒެޓްއެވެ. ނަމަވެސް ފުރަތަމަ ހާފް ނިމެން މިނެޓަކަށް ވެފައިވަނިކޮށް ޝޫލާ ވަނީ ފުލަމްއަށް ނަތީޖާ އެއްވަރުކޮށްދީފައެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނު ނަމަވެސް ދެވަނަ ހާފްގެ ކުރީކޮޅު ލަކަޒެޓް ވަނީ އާސެނަލްގެ ދެވަނަ ގޯލު ކާމިޔާބުކޮށްދީފައެވެ. އާސެނަލްގެ ތިންވަނަ ގޯލު މެޗުގެ 67 ވަނަ މިނެޓްގައި ރަމްސީ ކާމިޔާބުކޮށްދިންއިރު އެޓީމުގެ ފަހު ދެ ގޯލު ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ދެވަނަ ހާފްގައި ކުޅެން އެރި އޮބަމަޔަންގްއެވެ.\nމިއީ އާސެނަލް އިން ލީގުގައި ޖެހިޖެހިގެން ހޯދި ހަވަނަ މޮޅުކަން ފާހަގަކޮށްލެވެއެވެ. ލީގުގައި އާސެނަލް ދެން ނިކުންނާނީ ލެސްޓަ ސިޓީއާ ދެކޮޅަށެވެ.\nލީގުގެ އެއްވަނައިގައި އޮތް ޗެލްސީ މިރޭ 16 ވަނައިގައި އޮތް ސައުތްހެމްޓަންއާ ބައްދަލުކޮށް 3-0 އިންނެވެ. ސައުތްހެމްޓަންގެ ދަނޑުގައި ކުޅުނު މި މެޗުގެ 30 ވަނަ މިނެޓްގައި އެޑެން ހަޒާޑް ޗެލްސީ އަށް ލީޑު ނަގައިދިންއިރު މިއީ ލީގުގައި އޭނާ ކާމިޔާބުކުރި ހަތްވަނަ ގޯލެވެ.\nއަދި ދެވަނަ ހާފްގެ ކުރީކޮޅު ޖިރޫ ދިން ޕާހަކުން ޗެލްސީގެ ދެވަނަ ގޯލު ކާމިޔާބުކޮށްދިނީ ބާކްލީއެވެ. މިއީ ޗެލްސީ އަށް ބަދަލުވިފަހުން ބާކްލީ ޗެލްސީ އަށް ކާމިޔާބުކޮށްދިން ފުރަތަމަ ގޯލުވެސް މެއެވެ. މެޗުގެ ފަހުވަގުތު ސައުތްހެމްޓަން އިން ޗެލްސީގެ ގޯލަށް ނުރައްކާތެރި ދެ ހަމަލާއެއް ފޮނުވާލިއިރު އެ ދެ ހަމަލާގެ ހުރަހަކަށްވީ ޗެލްސީގެ ޒުވާން ގޯލްކީޕަރު ކެޕާއެވެ. ޗެލްސީގެ ތިންވަނަ ގޯލު މެޗުގެ ފަހު މިނެޓްގައި ކާމިޔާބުކޮށްދިނީ އަލްވަރޯ މޮރާޓާއެވެ.\nމި މެޗުން ޗެލްސީ މޮޅުވިއިރު ލީގުގައި އެޓީމު އަދި މެޗަކުން ބަލިވެފައެއް ނުވެއެވެ. ލީގުގައި ޗެލްސީ ދެން ބައްދަލުކުރާނީ މެންޗެސްޓަރ ޔުނައިޓެޑާއެވެ.


Opinion: Internetakee asaasee hidhumathakah hedhumuge vaguthu athuvejje | Mihaaru\nކޮވިޑް-19 ގައި ރާއްޖޭގެ އިގުތިސާދާ ބެހޭ ގޮތުން ފިނޭންސް މިނިސްޓަރު އަމީރު އޮންލައިންކޮށް ނޫސްވެރިންނާ ވާހަކަ ދައްކަވަނީ: މިހާރު ހުރިހާ ކަމެއް ވެސް ބިނާވަނީ އިންޓަނެޓްގެ މައްޗަށް\nއިންޓަނެޓަކީ އަސާސީ ހިދުމަތަކަށް ހެދުމުގެ ވަގުތު އަތުވެއްޖެ\n10 މެއި 2020 - 10:05 23 comments\nރާއްޖޭގައި އެކަންޏެއް ނޫނެވެ. މުޅި ދުނިޔޭގަ އެވެ.\nކޮވިޑް-19ގެ ކުރީގައި ވެސް، އިންޓަނެޓުގެ ޚިދުމަތަކީ އެހާމެ މުހިންމު އަދި އެ ޚިދުމަތަކާ ނުލާ ދުނިޔަވީ ކަންތައް ކުރަން އުނދަގޫ ޚިދުމަތަކަށް ވަނީ ވެފަ އެވެ. ކޮވިޑް-19 ގެ ސަބަބުން މުޖްތަމަ އާއި އިގްތިސާދު ބަނދެވިފައިވާ މިދުވަސް ކޮޅުގައި އިންޓަނެޓުގެ މުހިންމުކަން ބޮޑުވެ އިންޓަނެޓަކީ ޒަރޫރީ ޚިދުމަތަކަށް ވަނީ ވެފަ އެވެ. ﷲގެ މިންވަރުފުޅުން މި ރޯގާއިން އަރައިގަތުމަށް ފަހުގައި ދިރިއުޅުމުގެ ވައްޓަފާޅި އާއި އިގްތިސާދު ބައްޓަން ކުރެވޭނީ މިހާރަށް ވުރެ ބޮޑަށް އިންޓަނެޓަށް ބަރޯސާ ކުރެވިގެންކަން ޔަގީނެވެ. އެހެންކަމުން، އިންޓަނެޓަކީ ދިރިއުޅުމަށް ބޭނުންވާ އަސާސީ ޚިދުމަތަކަށް މިއަދު މިވަނީ ބަދަލުވެފަ އެވެެ. މިކަމާ ދެކޮޅު ހެދުމެއް ނެތެވެ.\nރާއްޖޭގެ ގާނޫނު އަސާސީގެ 23 ވަނަ މާއްދާ "އިގްތިސާދީ އަދި އިޖްތިމާއީ ހައްގުތައް" ބަޔާންކުރާ ބާބުގައި "ދައުލަތުގެ ތަނަވަސްކަމާއި، ކުޅަދާނަކަން ހުރި މިންވަރަކަށް އެ ހައްގުތައް ހޯދޭނޭ މަގު ތަނަވަސް ކޮށްދިނުމަށް ދައުލަތުން މަސައްކަތް ކުރަންވާނޭ' ކަމަށް ބުނެ ކަނޑައަޅާފައިވާ ހައްގުތަކުގެ ތެރޭގައި ކާނާ އާއި ސާފު ފެނާއި، ފޭރާމާއި ހިޔާވަހިކަމާއި، ސިއްހީ ޚިދުމަތާއި، ނަރުދަމާ އާއި ކަރަންޓުގެ ޚިދުމަތްތައް، އަސާސީ ޚިދްމަތުގެ ގޮތުގައި ލިޔެފައިވެ އެވެ.\nއަސާސީ ޚިދުމަތްތަކެއް ކަމަށް ގާނޫނު އަސާސީގައި ލިޔެވުމުން އެ ޚިދްމަތް ފޯރުކޮށްދިނުމަށް ދައުލަތުން މުހިންމު މަސައްކަތްތަކެއް، އިސްކަންދީގެން ކުރަން ލާޒިމްކުރުވަ އެވެ. ރާއްޖޭގެ ހުރިހާ ރަށެއްގައި އެއް ފެންވަރެއްގައި ނޫނަސް އަސާސީ ޚިދްމަތް ފޯރުކޮށްދެވޭތޯ ބަލަން ސަރުކާރުތަކުން މަަސައްކަތް ކުރަން ޖެހެ އެވެ. ފެނާއި ނަރުދަމާގެ ނިޒާމް މުޅި ރާއްޖޭގައި ގާއިމްވެފައި ނެތަސް، ސަރުކާރުތަކުން ގެންދަނީ ހުރިހާ ރަށެއްގައި ވެސް އެފަދަ ޚިދުމަތް ފަށަން މަސައްކަތް ކުރުމުންނެވެ.\nމިއަދު އިންޓަނެޓުގެ ޚިދުމަތަކީ، އަޅުގަނޑު ދެކޭ ގޮތުގައި، އަސާސީ ޚިދުމަތަކަށް ނޫނީ ނުވާނެ އެވެ.\nފުރިހަމަ ހިޔާވަހިކަމެއްގެ ޔަގީންކަމެއް ނެތި، އިރުގެ އަލިކަން ނުލިބޭ، ވައި ދަތުރު ނުކުރާ ހޮހޮޅައެއްގައި ހަނި އަރިއަށް އޮވެ ނިދުމުގެ އިންތިޒާމު ހަމަޖައްސަން މަޖުބޫރު އެތައް އައިލާއަކަށް ވެސް މިއަދު، އިހަށް މުހިންމީ އިންޓަނެޓްގެ ޚިދްމަތެވެ.\nކޮވިޑް-19ގެ ވިލާތައް ސާފުވެ، ދުނިޔެއަށް ހަމަ ވައި ޖެހެން ފަށާއިރު، ދައުލަތް ހިންގުމާއި، ވިޔާފާރި ކުރުމާއި، އިޖްތިމާއި ގުޅުންތައް ދެމެހެއްޓުމާއި، ތައުލީމާއި، ސިއްހީ ޚިދުމަތް ފޯރުކޮށްދިނުމާއި ދަރުސް ދިނުމާއި މުނިފޫހިފިލުވަން އިންޓަނެޓްގެ މުހިންމުކަން އެތައް ތަނަކުން އިތުރުނުވެއެއް ނުދާނެ އެވެ. "ދަ ނިއު ނޯމަލް" އަކަށް ވާނީ އިންޓަނެޓް މެދުވެރިކޮށް، ގައިދުރުކޮށް ތިބެ، ވީހާވެސް ގިނަ މުއާމަލާތްތަކެއް ކުރުމުވެ.\nއެހެންކަމުން ގާނޫނު އަސާސީގެ 23 ވަނަ މާއްދާއަށް (އ) އިތުރުކޮށް އިންޓަނެޓްގެ ޚިދުމަތް ހިމެނުމުގެ ވަގުތު މިވަނީ، އަޅުގަނޑު ގަބޫލުކުރާ ގޮތުގައި، ޖެހިފަ އެވެ.\nއަސާސީ ޚިދުމަތެއްގެ ގޮތުގައި ބަޔާންކުރުމުން އަންނަ ތަފާތު\nއެވަގުތަކު އޮންނަ ސަރުކާރެއްގެ މެނިފެސްޓޯ ލިޔެފައިވާ ފޮންޓުގެ ސައިޒަށް ވުރެ ގާނޫނު އަސާސީން ބަޔާންކުރާ އަސާސީ ހައްގުތަކުގެ ހައިބައިތު ބޮޑުވެ އެވެ. އަމިއްލަ ކުންފުންޏަކަށް ނުވަތަ ކުންފުނިތަކަކަށް، އެ ކުންފުނީގެ ބެލެންސް ޝީޓުގެ ނިޔާމައަށް އެކަނި އަސާސީ ޚިދްމަތެއް ދޫކޮށް ލައިގެން ސަރުކާރުތަކަކަށް ނުތިބެވޭނެ އެވެ.\nއިންޓަނެޓަކީ އަސާސީ ޚިދުމަތެއްގެ ގޮތުގައި ލިޔުމުން، އެ ޚިދްމަތް ފޯރުކޮށްދިނުމުގައި ވެސް ދައުލަތުގެ ޒިންމާ އާއި މައްސޫލިއްޔަތު ބޮޑުވެ، އިތުރުވެ، ޚިދުމަތުގެ ފެންވަރާއިި، އަގުތައް ކަނޑައެޅުމުގައި ބާރުތަކެއް އިތުރަށް ލިބިގެންދާނޭ ކަން ޔަގީނެވެ.\nއަސާސީ ޚިދްމަތްތައް ރައްޔިތުންނާ ހަމައަށް ރަނގަޅު ފެންވަރުގައި ފޯރުކޮށްދޭން ދައުލަތުގެ ބާރު ހިނގާ އިދާރާތަކާއި ކުންފުނިތަކުން ހަރަކާތްތެރިކުރުވުން ދައުލަތްތަކަށް މަޖުބޫރުވެ އެވެ. ސިއްހީ ޚިދުމަތް ފޯރުކޮށްދިނުމުގައި އޭޑީކޭ އާއި ޓްރީޓޮޕާއި މެޑިކާ އާއި އޭއެމްޑީސީ އަދި އަމިއްލަ އެތައް ކްލިނިކްތަކެއް މަސައްކަތް ކުރުމަކުން އައިޖީއެމްއެޗަކަށް ޗުއްޓީއެއް ނުލިބެ އެވެ. ފެން ކުންފުނީގައި 20 ޕަސެންޓް ހިއްސާ އޮންނަނީ ޖަޕާނުގެ ހިޓާޗީ ކުންފުންޏަށް ވިޔަސް، 80 ޕަސެންޓަކީ ދިވެހި ދައުލަތުގެ ހިއްސާ އެވެ.\nނަރުދަމާ އާއި ކަރަންޓުގެ ޚިދުމަތް ފޯރުވައިދޭ ސްޓެލްކޯ އާއި ފެނަކައަކީ 100 ދިވެހި ކުންފުނިތަކެވެ. ބޯހިޔާވަހިކަމުގެ ޚިދުމަތްތައް ފޯރުކޮށްދިނުމުގައި އެންމެ ބޮޑު މަސައްކަތް ކުރާ ކުންފުނި ކަމަށް ވާ އެޗްޑީސީ އަކީ 100 ދިވެހި ކުންފުންޏެކެވެ. ހައުސިން ޑެވެލޮޕްމަންޓް ފައިނޭންސް ކޯޕަރޭޝަންގެ މައި ހިއްސާދާރަކީ ދިވެހި ދައުލަތެވެ.\nކާޑުގެ މުހިންމު ތަކެތި ހެޔޮ އަގުގައި ފޯރުކޮށްދިނުމުގައި އެސްޓީއޯގެ ދައުރެއް ނުނިމޭނެ އެވެ. ނަމަވެސް ދިރާގުގައި މިއަދު ދިވެހި ސަރުކާރުގެ ހިއްސާއަކީ 41.8 ޕަސެންޓެވެ. ދިރާގުގެ ބޯޑުގެ ޗެއާމަންގެ މަގާމަކީ ޝަރަފުގެ ގޮނޑިއެކެވެ.\nއެހެންކަމުން މިއަދު އިންޓަނެޓުގެ އަގާއި ޚިދުމަތުގެ ފެންވަރުގެ ޝަކުވާގެ ވާހަކަ ގިނަވުމަކުން، ދިރާގާ މެދު އަމަލު ކުރަން ޖެހެނީ އުރީދޫ ނުވަތަ އެނޫން ވެސް އަމިއްލަ އެހެން ވިޔަފާރިތަކާ މެދު އަމަލުކުރާ ބީދައިންނެވެ. "ދިވެހިންނާ މެދު، އިހުސާންތެރިކަމާ އެކު އަޅާލާ، އޯގާތެރި ފަރާތަކަށް ވެދެއްޗޭ' މަޑުމައިތިރިކަމާ އެކު ބުނުން ފިޔަވައި ދައުލަތަށް ކުރެވޭނެ އިތުރު އެއްވެސް ކަމެއް ނެތެވެ. "ރިޒޯޓްތަކުން މުވައްޒަފުން ނުކަނޑައްޗޭ' ކިޔާކިޔާ ތިއްބާ، ވިޔފާރިތަކުން އަމަލުކުރީ ވިޔފާރިތަކުން އަމަލުކުރާނޭ ފަދައިންނެވެ. ދިރާގުގެ މެނޭޖްމަންޓަކުން ވެސް ކުންފުނީގެ މައި ހިއްސާދާރު ކަމުގައިވާ، ބަހުރެއިންގެ ބަޓެލްކޯ ކުންފުނީގެ ފައިދާއަށް ނޫން ގޮތަކަށް އަމަލުކޮށްފާނޭ ކަމަށް އުންމީދު ކުރުމަކީ ކަޅުފޮއިގައި ހަނދުވަރު ހިނގަން ނުކުތުން ފަދަ ކަމަކަށް ނޫނީ ނުވާނެ އެވެ.\nއަސާސީ ޚިދްމަތްތައް ރެގިޔުލޭޓް ކުރުމުގައި ދައުލަތުގެ އިންތަކާއި ދައުލަތަށް ލިބިދޭ ބާރުތައް އެކި ގޮތްގޮތުން ތަފާތުވެ ވިސްނުންތައް ބަދަލުވާނެ އެވެ.\nއިންޓަނެޓަކީ އަސާސީ ޚިދުމަތެއް ކަމަށް ލިޔެވި، އެ ޚިދުމަތް ފޯރުކޮށްދޭ ކުންފުނީގެ މައި ހިއްސާދާރަކީ ދިވެހި ދައުލަތް ކަމަށް ހަދަން ގަސްދުކުޅަ ހިނދު، އެކަމަށް މަގު ފަހިކުރެވޭނެ ކިތަންމެ ގޮތެއް ވެސް ރެގިއުލޭޓަރަށް ފެންމަތިކުރެވޭނެ އެވެ. މީގެ އިތުރުން ކުންފުންޏަކުން ފޯރުކޮށްދޭ އަސާސީ ޚިދުމަތެއް ރައްޔިތުންނަށް ބޭނުންވާ އަގުގައި ފޯރުކޮށް ދިނުމަށްޓަކައި ފެނާއި، ކަރަންޓާއި، ކާޑުގެ އަގު ސަބްސިޑައިޒް ކުރަން ކޮންމެ އަހަރަކު ބަޖެޓު ވެސް ކުރެ އެވެ.\nއިންޓަނެޓަކީ ވެސް އަސާސީ ޚިދުމަތެއް ކަމަށް ކަނޑައެޅުމުން އެ މަގުން ހިނގުމުގެ ދޮރު ވެސް ހުޅުވޭނެ އެވެ.\nފުރަ ބަންދުގެ މި ދުވަސްވަރުގައި އިންޓަނެޓްގެ މުހިންމުކަން މިވަނީ އިތުރަށް ބޮޑުވެފަ އެވެ. އިންޓަނެޓުގެ މުހިންމުކަން މާ ބޮޑު ތަނުން މާދަމާ އުފުލޭނެ އެވެ. އިންޓަނެޓްގެ ޚިދުމަތަކީ އަސާސީ ޚިދުމަތެއް ކަމަށް މިއަދު އެންމެން ވެސް ގަބޫލުކުރާކަމާ މެދު ޝައްކެއް ނުކުރެވެ އެވެ. ދެން އޮތީ އެ ޚިދުމަތަކީ އަސާސީ ޚިދުމަތެއް ކަމަށް ލިޔެ، އަސާސީ ޚިދުމަތެއްގެ ގޮތުގައި އިންޓަނެޓްގެ ޚިދުމަތް ރައްޔިތުންނަށް ފޯރުކޮށްދޭން މަސައްކަތް ކުރަން ފެށުމެވެ.\nއާތިފަކީ ދިރާގުގެ ޗެއާމަންކަން ކުރެއްވުމުގެ އިތުރުން މިފްކޯ އާއި ސަރުކާރުގެ ބައެއް އެހެން ކުންފުނިތަކުގެ އިސް މަގާމުތައް ވެސް އަދާކުރެއްވި އަދި އިގުތިސާދީ އެކި މައުލޫއުތަކުގައި ލިއުއްވަމުން ގެންދަވާ ބޭފުޅެކެވެ. އޭނާ އަކީ އިނގިރޭސި ބަހުން ނެރޭ މޯލްޑިވްސް އިކޮނޮމިކް ރިވިއުގެ އެއް ބާނީ އެވެ. ދިވެހި އިގުތިސާދު ދިރާސާކުރައްވަން އޭނާ ހާއްސަ ސަމާލުކަމެއް ދެއްވަ އެވެ.\nއިތުރު ލިޔުންތައް ކޮލަމް އިންޓަނެޓް ވަޒީފާ ޓެލެކޮމިއުނިކޭޝަން


Gang akun meehakah aniya kuri massalaigai2meehaku hayyaru koffi\nގޭންގަކުން މީހަކަށް އަނިޔާކުރި މައްސަލައިގައި ދެ މީހަކު ހައްޔަރުކޮށްފި\nމާލޭ މަގުމަތީގައި ގޭންގަކުން މީހަކަށް އަނިޔާކުރި މައްސަލައިގައި ދެ މީހަކު ހައްޔަރުކޮށްފިއެވެ.\nމާލޭގެ މަގެއްގެ މަތީގައި ބޮޑު ގްރޫޕެއްވެގެން މީހަކަށް އަނިޔާކުރާ ވީޑިއޯއެއް ސޯޝަލް މީޑިއާގައި އާންމުވިއިރު އާންމުވެފައިވާ އެ ވީޑިއޯއިން ފެންނަނީ އެމީހާގެ ގައިގާ ކޮޅުފައިން ތަޅާ މަންޒަރާއި ސައިކަލުގައި އައި ބަޔަކު އެމީހާގެ ގައިގާ ވަރަށް ބާރަށް ސައިކަލުން ޖައްސާ މަންޒަރެވެ.\nހަމައެހެންމެ ސައިކަލުން ފޭބުމަށް ފަހު އެމީހާގެ ގައިގާ އެމީހުން ވެސް ތަޅަން ފަށާ މަންޒަރު ފެނެ އެވެ. އޭގެ ފަހުން އެހެން ބަޔަކު ވެސް އެމީހުންނާއި ގުޅި، އެމީހާއަށް އަނިޔާކުރާ މަންޒަރު ފެނިގެންދެ އެވެ.\nފުލުހުން ބުނީ މިދޔަ ބުރާސްފަތި ދުވަހު ދަންވަރުގެ ވަގުތެއްގައި ބޮޑުތަކުރުފާނު މަގުގައި ހުންނަ ކުރީގެ ފޮރިން މިނިސްޓްރީ އިމާރާތް ކައިރީގައި ހުރި މީހަކާއި މެދު ގްރޫޕަކުން މާރާމާރީ ހިންގި މައްސަލައެއް ފުލުހުންނަށް ހުށަހެޅިފައިވާ ކަމަށެވެ.\nއެގޮތުން އެ މައްސަލައިގައި އަނިޔާ ލިބިފައިވަނީ 19 އަހަރުގެ ދިވެހި ފިރިހެނަކަށް ކަމަށް ފުލުހުން ވަނީ ބުނެފައެވެ.\nއެ މައްސަލައާ ގުޅިގެން މިދިޔަ ހުކުރު ދުވަހު އުމުރުން 22 އަހަރުގެ ދިވެހި ފިރިހެނެއް ހައްޔަރުކޮށްފައިވާއިރު އޭނާގެ ބަންދާއިމެދު ގޮތެއް ނިންމުމަށް ކްރިމިނަލް ކޯޓަށް ގެންދިއުމުން ކޯޓުން އޭނާގެ ބަންދަށް ފަސް ދުވަހުގެ މުއްދަތު ދީފައިވާ ކަމަށް ފުލުހުން ވަނީ ބުނެފައެވެ.\nއޭގެ އިތުރުން، އެ މައްސަލައާ ގުޅިގެން މިދިޔަ އާދިއްތަ ދުވަހު 24 އަހަރުގެ ދިވެހި ފިރިހެނެއް ހައްޔަރުކޮށްފައިވާ ކަމަށް ފުލުހުން ވަނީ ބުނެފައެވެ. އަދި ކްރިމިނަލް ކޯޓުން އޭނާގެ ބަންދަށް 12 ދުވަހުގެ މުއްދަތު ދީފައިވާ ކަމަށް ފުލުހުން ވަނީ ބުނެފައެވެ.\nއެ މައްސަލަ ފުލުހުން ތަހުގީގު ކުރަމުންދާ ކަމަށް ފުލުހުން ވަނި ބުނެފައެވެ.\nކީކޭ ދެން އަޅެ ފަހެ ބުނާނީ؟


Geygai Thibegen Masaiykaiay Kuran Ehme Rangalhu5Vana Gaumakah Raajje Hovijje - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! - 23 ގަޑިއިރު ކުރިން\nގޭގައި ތިބެގެން މަސައްކަތް ކުރަން އެންމެ ރަނގަޅު ފަަސްވަނަ ގައުމަކަށް ރާއްޖެ ހޮވިއްޖެ\n1 ހަފްތާ ކުރިން ( މެއި 25, 2021 )\nކޮވިޑް-19 އާއި ގުޅިގެން ގިނަ ބައެއްގެ އޮފީހުގެ މަސައްކަތްތައް ގޭގައި ތިބެގެން ކުރަން ޖެހިފައި ވާއިރު ގޭގައި ތިބެގެން މަސައްކަތް ކުރަން އެންމެ ރަނގަޅު ފަސްވަނަ ގައުމަކަށް ދިވެހިރާއްޖެ ހޮވިއްޖެއެވެ.\nކޮވިޑްގެ ބަލިމަޑުކަމުން ދުނިޔެއަށް އަރައިގަނެވޭނެ ދުވަހެއް އަދި ލަފާކުރަން ވެސް ނޭނގޭތީ ކުރިއަށް އޮތް ދުވަސްތަކަކީ ވެސް ގިނަ ބަޔަކު ގޭގައި ތިބެގެން އޮންލައިންކޮށް މަސައްކަތްތައް ކުރަން ޖެހޭނެ ދުވަސްތަކެއް ކަމަށް ތަޖުރިބާކާރުން ބުނެއެވެ. އެހެންކަމުން ފްރާންސްގެ ޓްރެވަލް އެޖެންސީއެއް ކަމަށްވާ ކްބަލް މެޑުން މިވަނީ އޮންލައިންކޮށް މަސައްކަތް ކުރަން އެންމެ ރަނގަޅު ގައުމުތައް ހޮވާފައެވެ.\n40 ގައުމެއްގެ މައުލޫމާތުތައް ދިރާސާކުރިއިރު އެންމެ ބޮޑަށް ބަލާފައި ވަނީ މަސް ދުވަހުގެ ތެރޭގައި ކުރަން ޖެހޭނެ އެވްރެޖް ހަރަދާއި، އިންޓަނެޓްގެ އެވްރެޖް ސްޕީޑަށެވެ.\n285 ޕޮއިންޓް ހޯދައިގެން ލިސްޓްގެ އެއްވަނަ އަށް ގޮސްފައި ވަނީ ތައިލެންޑެވެ. ތައިލެންޑްގެ ދެސިޓީއެއް ވަނީ ގޭގައި ތިބެގެން މަސައްކަތް ކުރަން ރަނގަޅު ތަންތަނުގެ ގޮތުގައި ލިސްޓްކޮށްފައެވެ. އެއީ ފަތުރުވެރިންގެ މެދުގައި މަގުބޫލް ޕުކެޓާއި ކްރާބީއެވެ. ޕުކެޓްގައި މަހެއްގެ މައްޗަށް ދިރިއުޅުމަށް ހަރަދުވާނެ ކަމަށް ބުނެފައި ވަނީ 998.66 ޑޮލަރެވެ. 22 އެމްބީޕީއެސްގައި ޕުކެޓަށް އިންޓަނެޓް ލިބެއެވެ. ކްރާބީގައި ދިރިއުޅުމަށް މަހަކު 787.71 ޑޮލަރު ހަރަދުވާއިރު އިންޓަނެޓް ސްޕީޑް ހުންނާނެ ކަމަށް ބުނަނީ 25 އެމްބީޕީއެސްގައެވެ.\n238 ޕޮއިންޓާއިއެކު ދެވަނަ ސްރީލަންކާއަށް ލިބޭއިރު ލަންކާގެ ވެރިރަށް ކޮލަމްބޯގައި އެއްމަސް ދުވަހުގެ ދިރިއުޅުމުގެ ހަރަދަށް އަރަނީ 787.71 ޑޮލަރެވެ. އިންޓަނެޓް ސްޕީޑަކީ 08 އެމްބީޕީއެސް އެވެ.\nތިން ވަނަ ސިންގަޕޫރަށް ލިބެނީ 232 ޕޮއިންޓުންނެވެ. މަސް ދުވަހު ސިންގަޕޫރުގައި ދިރިއުޅުމުގެ ހަރަދު 2564.20 ޑޮލަރަށް އަރައެވެ. ދިރިއުޅުމުގެ ހަރަދު ބޮޑުވި ނަމަވެސް ސިންގަޕޫރުގައި އިންޓަނެޓް ސްޕީޑް ހުރީ 89 އެމްބީޕީއެސްގައެވެ.\nލިސްޓްގެ ހަރުވަނަ ލިބެނީ ކޮލަމްބިއާއަށެވެ. ކޮލަމްބިއާގައި ދިރިއުޅުމުގެ ހަރަދަށް އަރަނީ 939.85 ޑޮލަރަށެވެ. އިންޓަނެޓް ސްޕީޑަކީ 07 އެމްބީޕީއެސްއެވެ.\nލިސްޓްގެ ފަސްވަނަ ރާއްޖެ އަށް ލިބިފައި ވަނީ 187 ޕޮއިންޓް ލިބިގެންނެވެ. މާލޭގައި ދިރުޅުމަށް މަހެއްގެ މައްޗަށް ހަރަދުވާނެ ކަމަށް މިލިސްޓްގައި ބުނެފައި ވަނީ 1120.78 ޑޮލަރެވެ. އިންޓަނެޓް ސްޕީޑް ހުންނާނެ ކަމަށް ބުނެފައި ވަނީ ހަތަރު އެމްބީޕީއެސްގައެވެ.\nލިސްޓްގެ ހަވަނައިގައި އޮތީ އިންޑޮނޭޝިއާގެ ޗަންގޫއެވެ. އެސިޓީގެ އިންޓަނެޓް ސްޕީޑް ހުރީ 23 އެމްބީޕީއެސްގައެވެ. ދިރިއުޅުމަށް މަހަކު ހަރަދު ކުރަން ޖެހެނީ 1200 ޑޮލަރެވެ.\nމެލޭޝިއާގެ ކުއަލަލަޕްޕޫރަށް ހަތް ވަނަ ލިބެނީ އިންޓަނެޓް ސްޕީޑް 19 އެމްބީޕީއެސްގައި އައި ދިރިއުޅުމުގެ ހަރަދު 1147 ޑޮލަރުގައި ހުރެގެންނެވެ.\nބްރެޒިލްގެ ރިއޯޑީޖެނީރޯ އޮތީ ލިސްޓްގެ އަށް ވަނައިގައެވެ. އެސިޓީގެ އިންޓަނެޓް ސްޕީޑް ހުންނަ ކަމަށް ވަނީ 11 އެމްބީޕީއެސްގައެވެ. ދިރިއުޅުމަށް މަހަކު ހަރަދުވާކަމަށް ވަނީ 1334 ޑޮލަރަށެވެ.\nއަވައްޓެރި އިންޑިއާގެ ގޯއާއަށް ވަނީ މިލިސްޓްގެ ނުވަވަނަ ލިބިފައެވެ. އެއީ ދިރިއުޅުމުގެ ހަރަދު 1389 ޑޮލަރުގައި އަދި އިންޓަނެޓް ސްޕީޑް 12 އެމްބީޕީއެސްގައި ހުންނަ ސިޓީއެއް ކަމަށް ލިސްޓްގައި ބުނެފައި ވެއެވެ.\nމެކްސިކޯގެ ޕުއާޓޯ އަށް ވަނީ ލިސްޓްގެ ދިހަ ވަނަ ލިބިފައެވެ. އެސިޓީގެ އިންޓަނެޓް ސްޕީޑް ހުރީ 23 އެމްބީޕީއެސްގައެވެ. ދިރިއުޅުމުގެ ހަރަދަށް މަހަކު ހަރަދު ވާނީ 1573 ޑޮލަރު ކަމަށް ވެއެވެ.\nކޮވިޑް-19 އާއި ގުޅިގެން ގިނަ ބަޔަކު ގޭގައި ތިބެ މަސައްކަތް ކުރަން ޖެހިފައި ވާއިރު ރާއްޖޭގެ ބައެއް ރިސޯޓްތަކުން ވަނީ ރިސޯޓްތަކުގައި ތިބެގެން މަސައްކަތް ކުރެވޭނެ ހާއްސަ ޕެކޭޖްތަކެއް ވެސް އިއުލާން ކޮށްފައެވެ.\nރޯލްސް ރޮއިސްއިން އެމީހެއްގެ ހުވަފެނީ ކާރު ފަރުމާ ކުރުމުގެ ފުރުސަތު!\nގޫގްލް އިން ފިޓްބިޓް ލަކްސް ޓަރެކާ އިއުލާން ކޮށްފި\nޕީޑީއެފް ތަޢާރަފްކުރި ޗާރލްސް މަރުވެއްޖެ\nމެއި 25, 2021 12:33\nމާލޭގައި އެވަރެޖް ދިވެއްސަކު ދިރިއުޅޭ ހާލު އެނގޭމީހަކު ތިހެން ނުބުނާނެ. 10ފޫޓް 10ފޫޓް ވައި ބަންދު ގޮޅިއެއްގައި 12 މީހުން ޑިއުޓީބަހަގެން އުޅޭ އިރު ކިހިނެތް ވޯރކް ފުރޮމް ހޯމް ހަދާނީ.\nމެއި 25, 2021 14:47\nއަނެންގާ ދަރިމައިވާ ރޭޓް އަށް ބަލާފަ ފަަސްވަނަ ގައުމަކަށް ރާއްޖެ މިހޮވުނީ\nމެއި 25, 2021 19:54\nހަހަހ މަޖާ ފަސް ގައުމުން ބައިވެރިވީ ދެން ވާނީ އެހެންތާ\nމެއި 26, 2021 16:34\n" ލިސްޓްގެ ފަސްވަނަ ރާއްޖެ އަށް ލިބިފައި ވަނީ 187 ޕޮއިންޓް ލިބިގެންނެވެ. މާލޭގައި ދިރުޅުމަށް މަހެއްގެ މައްޗަށް ހަރަދުވާނެ ކަމަށް މިލިސްޓްގައި ބުނެފައި ވަނީ 1120.78 ޑޮލަރެވެ. އިންޓަނެޓް ސްޕީޑް ހުންނާނެ ކަމަށް ބުނެފައި ވަނީ ހަތަރު އެމްބީޕީއެސްގައެވެ. "ހަމަ އެކަނި ކުލި އެއީ މުޅި މަހުގެ ހަރަދު ކަމަށް ބަލަންޏާ ތިކަން އޯކޭ؟ ފެން ކަރަންޓް ފޯންބިލް ، ޖޫރިމާނާތަށް. ދުނިޔޭގެ އެންމެ އަގުބޮޑު އިންޓަރނެޓް، އެންމެ ފާސްޓް ސްޕީޑް ހަތަރު އެމްބީޕީއެސް، މޮޔަވާނެ ހުވާ


Diplo Aai Eku WorldCup Lava Kiyaanee Will Smith Adhi Nicky jam - Vaguthu\nކުޅިވަރު , މިއުޒިކް , ފުޓްބޯޅަ , ދުނިޔޭގެ ކުޅިވަރު\nޑިޕްލޯ އާއި އެކު ވޯލްޑް ކަޕު ލަވަ ކިޔާނީ ވިލް ސްމިތް އަދި ނިކީ ޖޭމް\n8 މަސް ކުރިން ( މެއި 23, 2018 )\nކޮސޮވޯގެ ޕޮޕް ލަވަ ކިޔުންތެރިޔަކާއި، ކޮލަމްބިއާގެ ރެގެޓޮން ތަރި އަދި ނަން މަޝްހޫރު އެކްޓަރު އަދި ރެޕަރަށް ވަނީ އެއް ވެގެން 2018 ވަނަ އަހަރުގެ ވޯލްޑް ކަޕުގެ ލަވަ ހެދުމުގެ ޓާސްކު ހަވާލު ކޮށްފައެވެ.\nޕޮޕް ތަރި އެރާ އިސްޓްރެފީ، ރެގެޓަން ލަވަ ކިޔުންތެރިޔާ ނިކީ ޖޭމް ގުޅޭނީ ވިލް ސްމިތާއި އެވެ. މިތިން ލަވަކިޔުންތެރިން ވެގެން ކިޔާ ވޯލްޑް ކަޕު ލަވަ ނެރޭނީ މިމަހުގެ 25 ވަނަ ދުވަހުގައެވެ. މިލަވައިގެ ޓްރެކް ހަދާފައިވަނީ އެހާމެ މަޝްހޫރު އިލްކެޓްރޯނިކް ޑާންސް މިއުސިކް ޑީޖޭ ކަމަށްވާ ޑިޕްލޯ އެވެ. ޑިޕްލޯ އަކީ ދުނިޔޭގެ އެންމެ މޮޅު ލަވަކިޔުންތެރިންނާއި އެކީގައި މަސައްކަތް ކޮށްފައިވާ ޑީޖޭ އެކެވެ.\nވޯލްޑް ކަޕުގެ ލަވަ އަކީ ކޮންމެ މުބާރާތެއްގައިވެސް ފާހަނގަ ކޮށްލެވޭ އެއް ކަމެވެ. ހަމަ އެހެންމެ ވޯލްޑް ކަޕު އޮންނަ ކޮންމެ އަހަރަކުވެސް ހުޅުވުމުގެ ރަސްމިއްޔާތުގައި ލަވަ ކިޔާނެއެވެ. މީގެ ކުރިން 2014 ގައި ޕިޓްބުލް އަދި ޖެނިފާ ލޮޕެޒް ވެސް ވަނީ ރަސްިއްޔާތުގައި އޭނާގެ ލަވަ ކިޔާފައެވެ. 2010 ވަނަ އަހަރުގެ ވޯލްޑް ކަޕު ނިންމުމުގެ ރަސްމިއްޔާތުގައި ޝަކީރާ ވަނީ ވައްކާ ވައްކާ ލަވަ ކިޔާފައެވެ.\nޑިޕްލޯ މަސައްކަތް ކޮށްފައިވާ ބައެއް ލަވަކިޔުންތެރިންގެ ތެރޭގައި ޖަސްޓިން ބީބާ، ބިޔޮންސޭ، ޝަކީރާގެ އިތުރުން އެހެނިހެން ޖާޏްރާ ތަކުގެ ލަވަކިޔުންތެރިން ވެސް ހިމެނެއެވެ. ކޮންމެ އާޓިސްޓެއް ވެސް ލަވައިގެ ތެރެއަށް އަޅާނީ ތަފާތު ރަހައެކެވެ. މިގޮތުން އިސްޓްރެފީގެ 2016 ވަނަ އަހަރު ނެރުނު ބޮން ބޮން ލަވަ ކަހަލަ އިލެކްޓްރޯނިކް ގޮތަކަށް ޑާންސް ޕޮޕް ރަހައެއް މިލަވައިން ފެންނާނެއެވެ،\nޔޫޓޫބްގައި ބިލިއަނަކަށް ވުރެ ގިނަ މީހުން ބަލާފައިވާ ލަވަތައް ނެރުނު ނިކީ ޖޭމް ކުރި އަރާފައިވަނީ ލެޓިން އެމެރިކާގެ އެންމެ މޮޅު އެއް ރެގެޓޮން ލަވަކިޔުންތެރިޔަކަށެވެ. ނިކީ ނެރެފައިވާ ބައެއް ލަވަތަކަކީ އެލް ޕެދްރޯން، އެލް އަމަންޓޭއެވެ. ވިލް ސްމިތް އަށް ބަލާލާއިރު އޭނާ ވަނީ ގިނަ އަދަދެއްގެ ހިޕް ހޮޕް އަދި ޕޮޕް ލަވަތަކެއް 1990 ހިސާބުގައި ނެރެފައެވެ. އެންމެ ފަހުން ވިލް ސްމިތް އަލްބަމެއް ނެރެފައިވަނީ 2005 ވަނަ އަހަރުގައެވެ، އެއީ ލޮސްޓް އެންޑް ފައުންޑް ނަމަކަށް ކިޔާ އަލްބަމެކެވެ، ވޯލްޑް ކަޕު ލަވައިގެ ވިލް އެނބުރި ލަވަކިޔުމުގެ ތެރެއަށް އައުން ފެނިގެން ދާނެކަން ޔަގީނެވެ.


SunOnline: Prince Harry ge kureege loabiveriyaa ah faarali Investigator eh maafah edhijje\nޕްރިންސް ހެރީގެ ކުރީގެ ލޯބިވެރިޔާއަށް ފާރަލި އިންވެސްޓިގޭޓަރެއް މާފަށް އެދިއްޖެ\nމުޙައްމަދު ނާއިލް ހަފީޒް 23 Nov 2021, 09:23\nޕްރިންސް، ހެރީ ލޯބީީގެ ގޮތުން ގުޅިގެން އުޅުނު ޗެލްސީ ޑޭވީ -- ފޮޓޯ/ ބީބީސީ\nއިނގިރޭސި ޝާހީ އާއިލާގެ ޕްރިންސް ހެރީ 2004ވަނަ އަހަރު ލޯބީީގެ ގޮތުން ގުޅިގެން އުޅުނު ޗެލްސީ ޑޭވީއަށް ފާރަލީ އިންވެސްޓިގޭޓަރެއް އެކަމަށް މާފަށް އެދިއްޖެއެވެ.\nމާފަށް އެދުނު ޕްރައިވެޓް އިންވެސްޓިގޭޓަރު ގެވިން ބޫރޯޒް ބުނި ގޮތުގައި 2004ވަނަ އަހަރު ހެރީ އާއި ޗެލްސީ ރައްޓެހިވެގެން އުޅުނު އިރު އެންމެ ބޮޑަށް ފާރަލަމުން ދިޔައީ ޑޭވީގެ މުއާމަލާތްތަކަށެވެ.\n"ވޮއިސް މެއިލް ހެކްކުރުމުގެ ގިނަ ކަންތައްތަކެއް ދިޔައީ ކުރަމުން. އޭނާގެ ފޯނަށް ވެސް ފާރަލައި ފޯނުން ކުރަމުން ދިޔަ ކަންކަން ވެސް ދިޔައީ ބަލަމުން. ޗެލްސީ ވަރަށް ފޮނިކަނޑާނެ އޭނާގެ ރައްޓެހިން ގާތު، ޕްރިންސް ހެރީ ކައިރިއަށް ދާއިރު،" އިންވެސްޓިގޭޓަރު ބުންޏެވެ.\nއޭނާ ބުނީ އިންވެސްޓިގޭޓަރުން އެންމެ ބޮޑަށް ބޭނުންވީ އޭނާގެ މެޑިކަލް ރިޕޯޓުތަކާއި، އޭނާ ކުރިން ރައްޓެހިވެފައިހުރި ފިރިހެނުންގެ މައުލޫމާތުގެ އިތުރުން އޭނާ ތައުލީމު ހާސިލްކުރި ގޮތުގެ މައުލޫމާތުކަމަށެވެ.\nދެހާހުގެ އަހަރުތަކުގައި މީޑިއާތަކުގެ ސަމާލުކަން އެންމެ ބޮޑަށް ހޯދީ ޕްރިންސް ހެރީއެވެ. އެއާއެކު އޭނާގެ ދިރިއުޅުމާ ގުޅޭ މައުލޫމާތު ހޯދައި އެއްކުރުން ވެގެންދިޔައީ ގިނަ މީޑިއާތަކަކުން ކުރަމުން ދިޔަ މަސައްކަތަކަށެވެ.\nއެއާއެކު ޕްރިންސް ހެރީ ވެސް ވަނީ ގިނަ މީޑިއާތަކަކާ ދެކޮޅަށް ދައުވާކޮށް ކޯޓަށް މައްސަލަ ވައްދައިފައެވެ. އެ މައްސަލަ ޖައްސައިފައިވަނީ އޭނާގެ ފޯނު ހެކުކުރިކަމުގެ ތުހުމަތުގައާއި ގަވާއިދާ ހިލާފަށް މައުލޫމާތު އެއްކުރިކަމުގެ ތުހުމަތުގައެވެ.


Tourism promote kuran aa kunfunyeh Raees ufahdhavaifi\nޓޫރިޒަމް ޕްރޮމޯޓް ކުރަން އާ ކުންފުންޏެއް ރައީސް އުފައްދަވައިފި\nރާއްޖޭގެ ޓޫރިޒަމް ޕްރޮމޯޓް ކުރުމަށް، ސަރުކާރުގެ ސައްތައިން ސައްތަ ހިއްސާ އޮންނަ މުޅިން އާ ކުންފުންޏެއް ރައީސް އަބްދުﷲ ޔާމީން އުފައްދަވައިފި އެވެ. ރާއްޖޭގެ ޓޫރިޒަމް ޕްރޮމޯޓް ކުރުމަށް، އެމްއެމްޕީއާރުސީގެ ނަމުގައި މިހާރު ވެސް ކުންފުންޏެއް އޮވެ އެވެ.\nމި މަހުގެ އެއްވަނަ ދުވަހު ރައީސް ސޮއިކުރައްވާ ނެރުއްވި ގަރާރަކުން އުފެއްދެވި އާ ކުންފުންޏަކީ، "މޯލްޑިވްސް ޓޫރިޒަމް ޕްރޮމޯޝަން ބޯޑް ލިމިޓެޑް" އެވެ. އެ ކުންފުނި އުފެއްދެވި މަގުސަދުތަކުގެ ތެރޭގައި ގަރާރުގައި ވަނީ ރާއްޖޭގެ އެންމެ ބޮޑު އިންޑަސްޓްރީ ޓޫރިޒަމް ރާއްޖެއިން ބޭރުގައި އިޝްތިހާރު ކުރުމާއި އެ މާކެޓަށް އަންނަ ބަދަލުތައް ދެނެގަނެ ދިރާސާ ކުރުމުގެ މަސައްކަތެވެ.\nއެ ގަރާރު މިހާރު ވަނީ ރައީސް އޮފީހުން ގެޒެޓް ވެސް ކޮށްފަ އެވެ.\nމީގެ ކުރިން ރައީސް މައުމޫންގެ ދުވަސްވަރު، ރާއްޖޭގެ ޓޫރިޒަމް އިޝްތިހާރު ކުރަން ޓޫރިޒަމް ޕްރޮމޯޝަން ބޯޑްގެ ނަމުގައި ޓޫރިޒަމް މިނިސްޓްރީގެ ދަށުން ވަކި ސެކްޝަނެއް ވަނީ ހިންގައިފަ އެވެ. އެހެން ނަމަވެސް ރައީސް ނަޝީދުގެ ވެރިކަމުގައި އެ ބޯޑް އުވާލައި އެކަމަށްޓަކައި އެމްއެމްޕީއާރުސީގެ ނަމުގައި ކުންފުންޏެއް އުފެއްދި އެވެ.\nއެހެން ނަމަވެސް ރާއްޖޭގައި މިފަހުން ހިނގި އެންމެ ބޮޑު ހިޔާނާތް ހިނގާފައި ވަނީ އެމްއެމްޕީއާރުސީގެ ތެރެއިންނެވެ. އެކަމާ ގުޅިގެން އެ ކުންފުނިން ބޭރު ފަރާތްތަކާ މުއާމަލާތް ކުރުމަށް ބޮޑެތި ދަތިތަކަކާ ކުރިމަތިލާން ޖެހުނެވެ. އެހެން ނަމަވެސް ރައީސް އާ ކުންފުންޏެއް އުފެއްދެވި ނަމަވެސް، އެމްއެމްޕީއާރުސީއަށް ވާނެ ގޮތެއް އަދި ނޭނގެ އެވެ.\nއެމްއެމްޕީއާރުސީގެ އެމްޑީ، މިއަދު "އަވަސް" އަށް ވިދާޅުވީ އެކަމާ ގުޅޭ މައުލޫމާތެއް އެ ކުންފުންޏަށް ލިބިފައި ނެތް ކަމަށެވެ. އެހެންނަމަވެސް ބެލެވޭ ގޮތުގައި، އެމްއެމްޕީއާރުސީގެ މަސައްކަތްތައް ވަގުތީ ގޮތުން ހުއްޓާލާނެ އެވެ.\nއައްޑޫ މަޝްރޫއުގެ މައުލޫމާތު އަންނަ މަހު


SunOnline: MACL Cargo aai Rahfalhu Huraage positive case thah 100 in mahchah\nއެމްއޭސީއެލް ކާގޯއާއި ރަށްފަޅު ހުރާގެ ޕޮޒިޓިވް ކޭސްތައް 100އިން މައްޗަށް\nއަހުމަދު މިޒްޔާލް 22 Nov 2020, 23:39\nއާ ކާގޯ ޓާމިނަލާ އިންވެގެން ހަދާ ބަނދަރުގެ މަސައްކަތް ކުރިއަށްދަނީ -- ފޮޓޯ: އެމްއޭސީއެލް\nއެމްއޭސީއެލް ކާގޯ ޑިޕާޓްމަންޓާއި ރިސޯޓެއްގެ ގޮތުގައި ތަރައްގީ ކުރަމުންދާ ކ. ރަށްފަޅުހުރާއިން ޕޮޒިޓިވްވި މީހުންގެ އަދަދު 100އިން މައްޗަށް އަރައިފި އެވެ.\nއެޗްއީއޯސީއިން މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ އެމްއޭސީއެލްގެ ކާގޯ ޑިޕާޓްމަންޓުން މިހާތަނަށް 102 މީހުން އަދި ރަށްފަޅު ހުރާއިން 107 މީހުން ޕޮޒިޓިވްވެފައިވާ ކަމަށެވެ.\nއެ ދެ ކްލަސްޓާގައި ކޮންޓެކްސްގެ އަދަދުވެސް ހުރީ 100އިން މަތީގައި ކަމަށް ޑރ. ނަޒްލާ ވިދާޅުވި އެވެ. އެގޮތުން ކާގޯ ކްލަސްޓާގައި 191 ކޮންޓެކްޓްސް އަދި ރަށްފަޅު ހުރާ ކްލަސްޓާގައި 125 ކޮންޓެކްޓްސް ހިމެނެ އެވެ.\nކާގޯ ޑިޕާޓުމެންޓުން އެންމެ ފުރަތަމަ މީހަކު ޕޮޒިޓިވްވީ މިމަހުގެެ ފަސްވަނަ ދުވަހުގަ އެވެ. އަދި ރިޒް ކާލްޓަންއިން ތަރައްގީކުރާ ކ. ރަށްފަޅުހުރާއިން މިމަހުގެ 15 ވަނަ ދުވަހު ނެގި 249 ސާމްޕަލުން 26 މީހަކު ޕޮޒިޓިވްވި އެވެ.\nހަތަރު ރަށެއް ހިމެނޭ ގޮތަށް ތަރައްގީ ކުރަމުން ދިޔަ ރަށްފަޅުހުރާގައި 2000 އެއްހައި މީހުން ހަރަކާތްތެރިވަމުންދާ ކަމަށް އެޗްއީއޯސީން މީގެ ކުރިން ބުނެފައިވެ އެވެ.\nމިހާތަނަށް ރާއްޖެއިން 12،608 މީހުން ޕޮޒިޓިވްވެފައިވާއިރު، މި ބަލީގައި 46 މީހުން ވަނީ މަރުވެފަ އެވެ.


May 2016 – Shazi's Blog\n“Libaaslehwun” A Disappeared Tradition\nOn May 19, 2016 May 21, 2016 By ShazI'S BlogIn History.Leaveacomment\nލިބާސްލެއްވުން، އަހަރަމެންގެ ތެރެއިން ނެތިގޮސްފައިވާ އާދައެއް.\nދިވެހިންނަކީ އަމިއްލަވަންތަ އާދަކާދަ ތަކެއް މަތީ ދެމިތިބެމުން އައި ބައެކެވެ. ހިތާނަ ކުރުމާއި ނަދުރު ބުނމާާއި އަދި ލިބާސް ލެއްވުމުގެ އާދަތަކަަކީ ފާހަގަކޮށްލެވޭ ދިވެހިންގެ ހާއްސަ އާދަތަކެކެވެ. މީގެތެރެއިން ލިބާސް ލެއްވުމަކީ އަހަރެމެންގެ ތެރޭގައި ދާދި ފަހާއި ޖެހެންދެން އޮތް ނަމަވެސް، މިހާރުު މުޅިން އުވި ގޮސްފައިވާ އާދައެކެވެ. މިއީ އަންހެން ކުދިންނަށް ހާއްސަ، ވަކި ހަމަ ތަކެއްގެ މަތިން ކުރެވެމުން އައި ކަމެކެވެ.\nއަންހެން ކުދިންގެ އެންމެ ފުރަތަމަ ހެދުމަކީ މުންޑު ނުވަތަ ކަނޑިކި، އަދި އެއާއި އެކު ބޮލުގައި ރުމާލެކެވެ. ފިރިހެން ކުދިންގެ ހެދުމާއި މާބޮޑު ތަފާތެއް ނުހުރެއެވެ.\nއާންމުކޮށް ލިބާސްލައްވާ އުމުރަކީ ނުވަ އަހަރެވެ. އެހެންކަމުން އެ އުމުރުގެ ކުރިން އެކަމުގެ ތައްޔާރީތަށް ވާން ފަށައެވެ. އެގޮތުން އެންމެ ފުރަތަމަ ކުރެވޭ ކަމަކީ ބޯ ވަޑުވަން ލުމެވެ. ލިބާސް ލެއްވުމުގެ ކުރީގައި އަންހެން ކުދިންގެ އިސްތަށިގަނޑުވެސް ހުންނަނީ ފިރިހެން ކުދިންނެކޭ ދާދި އެއްގޮތަށް ކޮށާފަ ނުވަތަ ބާލާފައެވެ. އެހެންކަމުން ބޯވަޑުވަން ލުމަކީ ބޯ ނުކޮށާ ގޮތަަށް ނިންމައި، އިސްތަށިގަނޑު ދިގުކުރަން ފެށުމެވެެ. ބޯވަޑުވަންލުން ފަށަމީ ލިބާސް ލެއްވުމުގެ އަހަރެއް ނުވަތަ ދެއަހަރު ކުރިންނެވެ.\nއާންމުކޮށް ލިބާސް ލައްވާ އުމުރަކީ ނުވަހަރު ކަމުގައި ވީ ނަމަވެސް، އެކަންް ގުޅިފައި އޮންނަނީ ކުއްޖާގެ ސިއްހަތާއި ހެދިބޮޑުވުމަށް ބަލައިގެންނެވެ. ކުއްޖާގެ ހަށިގަނޑުން ލިބާހައް އައިބުވާ ފަދަ ސިފަތަށް ފެންނަން ފެށުމުން، ކުއްޖާގެ މައިން ބަފައިން އެކަމަށް އަވަސްވެގަނެއެވެ. ލިބާސްކަނޑަން ބޭނުންވާ ފޮތިފަދަ ތަކެތި ގެންނަނީ މާލެއިންނެވެ. ލިބާސް ކެނޑުމުގައި ބަލާ ހަމަތަކެއްވެސް ވެއެވެ. އެކަންކުރަނީ އެރަށެއްގެ މަޝްހޫރު އެދުރުބެއަކު ލައްވައެވެ. އަދި މިކަން ކުރުމުގައި އިރުވަރައްވެސް ވަރަށް ބޮޑަށް ބަލައެވެ.\nލިބާސް ލެއްވުމުގެ ހަފްލާއަކީ މާ ކުލަގަދަ ގޮތެއްގައި ފާހަގަ ކުރެވޭ ކަމެއް ނޫނެވެ. ނަމަވެސް މިކަން ކުރަނީ އެމީހެއްގެ ފުދުންތެރިކަމަށް ބަަލައިގެންނެވެ. ހަފްލާ އޮންނަނީ އެ ގެއެއްގެ ގޯތި ތެރޭގައެވެ. އެދުރުބޭ ސަލަވާތް ކިޔެވުމަށްފަހު ކުއްޖާއަށް ތައްޔާރު ކުރެވުނު ލިބާސް ތަކަށް ދުންބުރުވާލައެވެ. މިކަންް ކުރާއިރު އެދުރުބޭ އިންނަވަނީ ގޭގެ ބޭރު ބޮޑުއަށި މަތީގައެވެ. ސަލަވާތް ނިންމުމަށްފަހު ކުއްޖާ އެތަނައް ހާޒިރު ކުރެއެވެ. އެއަށްފަހު ލިބާސް ލައްވަނީ އެދުރުބެގެ އަތުންނެވެ. އަދި މިއީ އަންހެނަކަށް ވުމުގެ ފެށުންކަމުގައި އިއުލާން ކުރެއެވެ. ލިބާސް ލައްވާއިރު އާންމުކޮށް ކުއްޖާ ބަހައްޓާފައި ހުންނަނީ ދޮންވެލިކޮޅެއް ނުވަތަ ހަނޑޫ ކަނޑިއެއްގެ މަތީގައެވެ. ނަމަވެސް އަތްމަތި ތަނަވަސް، ފުދުން ތެރިކަން ހުންނަ މީހުން އެކަމަށް ބޮލިކޮށްޓެ ބޭނުންކުރެއެވެ.


Khashoggi ge maru ge massalaagai fas meehaku maran hukumkoffi | Mihaaru\nސައުދީގެ ނޫސްވެރިޔާ ހާޝިގުޖީ: އޭނާ ގެންދިޔައީ ސައުދީ ސަރުކާރަށް ފާޑުކިޔަމުން\nހާޝުގްޖީގެ މަރުގެ މައްސަލާގައި ފަސް މީހަކު މަރަން ހުކުމްކޮށްފި\n23 ޑިސެމްބަރ 2019 - 15:274comments\nސަައުދީ ސަރުކާރަށް ފާޑުކިޔުމުގައި އެންމެ އިސް އެއް ލިޔުންތެރިޔާ، ތުރުކީގެ އިސްތަންބޫލުގައި ހުންނަ ކޮންސިއުލާގައި މަރާލީ، ސައުދީގެ ސިއްރު ފުލުހުންގެ އެޖެންޓުންގެ ބައެކެވެ.\nޕްރޮސެކިއުޓަ އޮފީހުން ބުނީ އެ ގަތުލާ ގުޅިގެން 11 މީހެއްގެ މައްޗަށް ދައުވާ އުފުލި ކަމަށެވެ. ނަމަވެސް އެއީ ކޮން ބައެއްކަމެއް ހާމައެއް ނުކުރެ އެވެ.\nތުރުކީގެ ލޯބިވެރިޔާއާ ކައިވެނިކުރުމުގެ ގޮތުން އޭނާގެ ކުރީގެ ކައިވެނި ރޫޅާލިކަމުގެ ރަސްމީ ލިއުންތައް ބަލާ، ކޮންސިއުލާއަށް ވަން ގޮތަށް ހާޝިގުޖީގެ ހަބަރެއް ނުވެ އެވެ. ކޮންސިއުލާގެ ތެރޭގައި އޭނާ މަރާލައިފައި ވިޔަސް، މިހާތަނަށް ހަށިގަނޑުގެ އެއްވެސް ބައެއް ފެނިފައެއް ނުވެ އެވެ.\nމިއީ ސައުދީގެ ބާރުގަދަ ވަލީއަހުދު މުހައްމަދު ބިން ސަލްމާންގެ އަމުރަށް އެ ގައުމުގެ ސިއްރު ފުލުހުން ހިންގި އަމަލެއް ކަމަށް، ދުނިޔޭގެ ބޮޑެތި ގައުމުތަކުން ގަބޫލުކުރެ އެވެ. އަދި އދ. އިން ވަނީ މުހައްމަދު ވެސް ތަހުގީގު ކުރަން ޖެހޭނެ ކަމަށް ގޮވާލައިފަ އެވެ.\nއެކަމަކު މުހައްމަދު ތަކުރާރުކޮށް ގެންދަވަނީ އެ ލޭއޮހޮރުވުމުގައި އޭނާގެ އެއްވެސް ބައިވެރިވުމެއް ނޯންނާނެ ކަމަށް ވިދާޅުވަމުންނެވެ.\nހާޝިގުޖީ ދިރިއުޅެމުން އައީ އެމެރިކާ އާއި ތުރުކީގަ އެވެ. އޭނާއަކީ އެމެރިކާގެ އެންމެ މަޝްހޫރު އެއް ނޫސް ކަމަށް ވާ ވޮޝިންޓަން ޕޯސްޓަށް ލިއަމުން އައި ލިއުންތެރިއެކެވެ. އޭނާގެ ލިއުންތައް ބޮޑަށް އަމާޒުކުރީ ސައުދީގެ ސަރުކާރުގެ ސިޔާސަތުތަކަށާއި މެދު އިރުމަތީގެ މައްސަލަތަކަށެވެ.\nޕްރިންސް މުހައްމަދަށް ބާރުތައް ލިބިވަޑައިގަތުމުގެ ކުރިން ހާޝިގުޖީ އަކީ ސައުދީ ޝާހީ އާއިލާއާ ވަރަށް ގާތް ގުޅުމެއް އޮތް ނޫސްވެރިއެކެވެ.\nދުނިޔޭގައި ޑިޕްލޮމެޓިކް ހައިސިއްޔަތު ލިބިފައި ހުންނަ އިމާރާތްތަކުގައި މި ގޮތަށް މީހުން މަރާހަދާފައެއް ނުވެ އެވެ. އެހެންކަމުން ސައުދީގެ އެޖެންޓުން ހިންގި މި ނުބައި އަމަލުން އެތައް ބަޔަކަށް ލިބުނު ބިރުވެރިކަމާ އެއްވަރަށް އެ ގައުމުގެ ނަން ވެސް ޚަރާބުވި އެވެ.\nސައުދީން ބުނަނީ އޭނާ މަރުވީ ޖެހި އިންޖެކްޝަންތަކެއްގެ ސަބަބުން ކަމަށް\nލޯބިވެރިޔާ ބޭރުގައި ބަހައްޓާފައި ހާޝިގުޖީ، ސައުދީ ކޮންސިއުލާއަށް ވަނީ އޮކްޓޯބަރު 2، 2018 ގަ އެވެ.\nތުރުކީގެ ޖާސޫސީ އިދާރާ އިން ވަނީ ކޮންސިއުލާ ތެރޭގައި ކަން ހިނގި ގޮތުގެ އަޑުތަކެއް ރެކޯޑްކޮށްފަ އެވެ. އެ އަޑުތަކުން އެނގެނީ، ވަރަށް އަނިޔާވެރިކޮށް ނޫސްވެރިޔާ މަރާލާފައިވާ ކަމެވެ.\nސައުދީގެ ރަސްމީ ފަރާތްތަކުން އޭރު ބުނި ގޮތުގައި އޭނާ މަރާލަން އަމުރުކުރީ، "ސައުދީ އަށް އެނބުރި އަންނަން ވިސްނައިދޭށާއި"، އެ މަސައްކަތް ނާކާމިޔާބުވެއްޖެ ނަމަ "ގަދަކަމުން ވެސް ގެންނަން" ތުރުކީއަށް ފޮނުވި ސިއްރު ފުލުހުންގެ ޓީމުގެ ވެރިޔަކަށް ހުރި މީހާ އެވެ. އެކަމަކު އެ ޓީމު ސައުދީއަށް ދިޔައީ، ސައުދީގެ ސިއްރު ފުލުހުންގެ ވެރިޔާގެ އަމުރަށެވެ.\nސައުދީ އަރަބިއްޔާގެ ޑެޕިއުޓީ ޕަބްލިކް ޕްރޮސެކިއުޓަ ޝަލާން ޝަލާން ވިދާޅުވެފައިވާ ގޮތުގައި ހާޝިގުޖީ މަރުވީ އޭނާ ގަދަދައްކަން ފެށުމާ އެކު ގަޔަށް ޖެހި ޑްރަގް އިންޖެކްޝަންތަކުގެ ސަބަބުންނެވެ. މަރުވުމާ އެކު ހަށިގަނޑު ކޮށާ ފޮތިކޮށްލި އެވެ. ދެން ހަށިގަނޑު ހަވާލުކުރީ ކޮންސިއުލާގެ ބޭރުގައި ހުރި މީހަކާ ކަމަށް، ސައުދީން ކުރި ތަހުގީގުން އެނގޭ ކަމަށް، ޝަލާން އޭރު ވިދާޅުވި އެވެ.\nއެކަމަކު ހަށިގަނޑު ވީ ތަނެއް އަދިވެސް ނޭނގެ އެވެ.\nޝަލާން ވިދާޅުވި ގޮތުގައި އެކަމުގެ އެއްވެސް މައުލޫމާތެއް ޕްރިންސް މުހައްމަދަށް ލިބިވަޑައިގެންފައެއް ނުވެ އެވެ.\nހާޝިގުޖީގެ ހަށިގަނޑު ފޮތިކުރަން ބޭނުންކުރީ ސައުދީގެ އިންޓީރިޔާ މިނިސްޓްރީގައި މަސައްކަތް ކުރަމުން އައި ފޮރެންސިކް ޑޮކްޓަރެއް ކަމަށްވާ ސޮލާހު މުހައްމަދު ތުބައިޖީ އެވެ. ސައުދީން އޭނާގެ ނަން ހާމަނުކުރިޔަސް،އެ މައްސަލަ ތަހުގީގުކުރަން އދ. ކަނޑައެޅި ތަޖުރިބާކާރު ވަނީ މަރުގެ އަދަބު ކަނޑައަޅަން ޕްރޮސެކިއުޓާ އިން އެދުނު އެންމެންގެ ނަން ހާމަކޮށްފަ އެވެ.\nމި މައްސަލާގައި ޕްރިންސް މުހައްމަދުގެ އިސް ވަޒީފާއެއްގައި އުޅުނު ސައުދު އަލް-ގަހުތާނީ ވަޒީފާ އިން ވަކިކުރި އެވެ. އެކަމަކު އޭނާގެ މައްޗަށް ދައުވާކުރާނެ އެކަށީގެންވާ ހެއްކެއް ނެތުމުން ދައުވާ ނުއުފުލަ އެވެ.\nހާޝިގުޖީގެ މަރާ ގުޅިގެން ވަޒީފާ އިން ވަކިކޮށް ތަހުގީގު ކުރި އެންމެ އިސް މީހަކީ ސިއްރު ފުލުހުންގެ ދެ ވަނައަށް ހުރި ވެރިޔާ އަހުމަދު އާސިރީ އެވެ. އެކަމަކު އޭނާގެ މައްޗަށް އުފުލި ދައުވާ އިން އޭނާ ވަނީ ސަލާމަތްވެފަ އެވެ.\nއިތުރު ލިޔުންތައް ޖަމާލްޚަޝޯގްޖީ ސައޫދީ އަރަބިއްޔާ ތުރުކީ


Mihiree thiya hoadhaa coffee machine\nޝާއީ ބްރޭންޑުގެ ކޮފީ ވެންޑިން މެޝިން\n24 މޭ 2022 - 13:55:46\nޝާއީ ބްރޭންޑްގެ ކޮފީ ވެންޑިންގ މެޝިން ރާއްޖެ އެތެރެކޮށް މާކެޓް ކުރަނީ ދޮންދީނާ ޕްރައިވެޓް ލިމިޓެޑުންނެވެ. ދޮންދީނާއިން ތިން ވައްތަރެއްގެ ވެންޑިންގ މެޝިން ރާއްޖެ އެތެރެކޮށް މާކެޓް ކުރެއެވެ.\nޝާއީ ބްރޭންޑްގެ ކޮފީ ވެންޑިންގ މެޝިންގެ ތެރެއިން ކެފޭ ރެސްޓޯރަންޓް ހިންގާ ފަރާތްތަކުގެ މެދުގައި އެންމެ މަގުބޫލު މެޝިނަކީ ހަތަރު ބާވަތުގެ ކޮފީ ނުވަތަ ސައި އެއް ފަހަރާ ހެދޭ މެޝިނެވެ. މީގެ މެޝިނެއްގެ ކެޕޭސިޓީއަކީ އެއް ކިލޯގެ ހަތަރު ޕައުޑަރުން އެއް ފަހަރާ ހަތަރު ވައްތަރުގެ ކޮފީ ނުވަތަ ސައި ތައްޔާރު ކުރެވޭނެއެވެ. މިނިޓަކު ހަތަރު ތަށި ހެދުމުގެ ގާބިލުކަން މި މެޝިނުގެ ހުރެއެވެ. ކެފޭތަކަށް އަދި އޮފީސްތަކަށް ބޮޑަށް ހާއްސަކުރެވިފައިވާ މީގެ މެޝިނެއްގެ ބަރުދަނަކީ ވިއްސަކަށް ކިލޯއެވެ.\nމީގެ މެޝިނެއް ބަހައްޓާކަށް މާ ބޮޑު ޖާގައެއް ބޭނުމެއް ނުވާނެއެވެ. ގާތްގަނޑަކަށް ދެ ފޫޓު ދެ ފޫޓް ވަރުގެ ޖާގައެއްގައި މީގެ މެޝިނެއް ބެހެއްޓޭނެއެވެ. އަދި ކަރަންޓާ ފެން ގުޅާލުމުން މެޝިނު އެހެރީ ބޭނުން ކުރަން ތައްޔާރުވެފައެވެ. ފެން ގުޅެން ނެތް ނަމަ، އާއްމުކޮށް މި ގެންގުޅޭ ފަސް ލިޓަރުގެ ފެން ފުޅިއެއްވެސް ގުޅާލެވޭހާ މި މެޝިން ފަސޭހަވާނެއެވެ.\nދޮންދީނާއިން ދެން މާކެޓް ކުރާ އަނެއް ދެ ބާވަތުގެ މެޝަނަކީ އެއް ފަހަރާ ތިން ބާވަތް ގިރާލެވޭ އަދި އެއް ފަހަރާ ދެ ބާވަތް ގިރާލެވޭ މެޝިނެވެ. ހަތަރު ބާވަތް ގިރޭ މެޝިނެކޭ ސައިޒުގެ ގޮތުން މި މެޝިންތައް ދާދި އެއްވަރު ނަމަވެސް މީގެ މެޝިނުގެ އަގު ހެޔޮވާނެއެވެ. މި މެޝިނުތަކުންވެސް މިނިޓަކު ހަތަރު ތަށި ތައްޔާރު ކުރެވޭނެއެވެ.\nވެންޑިން މެޝިންތަކުގައި ބޭނުން ކުރުމަށް މި ވަގުތު މާކެޓްގައި ހުރި ބުއިންތަކުގެ ބާވަތްތަކަކީ، ބޮމްބޭ ޓީ، މަސާލާ ޓީ، ކާޑަމަން ޓީ، ޖިންޖަރ ޓީ، ލެމަން ޓީ، މިލްކް އަދި ބްލެކް ކޮފީ، ކަޕަޗީނޯގެ އިތުރުން ހޮޓް ޗޮކްލެޓް ހިމެނެއެވެ. މި ހުރިހާ ބާވަތެއްވެސް ދޮންދީނާއިން ލިބޭނެއެވެ. އަދި އަންނަ ޖޫން މަހުގެ ތެރޭގައި އިތުރު ތިން ބާވަތެއްގެ ބުއިންތައް ރާއްޖެއަށް މުޅިން މާކެޓް ކުރާނެއެވެ. އެއީ ސެފަރޮން ޓީ، ލެމަން ގްރާސް އަދި ލެމަން ގްރާސް ޖިންޖަރ ޓީއެވެ.\nދޮންދީނާ ޕްރައިވެޓް ލިމިޓެޑުން ރާއްޖެ އެތެރެކުރާ ޓީ އަދި ކޮފީގެ ބާވަތްތަކުގެ އިތުރުން ވެންޑިން މެޝިނާ އަދި ސައިފަތާ ބެހޭ ހުރިހާ މައުލޫމާތެއް އެ ކުންފުނީގެ ވެބްސައިޓުން ލިބިވަޑައިގަންނަވާނެއެވެ.


Ooredoo ge "Atholhu dhuvun" virtual koh\nއުރީދޫ އަތޮޅު ދުވުން ވާޗުއަލްކޮށް ދުވުމެއް ބާއްވަނީ\nއުރީދޫން ބާއްވަމުން ގެންދާ ކަލަ ރަން: މި ފަހަރުގެ ދުވުމެއް ބާއްވަނީ ވާޗުއަލްކޮށް -- ފޮޓޯ: އަވަސް\nއުރީދޫ "އަތޮޅު ރަން" ގެ ނަމުގައި ވާޗުއަލް ދުވުމެއް ބާއްވަން ނިންމައިފި އެވެ.\nމުއާސަލާތީ ހިދުމަތްދޭ އެ ކުންފުނީގެ 15 ވަނަ އަހަރީ ދުވަހުގެ މުނާސަބަތުގައި ބާއްވާ ދުވުން އޮންނާނީ މި މަހުގެ 28 ވަނަ ދުވަހު އެވެ. ދުވުމާ ބެހޭ ގޮތުން، އެ ކުންފުނީގެ ޗީފް ކޮމާޝަލް އޮފިސަރު ހުސެން ނިޔާޒް ވިދާޅުވީ އަތޮޅު ރަންއެއް ބާއްވަނީ ކުޅިވަރު މެދުވެރިކޮށް އެކުވެރިކަމާއި އެއްބައިވަންތަކަމުގެ ރޫހު ދައްކައިދޭން ކަމަށެވެ.\n"މި ދަނޑިވަޅުގެ ގޮތުން އަޅުގަނޑުމެން މި ރަން ވާޗުއަލް ރަންއެއްގޮތުގައި ރާވާފައި މިވަނީ ގައިދު ރުކަމުގެ މުހިންމުކަމަށް ވެސް ވަރަށް ބޮޑު އިސްކަމެއް ދީގެން. އަތޮޅު ރަންއަކީ ފާއިތުވީ އަހަރުތަކުގައި އުރީދޫން ރާއްޖޭގެ އެކިކަންކޮޅުތަކުގައި ތިބި ރައްޔިތުން ޑިޖިޓަލްކޮށް ގުޅުވާލަދިނުމުގައި ކުރެވިފައިވާ މަސައްކަތުގެ ރަމްޒެއް،" ނިޔާޒު ވިދާޅުވި އެވެ.\nމި ދުވުމުގައި 20 އަތޮޅުން 20 ދުވުންތެރިން ބައިވެރިވާނެ އެވެ. އަތޮޅު ރަން ކުރިއަށްދާއިރު ސޯޝަލް މީޑިއާ މެދުވެރިކޮށް ރަންގެ ލައިވް ފޮޓޯ އާއި ވީޑިއޯތައް ބެލުންތެރިންނަށް ފެންނާނެ އެވެ.\nއުރީދޫން ބުނީ އަތޮޅު ރަންގައި ބައިވެރިވާ ދުވުންތެރިންނަށް ހިތްވަރުދީ އެޗްޕީއޭ ގެ ގައިދުރުކަން ބަހައްޓަންޖެހޭ މިންގަނޑުގެތެރެއިން ބައިވެރިވުމަށް ރާއްޖޭގެ އެންމެހާ ރައްޔިތުންނަށް އުރީދޫން ދައުވަތުދޭ ކަމަށެވެ.\nއެ ކުންފުނިން ދަނީ ކޮންމެ އަހަރަކު ވެސް "ކަލަރަން" ގެ ނަމުގައި ވެސް ދުވުމެއް ބާއްވަމުންނެވެ. މި ދުވުން މާލޭގެ އިތުރު އައްޑޫގައި ވެސް މިހާރު ބާއްވާފައި ވެއެވެ.


Bangladesh Federation Cup Bashandura Kings in kaamiyaabu kohfi\nބަޝަންދުރާ ކިންގްސްގެ މެންބަރުން ތައްޓާއެކު\n11 ޖެނުއަރީ 2021 - 08:37:04\nބަންގްލަދޭޝް ފުޓްބޯޅަ ފެޑެރޭޝަން ކަޕް ވިދިވިދިގެން ދެވަނަ ފަހަރަށް ބަޝަންދުރާ ކިންގްސްއިން ކާމިޔާބުކޮށްފިއެވެ. ބަޝަންދުރާ ޗެމްޕިއަންކަން ހޯދީ އާދިއްތަ ދުވަހު ހަވީރު ކުޅުނު ފައިނަލް މެޗުގައި ސައިފް ސްޕޯޓިން ކްލަބު އެއް ލަނޑު ސުން ލަނޑުން ބަލިކޮށްގެނެވެ.\nވިދިވިދިގެން ދެވަނަ ފަހަރު ފެޑެރޭޝަން ކަޕު ކާމިޔާބުކުރުމާ އެކު ބަޝަންދުރާ ކިންގްސްއަށް ވަނީ އަންނަ އަހަރުގެ އޭއެފްސީ ކަޕުގެ ޕްލޭ އޮފް ޖާގައެއް ކަށަވަރުވެފައެވެ. ކުރިން ރާއްޖޭގެ ނިއުރޭޑިއަންޓަށް ކޯޗުކޮށްދިން ސްޕެއިންގެ އޮސްކާ ބްރޫޒޯންގެ އިރުޝާދުގެ ދަށުން ކުޅެމުން އަންނަ ބަޝަންދުރާއަކީ ބަންގްލަދޭޝް ލީގު ޗެމްޕިއަނުންގެ ހައިސިއްޔަތުން މިދިޔަ އަހަރުގެ އޭއެފްސީ ކަޕުގައިވެސް ކުޅުނު ޓީމެކެވެ. އެހެންނަމަވެސް އެ މުބާރާތް ކޮވިޑާ ގުޅިގެން ކެންސަލް ކުރީއެވެ.\nފެޑެރޭޝަން ކަޕުގެ ފައިނަލުގައި ބަޝަންދުރާއިން ޖެހި ހަމައެކަނި ލަނޑު އެ ޓީމަށް ކާމިޔާބުކޮށްދިނީ ޗިލީގެ ފޯވާޑެވެ.\nބަޝަންދުރާ ކިންގްސްއަކީ މިއަހަރުގެ އޭއެފްސީ ކަޕުން ވެސް ޖާގަ ހޯދާފައިވާ ޓީމެކެވެ. ކޮވިޑާ ގުޅިގެން މުބާރާތްތައް ފަސްވެފައިވާތީ މިއަހަރުގެ އޭއެފްސީ ކަޕު ކުޅޭނެ ތާރީހުތަކެއް އޭއެފްސީން އަދި ކަނޑަނާޅައެވެ.


Online koh Ungenumuge Ranuge Furusatheh | #Dhiislam\nއޮންލައިންކޮށް އުނގެނުމުގެ ރަނުގެ ފުރުޞަތެއް\n5 months ago | 1 comment| September 7, 2017\nރަސޫލާ ޞައްލަﷲ ޢަލައިޙި ވަސައްލަމް ހަދީސްކުރައްވާފައިވެއެވެ.\n«مَنْ سَلَكَ طَرِيقًا يَلْتَمِسُ بِهِ عِلْمًا، سَهَّلَ اللَّهُ بِهِ طَرِيقًا مِنْ طُرُقِ الْجَنَّةِ» ސަޙީޙް މުސްލިމް\nދުނިޔެއާއި އާޚިރަތުގައި މީސްތަކުންނަށް މަންފާކުރަނިވި ޢިލްމެއް ޙާސިލްކުރުމަށްޓަކައި (ޢިލްމު ޙާސިލްކުރެވޭފަދަ) މަގަކުން ހިނގައިފިމީހާއަށް، ސުވަރުގެޔަށް ދެވޭ މަގުތަކުންކުރެ މަގެއް ﷲ ތަޢާލާ އޭނައަށް ފަހިކޮށްދެއްވާނެއެވެ.\nދިވެހިރާއްޖެ އުފެދިފައިވާ ގޮތުން ރަށުން ބޭރުގައި ކިޔަވަން ހުރުމަކީ ތަކުލީފުބޮޑު ކަމެކެވެ. އަދި ކިޔެވުމާއި، ދިރިއުޅުމުގެ ޚަރަދުތަކަށް ބެލިނަމަވެސް، ގޮންޖެހުންތައް ގިނަކަން ފާހަގަކުރެވެއެވެ. ކަންމިހެންހުރިއިރު، އޮންލައިންކޮށް ކިޔެވޭ ކޯސްތަކަކީ މިކަމަށްއޮތް ވަރަށް ރަނގަޅު ފަރުވާއެކެވެ.\nއިސްލާމިކް އޮންލައިން ޔުނިވަރސިޓީއަކީ ދުނިޔޭގެ އެކިކަންކޮޅުތަކުން އެތައް ހާސް ދަރިވަރުންނެއް ދީނީ އަދި އެހެނިހެން ދާއިރާތަކުގެ ކޯސްތައް ހަދަމުންދާ ޔުނިވަރސިޓީއެކެވެ. މިޔުނިވަރސިޓީގެ ބާނީއަކީ ޑރ. ބިލާލް ފިލިޕްސްއެވެ. މި ޔުނިވަރސިޓީގެ ދަރިވަރުންނަށް ބޭނުންވާ ކަންކަން ފަހިކޮށްދިނުމަށްޓަކައި ޔުނިވަރސިޓީގެ ދަރިވަރުންތިބޭ ކޮންމެ ޤައުމެއްގައި ދަރިވަރުންގެ ކޮމިޓީއެއްވެސް އޮވެއެވެ. އަދި ކިޔެވުމުގެ އެކުވެރި މާހައުލެއް ޤާއިމުކުރުމަށްޓަކައި ލާރނިންގ ސެންޓަރތަކެއްވެސް މި ޤައުމުތަކުގައި ހެދިފައިވެއެވެ. ޔުނިވަރސިޓީގައި އަލަށް ރެޖިސްޓްރީކުރަން ބޭނުންވާ ފަރާތްތަކަށް މިދެންނެވި ދަރިވަރުންގެ ކޮމިޓީތަކުން ވަރަށް ބޮޑު އެއްބާލުމެއްދެއެވެ.\nއިސްލާމިކް އޮންލައިން ޔުނިވަރސިޓީގެ ކޯސްތައް ރާއްޖެއަށް އެހާ މުނާސަބުވަނީ ކީއްވެ؟\n– ވަޒީފާއަށް ދަމުން ޢިލްމު އުނގެނެން ބޭނުންވާ ފަރާތްތަކުން ޚިޔާރު ކުރަންޖެހެނީ ދުރުންދޭ ތަޢުލީމުގެ ދޮރާށިތަކެވެ. ރާއްޖޭގެ ދެ ޔުނިވަރސިޓީންނާއި ކޮލެޖްތަކުން މިފަދަ ފުރުޞަތުތައްދެމުން ދިޔަނަމަވެސް، މިގޮތަށް ކިޔެވެނީ ވަރަށް މަދު ރޮނގުތަކަކުންނެވެ. ކަންމިހެންހުރިއިރު، އައި.އޯ.ޔޫ އިން ތަފާތު ރޮނގު ރޮނގުން ދުރުންދޭ ތަޢުލީމު ޙާޞިލުކުރުމުގެ ފުރުޞަތު ފަހިކޮށްދީފައިވެއެވެ. އަދި ފަހެލިކަމާއި (ފްލެކްސިބިލިޓީ) ފަސޭހަކަމުގައި (ކޮންވީނިއަންސްގައި) އައި.އޯ.ޔޫ ކުރިހޯދާފައިވެއެވެ. މިގޮތުން އަތޮޅުގެ އެހެން ރަށްރަށުން ކެމްޕަސް ހުންނަ ރަށަށްއައުމުގައި ކުރިމަތިވާ ދަތިތައް އައި.އޯ.ޔޫގެ ދަރިވަރުން އުފުލާކަށް ނުޖެހެއެވެ.\n– ދިވެހިންނަކީ ޒަމާނުއްސުރެ އިނގިރޭސި ބަހަށް ދޯޅުބަޔަކަށްވެފައި، ދިވެހި މުޖުތަމަޢުގައި އިނގިރޭސި ބަހުން ދީނުގެ ޢިލްމުތައް އުނގެނިފައިތިބި ދާޢީންތަކެއް އުފެދިގެންއައުމުގެ ބޭނުންތެރިކަން ދުވަހެއް ދުވަހަކަށް ދަނީ ބޮޑުވަމުންނެވެ. މިފަދަ ކޯސްތައް އައި.އޯ.ޔޫ އިން ހެދޭނެއެވެ.\n– އައި.އޯ.ޔޫއިން ހިންގާ އިސްލާމިކް ފައިނޭންސްގެ ކޯސްތަކަކީ މެލޭޝިއާގެ INCEIF\nއިން އެކްރެޑިޓްކޮށްފައިވާ ކޯސްތަކެކެވެ. އިސްލާމިކް ފައިނޭންސް ގެ ތަޢުލީމު ފެތުރުމުގެ ރޮނގުން ދުނިޔޭގައި އެންމެ ކުރީގައި އުޅޭ ފަރާތްތަކުގެ ތެރޭގައި INCEIF ހިމެނެއެވެ. ސަނަދުގެގޮތުން ބަލާއިރު، INCEIF އިން އެކްރެޑިޓް ކޮށްފައިވާ ކޯސްތަކަކީ އިސްލާމީ ބޭންކްތަކުން ވަރަށް ބޮޑަށް ބަލައިގަންނަ މަޤްބޫލު ކޯސްތަކެކެވެ.\n– އައި.އޯ.ޔޫގެ ޑިޕްލޮމާ ކޯސްތަކުގެ ތެރޭގައި މުޅިން ހިލޭ ކިޔެވޭނެ ކޯސްތައް އެބަހުއްޓެވެ. ޚާއްސަކޮށް އިސްލާމިކް ސްޓަޑީޒްގެ ޑިޕްލޮމާ ކޯހަކީ އެއްވެސް ސަނަދެއް ނެތަސް، އިނގިރޭސިބަސް އާދައިގެ މިންވަރަކަށް އެނގޭ ކޮންމެ ބޭފުޅަކަށްވެސް ހަދާލެވޭނެ، މުޅިން ހިލޭ ހެދޭނެ ކޯހެކެވެ. ކޯހުގެ ހުރިހާ ލެކްޗަރތަކެއް އަދި ކިޔަންޖެހޭ ފޮތްތައްވެސް، ވެބްސައިޓްގައި ރެޖިސްޓަރ ކުރުމަށްފަހު ހިލޭ ޑައުންލޯޑް ކުރެވޭނެއެވެ.\n– ސެކިޔުލަރިޒަމް އަދި އެތީޒަމް ފަދަ ފިކުރީ އޮއިވަރުގެ ރާޅުބާނިތައް ރާއްޖޭގެ ރަށްރަށުގެ ގޮނޑުދޮށްތަކަށް ހޮޅިލާފައި ޖަހަމުންދާއިރު، މި އޮއިވަރުގެ އަސަރުކޮށްފައިވާ ކުދިންނާއި މުޚާތަބުކުރަންޖެހޭ އުސްލޫބު އައި.އޯ.ޔޫ ގެ ދަޢުވާ ކޯސްތަކުން ވަރަށް ފުރިހަމައަށް ދަސްކޮށްދެއެވެ.\n– މި އަހަރު ޑރ. ބިލާލް ފިލިޕްސް ރާއްޖެއަށް ކުރެއްވި ދަތުރުފުޅުގައި ދިވެހިރާއްޖޭގެ އިސްލާމިކް ޔުނިވަރަސިޓީއާއި އަދި އައި.އޯ.ޔޫއާއި ދެމެދުގައިވަނީ އެމް.އޯ.ޔޫއެއްގައި ސޮއިކުރެވިފައެވެ. މި އެމް.އޯ.ޔޫ އަކީ ދިވެހިރާއްޖެއިން އައި.އޯ.ޔޫގެ ކޯސްތައް ދުރުނޫން މުސްތަޤްބަލެއްގައި އެކްރެޑިޓްކުރާނެކަމުގެ ފަހިފާލެކެވެ.\n– ދިވެހިރާއްޖޭގެ އައި.އޯ.ޔޫ ދަރިވަރުންގެ ކޮމިޓީއަކީ ވަރަށް ހިންގުންތެރި، އަދި ރާއްޖޭގެ އެކިކަންކޮޅުތަކުގައި މި ޔުނިވަރސިޓީގެ ކޯސްތައް ހަދަމުންދާ ދަރިވަރުންނާއި ވަރަށް ގާތްގުޅުމެއް ބާއްވަމުންދާ ކޮމިޓީއެކެވެ. ދަރިވަރުންނަށް ކިޔެވުމުގައި ބޭނުންވާ އެހީތައް މި ކޮމިޓީންނާއި އަދި ޖަމިއްޔަތުއްސަލަފުން ފޯރުކޮށްދެއެވެ.\nމި ފުރުޞަތުގައި މި ދެފަރާތަށް އައި.އޯ.ޔޫގެ ދަރިވަރުންގެ ނަމުގައި ވަރަށް ޚާއްސަ ޝުކުރެއް ދަންނަވަމެވެ.\nއައި.އޯ.ޔޫ އިން ތިރީގައި މިދަންނަވާ ކޯސްތަކުގެ ޑިޕްލޮމާ، ބެޗްލަރސް ޑިގްރީ ހެދޭނެއެވެ.\nޢަރަބިކް ލޭންގްއޭޖް އެންޑް ލިންގުއިސްޓިކްސް\nއިސްލާމިކް ބޭންކިންގ އެންޑް އިކޮނިމިކްސް\nއަދި އިސްލާމިކް ސްޓަޑީޒް އިން މާސްޓަރޒް ޑިގްރީ ވެސް މިހާރު ހެދެއެވެ.\nކުރިއަށް އޮތް އަހަރު އިތުރު ތިން ދާއިރާ އަކުން ކޯސްތައް ތައާރަފް ކުރަން ހަމަޖެހިފައިވާކަމުގެ ޚަބަރުވެސް ޑރ. ބިލާލް ފިލިޕްސް ވަނީ ދަރިވަރުންނަށް ދެއްވާފައެވެ.


Ingireysivilaathun Myanmar askaree Generalunah dhathikohfi\nއިނގިރޭސިވިލާތުން މިއަންމާ އަސްކަރީ ޖެނެރަލުންނަށް ދަތިކޮށްފި\nމިއަންމާގައި މިހާރު ވެރިކަންކުރާ ސީނިއާ ޖެނެރަލް މިން އަން ހްލަން އަށް އާންމުން ނުރުހުން ފާޅުކުރަނީ\nއިނގިރޭސިވިލާތުން މިއަންމާ ތިން ޖެނެރަލަކަށް ދަތިކުރަން ފިޔަވަޅުއަޅައިފި އެވެ. އޭގެ ތެރޭގައި ހިމެނެނީ މިއަންމާ އަސްކަރިއްޔާއިން މިހާރު އެކުލަވާލާފައިވާ ސަރުކާރުގެ އިސްވެރިންނެވެ. އެއީ މިނިސްޓާ އޮފް ޑިފެންސް މިއާ ޓުން އޫ، މިނިސްޓާ ފޮ ހޯމް އެފެއާޒް ސޯ ޓުޓް އަދި ޑިޕިއުޓީ މިނިސްޓާ ފޮ ހޯމް އެފެއާޒް ތަން ހުލަން އެވެ.\nޔޫކޭއިން ބުނި ގޮތުން މި ތިން މެންބަރުންގެ މުދާ ހިފަހައްޓައި ދަތުރުކުރުން މަނާކުރާނެ ކަމަށެވެ. އަދި ވާގިވެރިވެދޭ ގައުމުތައް މެދުވެރިކޮށް ވެސް އަސްކަރީ މެންބަރުންނަށް ދަތިކުރާނެ ކަމަށެވެ.\nމިއަންމާގެ މަދަނީ ސަރުކާރު އަސްކަރިއްޔާއިން ވައްޓާލައި އާންމުންނަށް ލާއިންސާނީ އަމަލުތައް ތަންފީޒުކުރާހާ ހިނދަކު ދޫދިނުމެއް ނޯންނާނެ ކަމަށް އިނގިރޭސިވިލާތުން ބުނެ އެވެ.\nއާންމުން ވޯޓުން ހޮވައި އެކުލަވާލާފައި އޮތް ސަރުކާރުން ހިންގަން ތިބި ބެރިން ހައްޔަރުކޮށް މުޅި ގައުމުގައި ކުއްލި ހާލަތު އިއުލާންކުރުން ބަލައިނުގަނެވޭނެ ކަމަށް ވެސް ޔޫކޭއިން ބުނެ އެވެ. އަދި އާންމު އިންތިހާބަކަށް އަހަރު ދުވަސް ފަހުން ފުރުސަތުދޭނެ ކަމަށް ބުނާ ބުނުމަކީ ވެސް ހުއްޖަތެއް ނޫން ކަމަށް ބުނެ އެވެ.\nއިނގިރޭސިވިލާތުން ބުނީ މިއަންމާއަށް ދޭ އެހީތެރިކަމުން އެއްވެސް މިންވަރެއް އަސްކަރިއްޔާ ސަރުކާރަށް ނުސީދާ ގޮތުން ނަނަމަވެސް ދޭތޯ ބަލާނެ ކަމަށެވެ. އަދި އިނގިރޭސި ވިޔަފާރި މިއަންމާއަށް ދިއުން ހުއްޓުވާނެ ކަމަށެވެ. ޔޫކޭއިން ބުނީ އަސްކަރިއްޔާއާ އެކު އެއްވެސް ޒާތެއްގެ ވިޔަފާރިއެއް ނުކުރާނެ ކަމަށެވެ.\nއިނގިރޭސިވިލާތުން މިހާރު ވެސް ވަނީ މިއަންމާ އަސްކަރިއްޔާގެ 16 ފަރުދަކަށް ދަތިކުރަން ފިޔަވަޅުއަޅާފަ އެވެ. އެމެރިކާ އަދި ނިއުޒިލޭންޑުން ވެސް ވަނީ މިލިޓަރީ ސަރުކާރަށް ދަތިކުރަން ފިޔަވަޅުއަޅާފަ އެވެ.\nއެމެރިކާ އިނގިރޭސިވިލާތް މިއަންމާ + އަން ސަން ސޫކީ ނިއު ޒިލޭންޑް


vnews - Keytha hifaa manzaru balanvaanee sharuee nazarakun: Khuthubaa\nކޭތަ ހިފާ މަންޒަރު ބަލަންވާނީ ޝަރުޢީ ނަޒަރަކުން: ޚުތުބާ\nރޭ ހިފި ހަނދުކޭތަ - ފޮޓޯ: އޭއެފްޕީ\nކޭތަ ހިފުމުން ހަމައެކަނި އެރީތި މަންޒަރު ބަލަން ނިކުތުމަށްވުރެ، މުސްލިމުން ޝަރުޢީ ނަޒަރަކުން އެއާއިމެދު ބަލަންޖެހޭ ކަމަށާއި، މުސްލިމުން ނިކުންނަންވާނީ ﷲ ޙަޟްރަތަށް ރުޖޫޢަވުމަށް ކަމަށް ކޭތަ ނަމާދުގެ ޚުތުބާގައި ބުނެފި އެވެ.\nމިގަރުނުގައި ހިފާނެ ފަކަލީ ޢިލްމުން ލަފާކުރެވޭ އެންމެ ދިގު ހަނދުކޭތަ ރޭ ހިފިއިރު ރާއްޖޭގެ މީހުން ދިރިއުޅޭ ހުރިހާ ރަށެއްގައި ވަނީ ކޭތަ ނަމާދުކޮށްފައެވެ.\nމިގަރުނުގައި ހިފާނެކަމަށް ފަލަކީ ހިސާބުތަކުން ލަފާކޮށްފައިވާ އެންމެ ދިގު ހަނދުކޭތަ ރޭ ވަނީ ހިފާފައެވެ. ރޭ ހިފި ފުރިހަމަ ހަނދުކޭތައިގެ ދިގުމިނަކީ ޖުމްލަ6ގަޑިއިރާއި 14 މިނިޓްކަމަށް ލަފާކޮށްފައިވެ އެވެ. އެންމެ ފަހުން އެންމެ ދިގު ހަނދުކޭތައެއް ހިފީ މިއަހަރުގެ ޖެނުއަރީ މަހުގެ 31 ވަނަ ދުވަހުގެރޭ އެވެ. އެއީ ރޭ ހިފި ކޭތައަށްވުރެ 26 މިނިޓު ކުރު ކޭތައެކެވެ.\nއޭޝިޔާ އާއި ޔޫރަޕާއި އެފްރިކާގެ އިތުރަށް ދެކުނު އެމެރިކާގެ ހުރިހާ ގައުމަކަށް ވެސް ރޭގެ ހަނދުކޭތަ ފެނިފައިވާއިރު، މިކޭތަ ރާއްޖޭގެ ހުރިހާ ހިސާބަކަށްހެން ވަނީ ވަރަށް ސާފުކޮށް ފެނިގެންގޮންފައެވެ. ރޭ ހިފި ހަނދުކޭތައާއި ގުޅިގެން މުޅި ރާއްޖޭގައި ވަނީ ކޭތަ ނަމާދުވެސް ކޮށްފައެވެ.\nރޭ ހިފި ހަނދުކޭތަ - ފޮޓޯ: ސޮފްވާން ވީ ނިއުސް\nކޭތަ ނަމާދުގެ ޚިތުބާގައި ބުނެފައި ވަނީ، އިރަކީ ނިއުކްލިއަރ މަސްދަރެއް ކަމަށާއި، އިރުން އުފައްދާ ހަކަތައަށް ބަލާއިރު އޭގެ މިންވަރަކީ 500 ހާސް މިލިއަން އަހުގެ ބާރުކަމަށެވެ. އަދި އޭގެތެރެއިން ބިމަށް ވާސިލްވަނީ އެއްހާސް ބައިކުޅަ އެއްބައި ކަމަށާއި، އިރުން ހަކަތަ ލިއްބައިނުދޭނަމަ ދިރުން ނުވާނެކަމަށެވެ.\nޚުތުބާގައި ބުނެފައި ވަނީ މާތް ﷲ ގެ ވަހީބަސްފުޅުން އެނގޭގޮތުގައި ހަނދު އަތުލައިގަތުމަކީ އިރަށް އެކަށީގެންވާކަމެއް ނޫންކަމަށެވެ. އަދި ދުވާލަށްވުރެ ރޭގަނޑު ކުރިއަރައިނުދާނެ ކަމަށާއި، އެއިން ކޮންމެ އެއްޗެއްވެސް ހިނގަހިނާ ހުންނާނީ އެއެއްޗެއްގެ ފަލަކުގައި ކަމަށެވެ. އެހެންކަމުން އިރު އޭގެ އޯބިޓުން ކައްސާލައިގެން ގޮސް ހަނގުގެ އޯބިޓްގެ ތެރެއަށް ނުވަންނާނެ ކަމާއި، އަދި ރޭގަނޑު ދުވާލުގެ މައްޗަށް ގަދަވެގަތުމެއް ނެތްކަވެސް މާތްﷲ ގެ ވަހީ ބަސްފުޅުން އެނގޭކަމަށެވެ. ނަމަވެސް ދުވާލާއި ރޭގަނޑަކީ ވިދިވިދިގެން އެކަތި ފަހަތުން އަނެކަތި ތަކުރާރުވަމުން އަންނަގޮތަށް ލައްވާފައިވާ ދެ ވަގުތުކަމަށްވެސް ވަނީ ބުނެފައެވެ.\nޚުތުބާގައި އިތުރަށް ބުނެފައި ވަނީ، ކޭތަ ހިފުމަކީ މާﷲ ގެ އަޅުތަކުން އެކަލާންގެމަތިން ހަދުމަކުރުމަށް ލައްވާފައިވާ ފުރިހަމަ ނިޒާމެއް ކަމަށެވެ. ކީރިތި ރަސޫލާގެ ހަޔާތްޕުޅުގައި ހިޖުރައިން 10 ވަނަ އަހަރުގެ ޝައްވާލް މަހުގެ 29ވަނަ ދުވަހު ހިފި އިރުކޭތަ އަކަށް އިޝާރާތްކޮށް ޚުތުބާގައި ބުނެފައި ވަނީ އެ ކޭތަ ހިފި ދުވަހާއި ދިމާވީ އިބްރާހިމްގެ ފާނު އަވަހާރަވި ދުވަހާއި ކަމަށެވެ. އަދި އެއީ ވަރަށް ހޫނުގަދަ ދުވަހެއް ކަމަށާއި، ސަލާމާއި ޞަލަވާތްލެއްވި މާތްރަސޫލާ މިސްކިތަށް ވަޑައިގެން މީސްތަކުން ނަމާދަށް އައުމަށް އެންގިކަމަށެވެ. އެ ނަމާދުގައި ފިރިހެނުންނާއި އަންހެނުން ބައިވެރިވި ކަމަށާއި، ނަމާދަށްފަހު ދެއްވި ޚުތުބާގައި ޚަދީޘް ކުރެއްވި ބަސްފުޅުތަކުން އެނގޭ ގޮތުގައި ކޭތަ ހިފުމަކީ މީހަކު މަރުވެގެން ނުވަތަ އުފަންވެގެން ވާކަމެއް ނޫންކަން އެނގޭކަމަށް ޚުތުބާގައި ވަނީ ބުނެފައެވެ.\nއެހެންކަމުން ކޭތަ ހިފުމުގެ ނިޒާމަކީ ﷲގެ ކުޅަދުންވަންތަ ކަމުގެ ދަލީލުތައް ކަމުން، ކޭތަ ހިފުމުން ހަމައެކަނި މަންޒަރު ބަލަން ނިކުތުމަށްވުރެ، ކޭތަ ހިފައިފިނަމަ ނަމާދު ކުރުމާއި، ޛިކުރުކޮށް ދުއާކޮށް، އަދި އިސްތިޢުފާރު ކުރުމަށް އަވަސްވެ ގަންނަން ޖެހޭކަމަށްވެސް ޚުތުބާގައި ވަނީ ބުނެފައެވެ.\nމިގަރުނުގައި ހިފާނެކަމަށް ފަލަކީ ހިސާބުތަކުން ލަފާކޮށްފައިވާ އެންމެ ދިގު ހަނދުކޭތަ ރޭ ހިފާފައިވާއިރު، ގިނަ އަދަދެއްގެ ބަޔަކު ވަނީ ކޭތަ ބަލަން ނިކުމެފައެވެ.


Shaazu aeku Victory in ebbasvumakah athuvejje\nޝާޒްއާއެކު ވިކްޓަރީން އެއްބަސްވުމަކަށް އަތުވެއްޖެ\nޝާޒް. ޕްރެސް އެއްގައި ވާހަކަ ދައްކަނީ. ވިކްޓްރީގެ ކޯޗް ކަމުން އޭނާ ވަކި ކުރި މައްސަލަ ވަނި އެފްއޭއެމް އަށް ހުށަހަޅާފަ --- ފައިލް ފޮޓޯ: ސަން\nއަންނަ ސީޒަންގައި ވިކްޓްރީގެ ކޯޗަކަށް ގެންދަން މި ސީޒަންގައި ބީޖީ އަށް ކޯޗު ކޮށްދިން ޝާޒްލީ މުހައްމަދު (ޝާޒް) އާއެކު ވިކްޓަރީއަށް އެއްބަސް ވުމަކަށް އާދެވިއްޖެ އެވެ.\nވިކްޓްރީގެ މެނޭޖަރު އަހްމަދު ފަޔާޒު މިއަދު ވިދާޅުވީ ވިކްޓަރީގ ކޮންޓްރެޓްގައި ޝާޒް ސޮއި ނުކުރި ނަމަވެސް ކޮންޓްރެކްޓާމެދު މިހާރު އެއްބަސްވުމަކަށް އާދެވިފައިވާ ކަމަށެވެ.\nޝާޒުވެސް ބުނީ ވިކްޓްރީގެ ކޯޗުގެ ގޮތުގައި މަސައްކަތް ކުރުމަށް އެއްބަސްވެފައިވާ ކަމަށެވެ. އަދި އޭނާ ވިކްޓްރީގައި އޭނާ ބިނާ ކުރަން ބޭނުންވާ ކަންކަން އެޓީމަށް ހުށަހަޅާފައިވާނެ ކަމަށެވެ\n"ވިކްޓްރީ އަކީ ބޮޑު ކުލަބެއް ވަރުގަދަ ތާރީހެއް އޮތް ކުލަބެއް އެޓީމުގައި މަސައްކަތް ކުރަންޖެހޭ ގޮތްވެސް ތަފާތު ވާނެ އެހެންވެ އަޅުގަނޑު ވާނީ ބައެއް ކަންކަން އަޅުގަނޑުގެ ފަރާތުން ވެސް މެނޭޖްމެންޓަށް ހުށަހަޅާފައި،" ޝާޒް ބުންޏެވެ.\nވިކްޓަރީއަށް ކުޅެދީފައިވެސް ވާ ޝާޒް ބުނީ އެ ހުރިހާ ކަމެއް ނިމި ހަފުތާއެއްގެ ތެރޭ ރަސްމީ އެއްބަސް ވުމުގައި ސޮއި ކުރެވޭ ވަރުވާނެ ކަމަށެވެ.\nވިކްޓްރީ އަށް މިދިޔަ ސީޒަންގައި ދެ ކޯޗަކު ކޯޗް ކޮށް ދީފައި ވެއެވެ. އެއީ ވިކްޓރީގެ ކުރީގެ އެސިސްޓެންޓް ކޯޗް މުހައްމަދު ނަޒީހާއި ކުރިން ވެލެންސިއާ އާއި ވިބީ އައްޑޫ އެފްސީ އަށް ކާމިޔާބު ހޯދައިދީފައިވާ ހަންގޭރީގެ ކޯޗް ލާސްލޯ ކިސް އެވެ.\nމި އަންނަ ސީޒަންގައި ވެސް ކިސްއާ އެކު އެއްބަސްވުމަކަށްދާން ވިކްޓަރީން މަޝްވަރާ ކުރިއެވެ. އަދި އެކަމާ ބެހޭގޮތުން ގޮތެއް ނިންމަން ކޮމިޓީއަކާ ހަވާލުކުރި އެވެ. އޭރު ވިކްޓަރީން ބުނެފައިވަނި ކިސް ނުގެންނަން ނިންމިޔަސް ގެންނާނީ ބިދޭސީ ކޯޗެއް ކަމަށެވެ. ނަމަވެސް ކޮމިޓީން ނިންމާފައިވަނީ ދިވެހި ކޯޗަކާ އަލުން ޓީމު ހަވާލު ކުރުމަށެވެ.


"ފަންނު އެކްސްޕޯ 2019" އަށް ކަލާފާނު ސްކޫލްގައި ސްޓޯލް ސެޓަޕްތަކާއި ސައުންޑާއި ލައިޓިންގ ހަދައިދޭނެ ފަރާތެއް ހޯދުމާއިބެހޭ\nމިގޮތުން "ފަންނު އެކްސްޕޯ 2019" އަށް ކަލާފާނު ސްކޫލްގައި ސްޓޯލް ސެޓަޕްތަކާއި ސައުންޑާއި ލައިޓިންގ، ތައްޔާރުކުރެވިފައިވާ ކޮންސެޕްޓާއި އެއްގޮތަށް ހޯދައި، ހަރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިކަމަށް ޝައުޤުވެރިކަން ހުރި އެންމެހައި ފަރާތްތަކުން މިކަމަށް ކުރިމަތިލުމަށް ބީލަން އުސޫލުން ހުޅުވައިލަމެވެ. މި މަސައްކަތާއި ބެހޭ މަޢުލޫމާތު ދިނުމުގެ ސެޝަން އޮންނާނީ 14 އޮކްޓޫބަރު 2019 ވާ ހޯމަ ދުވަހުގެ މެންދުރު 02:00 ގައި ބީ.ސީ.ސީ މީޓިންގ ރޫމްގައިއެވެ. އަދި ބީލަން ހުޅުވުން އޮންނާނީ 21 އޮކްޓޫބަރު 2019 ވާ ހޯމަ ދުވަހުގެ މެންދުރު 02:00 ގައި ބީ.ސީ.ސީ މީޓިންގ ރޫމްގައިއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. މައުލޫމާތު ދިނުމުގެ ސެޝަނަށް ވަޑައިނުގަންނަވާ ފަރާތްތަކުގެ ބީލަން ބަލައިނުގަނެވޭނެ ވާހަކަވެސް މައުލޫމާތައްޓަކައި ދަންނަވާލަމެވެ.


Kairi .... Namaves dhurugaivaa Maliku 17 - One Online\nކައިރި ... ނަމަވެސް ދުރުގައިވާ މަލިކު 17\nލޭންދުރަން ގަނޑުވަރު ދޮންމަނިކެ، (މަލިކު ބަހުރުވައިގައި ދޮންމަނިކަ)، ކާފުގައި އެބެފިލި ޖެހީމާ މަލިކު މީހުންގެ ނަޒަރުގައި ވަނީ ފިރިހެން ނަމަކަށް --- ފޮޓޯ: އެފް.ޖީ\n(29 ޖޫން ގެ އަދަދާ ގުޅޭ)\nމަޣުރިބުކަރައިގެ ދަތުރުވެރިޔާ އަދި މުސްލިމުންގެ މަޝްހޫރު ސައްޔާޙު އިބްނު ބަޠޫޠާ ދިވެހީންގެ ގެދޮރާ ބެހޭގޮތުން، ލިޔުއްވައިފައިވާ ގޮތުގައި ދިވެހީން ގޯތިގެދޮރު ބިނާކޮށް އުޅެނީ ދިވެހި ރުކުގެ ވަކަރުންނެވެ. އެދުވަސްވަރު ދިވެހީން ގެދޮރުއަޅާ ގޮތަކީ، ދިވެހިރާއްޖޭގެ ގައު، ދެމުށް ތިންމުށުގެ ދިގުމިނުގައި ކޮށައިގެން ގެއަޅާނެ ބޮޑުމިނުގައި ގަލުގެ ދެބައިންބައި ބިމުގައި ވަޅުލައި ބަހައްޓައިފައި އޭގެ މަތީގައި ވަކަރުއަޅައި އެވަކަރުގައި ކޮޅަށް ވަކަރުޖަހައިފައި މަތީވަޑާންގަނޑާއި ފުރާޅު ހަދައިފައި ބިތްގަތަނީއެވެ. މިގޮތަށް ގެދޮރު އެޅުމުގައި ދިވެހީންނަކީ ހައިރާންވާ ފަދަ ކުޅަދާނަ، ފާޑުވެރި ބަޔެއް ކަމުގައި އިބްނުބަޠޫޠާ ބަޔާން ކުރައްވައެވެ. އެޒަމާނުގައި ދިވެހީން ގެ ހިޔާކޮށް އުޅުނީ ދިވެހި ރުކުގެ ފަނުންނެވެ.\nއަޅުގަނޑުމެންގެ ކާބަފައިންގެ ނަސްލުން އައިސްފައިވާ މަލިކުމީހުންވެސް އިހުގައި ގެދޮރުއަޅައި އުޅުނީ ހަމަ އިބްނުބަޠޫޠާ ބަޔާން ކުރައްވައިފައިވާ ފަދައިންނެވެ. ދިވެހިރާއްޖޭގައިވެސް ގެ އަޅާއިރު ގާފޮޅު ބަނދެ އުޅުނު ފަދައިން (ދެމުށް ތިންމުށުގެ ދިގުމިނަށް ގާ ކޮށައިގެން ގެއަޅާނެ ބޮޑުމިނުގައި ދެބައިންބައި މައްޗަށް ހުންނަގޮތަށް ވަޅުލައި ހެދި ފަދައިން) މަލިކުގައިވެސް އެންމެ އިހުގައި ގެ އަޅައިއުޅުނީ ގާފޮޅު ބަނދެގެން ގާފޮޅުގެ މަތީގައެވެ. ރާއްޖޭގައިވެސް ގާފޮޅު ރޭނުމުގެ ދައުރު އައުމާއެކު މަލިކަށްވެސް އެދައުރު އަތުވެއްޖެއެވެ. ހަމަ އެފަދައިން ބިތްގެތުމުގެ ބަދަލުގައި ފިލައިން ބިތް ހެދުމާއި ދަމާދޮރު ބޭނުންކުރުމަކީވެސް ދެތާނގެ މީހުން މުޅީން އެއްގޮތަކަށް ކުރަމުން އައި ކަންކަމެވެ. ގެދޮރުއެޅުމަށް އެ ތަރައްޤީ ފުރަތަމަ އައިކަމަށް ފެންނަނީ މަލިކު ކަންނަންނޫރުގެ ދަށަށް ދިޔުމުގެ ކުރިންނެވެ.\nމަލިކު ލޭންދުރަން ގަނޑުވަރު، މިއީ ދިވެހީންނާއި މަލިކު މީހުންގެ ކާބަފައިން ކުރެ ފޯރާ މީހުން ގޭގޭގެ ބިތް ހަދައި އުޅުނު ގޮތުގެ ނަމޫނާއެއް. ރާއްޖެއިން މިހާރު މިނަމޫނާ ފެންނާން ހުރީ އުތީމު ގަނޑުވަރުންނާއި އެސްޖެހިގެލަރީން (އެސްޖެހިގަނޑުވަރު)ން އެކަނި. ލޭންދުރަން ގަނޑުވަރުވެސް މިހާރުވަނީ ދަގަނޑާއި ހިލަޔާއި ސިމެންތިއަށް ބަދަލުވެފައި. މި ފޮޓޯއަކީ އަޅުގަނޑުގެ އެކުވެރި ކޭޖީ އާއި އެފްޖީ މަޖައްލާއަކުން ނަންގަވާފައި ފޮނުއްވި ފޮޓޯއެއް. 1990 ގައި އަޅުގަނޑުމެން މަލިކަށް ދިޔައިރު ހުރި މިނަމޫނާގެ ގެތައް މިހާރު ވަނީ ޒަމާނީކޮށްފައި ---\nގޭގެ ރޭނުމުގެ ދައުރު މަލިކަށް އައީ ރާއްޖެއަށްވުރެ ފަހުންނެވެ. އެއީ މަލިކުމީހުން އެމީހުންގެ އަމިއްލަ ރާއްޖެއާ އެއްބަނޑުއެއްބަފާ އަޚުން އުޚުތުންނާ ވަކިވެ ޢަލީރާޖާގެ އަޅުވެތިކަމުގެ ދަށަށް ދިއުމުގެ ސަބަބުން އެމީހުންގެ ތަރައްޤީއަށް އައި ހުއްޓުމެއް ކަމުގައި ނޫނީ ނުވާނެއެވެ.\nއާދެ، އެހެންކަމާއެކު މިހާރުވެސް މަލިކުގައި ގިނައިން ހުރީ ދިވެހިގޮތަށް ގާފޮޅު ރާނައިފައި އޭގެ މަތީގައި ފިލައިން ބިތް ހަދައިފައިހުރި ގޭގެއެވެ. ގޭގެ ހިޔާކޮށްފައި ހުންނަނީ އީޓު ނުވަތަ ޓިނު ޖަހައިގެންނެވެ. ރާއްޖެއާއި މަލިކުގައި ޓިނާއި އީޓު ބޭނުންކުރަން ފަށައިފައިވަނީވެސް އެކުއެކީގައެވެ. އޭރުވެސް ދިވެހިކާބަފައިންގެ ނަސްލުގެ މިދެގޮފި އޮތީ އެއްގޮތްޕެއްގެ ގޮތުގައެވެ. އެހެންކަމުން އަޞްލު ދިވެހިގޮތަށް އަޅައިފައިހުރި ގޭގެ (އެސްޖެހިގެފަދަގޭގެ) މިހާރު ރާއްޖެއަށްވުރެން ގިނައިން ފެންނަން ހުރީ މަލިކުންނެވެ.\nމަލިކުގައިވެސް ޢާންމުކޮށް ގޭގެ ބައިކޮށްފައި ހުންނަނީ ދެބަޔަކަށެވެ. ދިވެހިރާއްޖޭގައިވެސް ގޭގެ ބައިކޮށް އުޅުނު ފަދައިންނެވެ. އަޅުގަނޑުމެންނެކޭ އެއްގޮތަށް މަލިކު މީހުންވެސް ގޭގެ ދެބަޔަށް ކިޔައިއުޅެނީ ދެބުރިއެވެ. އެމީހުން އެތެރެގެއަށް ކިޔަނީ ގޭ އަޑިބުރިއެވެ. މަލިކުގައި "އަޑި" މިބަސް (އުތުރުގެ ބައެއް ރަށްރަށެކޭ އެއްފަދައިން) ބޭނުންކުރެވޭ އެއްމާނައަކީ އެތެރެއެވެ. މިސާލަކަށް، ކޮޓަރީތެރޭގައޭ ބުނުމުގެ ބަދަލުގައި ކޮޓަރި އަޑީގައޭ މިހާރުވެސް ބުނެއުޅެއެވެ. މިހަމައިން ބަލާއިރު ގޭ އަޑިބުރިޔަކީ ހަމަ އެތެރެގޭ ބުރިއެވެ. އަޅުގަނޑުމެން މިކިޔާ ބޭރުގެ ނުވަތަ ބޭރުގޭބުރިއަށް މަލިކުގައި ކިޔަނީ ގޭދޮރުބުރިއެވެ. ގޭގެ ދެފަރާތުގައި ދެފެންޑާ (ބައެއް ގޭގޭގައި އެއްފެންޑާ) އޮވެއެވެ. ބައެއްގޭގެ ފެންޑާގައި ނުވަތަ ފެންޑާއާއި އެތެރެގޭގައި ނުވަތަ ބޭރުގޭގައި ގުދަނެއް (މަލިކުގައި ކިޔާގޮތުންނަމަ އެތެރެގެ) ހުރެއެވެ. މަޝްހޫރު ދިވެހިގަނޑުވަރުގައި ގޭގެ ތެރޭގައި ހުންނަ ގުދަން (މިޒަމާނުގެ ގޮތަށް ދަންނަވާނަމަ ސްޓޯރރޫމް) ހުންނަނީ ބޭރުގެ ބުރީގައެވެ.\nމަލިކު ކެހިގަނޑުވަރު ދޮންމަނިކުފާނާއި އަބްދުﷲ ފާރޫގު ހަސަން މަލިކު ކެހިގަނޑުވަރުގައި، ކޭ. ދޮންމަނިކުފާނަކީ ހއ. ދިއްދޫ ދޮންކަލޭގެފާނު މަލިކު ބޮޑުގޯތީ ޢާއިޝާ އާ ކާވެނިކުރައްވައިގެން ލިބިލެއްވި އަލީ އާދަމުގެ ދޮންމަނިކުފާނު. ދޮންމަނިކުފާނަކީ އިންޑިއާގެ ސިޔާސީ ޕާޓީއެއް ކަމުގައިވާ ޖަނަތާދަލްގެ ލަކްޝަދީބު ގޮފީގެ ނާއިބު ރައީސު ކަމާއި ލަކްޝަދީބުގެ ޕްރަދޭޝަން ކައުންސިލް/މަލިކު އައިލެންޑް ކައުންސިލު ގެ މެންބަރުކަން ކުރައްވައިފައިވާ ހަރުދަނާ ސިޔާސީ ޝަޚުސިއްޔަތެއް --- ފޮޓޯ: އެފް.ޖީ\nއަޅުގަނޑުމެންގެ ތެރޭގައިވެސް އެތެރެގެ އަންހެނުންނަށް، ބޭރުގެ ފިރިހެނުންނަށް ޚާއްޞަވެފައި އޮންނަ ފަދައިން މަލިކުގައިވެސް އެކަން އޮންނަނީ ހަމަ އެގޮތަށެވެ. ރާއްޖޭގައި މިހާރު އެކަން މާބޮޑަށް ވީއްލިފައި އޮތްނަމަވެސް މަލިކުގައި މިހާރުވެސް އެކަން އޮތީ އިހުގެ ދިވެހި ގޮތަށެވެ. ބަދަލެއް ނައިހެވެ.\nމަލިކުގައި ބޭރުގެތެރޭގައި (ގޭދޮރު ބުރީގައި) ގޭގެ ހުރަހަށް އެއްކޮޅުން އަނެއްކޮޅަށް ހުންނަ ބޮޑުއަށްޓަކާއި، ކުޑައަށްޓަކާއި އުނދޯއްޔެއް ހުރެއެވެ. ބޮޑުއަށި ހުންނަނީ ދިވެހިގޮތަށް ކުނާ އަޅައިފިއެވެ. އަށީގެ ބިތްދޮށުގައި ފާރުކައިރީގައި ބަރިޔަކަށް ފޮށިތައް އަތުރައިފައި ހުރެއެވެ. އަޅުގަނޑުމެން މިކިޔާ ބަންގާޅުފޮށިތަކެވެ. އެމަންޒަރު ފެނުމުން އަޅުގަނޑުގެ ހަނދާނަށް އައީ އަޅުގަނޑުގެ ޢުމުރުގެ އެންމެ އުފާވެރި ދައުރެވެ. އެއްވެސް ފިކުރެއް ޚިޔާލެއްނެތި މަންމައާއި ބައްޕައާއި މާފައާއި މާމަގެ ހިޔާވަހިކަމުގައި، ފުވައްމުލަކުގެ ހައްދުންމަތީގޭގައި އުޅުނު ދައުރެވެ. އަޅުގަނޑުގެ މާމަގޭގެ ބޭރުގޭ ބޮޑުއަށްޓެވެ. އެއަށިމަތީގައި ހުންނަ މާމަގެފޮށި ހުޅުވާލާ ކޮންމެ ފަހަރަކު އަޅުގަނޑު މާމައަތުން ނަބާޒުހަކުރު އަތުލާ ހަނދާނެވެ.\nމަލިކުގައި ބޮޑުއަށީގައި ހުންނަ ފޮށިފޮށީގައި ހުންނަ އެންމެޚާއްޞަ އެއްޗަކީ އަންނައުނެވެ. އަލަށް ހުންނަ އަންނައުނެވެ. ބޭނުންކުރާ އަންނައުނު ހުންނަނީ އުނދޯލި ދަނޑީގައެވެ. (އުނދޯލީގެ ވަލުގައި ދެކޮޅު ހަރުކޮށްފައިވާ ދަނޑިއެއް) ނުވަތަ އެނދުގައި މަދިރިގެ ދަމަން ޖަހައިފައި ހުންނަ ދަނޑީގައި ދަމާފައިވާ ރޯނު ނުވަތަ އޭގައި އަޅައިފައިވާ ދަނޑީގައެވެ. އަޅުގަނޑު ހަނދާން ހުންނަން ފެށިއިރު އަޅުގަނޑުމެންގެ ރަށްރަށުގައިވެސް އެކަން އޮންނަނީ އެގޮތަށެވެ. ޢީސަދަރި މަރުބަލީގައި ހާލުބޮޑުވެފައިވަނިކޮށް މީހަކު ރައިވަރެއްކިޔާލަބަލާށޭ ބުނުމުން ކީރައިވަރެއްކަމުގައި ބުނެއެވެ. ރައިވަރެއްގައިވެސް މިފަދައިން އަންނައުނު އަޅާ ދަނޑީގެ ވާހަކަ އާދެއެވެ. އޭނާ ކިޔައިފައިވަނީ "ބޭރުންއައިސް ވަންނައިރު، ގޭދަނޑިމަތީ ހުންނަ ރުމާ، ހޭހުރުމާ ނުހުރުމާ" މިފަދައިންނެވެ. މިއީ އޭރުގެ ދިވެހިގޮތެވެ.\nމަލިކު ބޮޑުކަނބޯ ގޯތީ ގައި 1990 ގައި ހުރި އިމާރާތް ޒަމާނީ ކޮށްފައި. ދިވެހިރާއްޖޭގެ ރަސްކަލެއް ކަމުގައިވާ މުކައްރަމް މުހައްމަދު ޢިމާދުއްދީން ބަންދުކޮށްފައި ހުރީ މި ގޯތީގައި އެދުވަސްވަރު ހުރި ގެއެއްގައި --- ފޮޓޯ: ރަހުމާނު އިސްމާއީލު މަލިކު\nބޭރުގޭ ކުޑައަށި (މަލިކު ބަހުރުވައިގައި ކުޑައަރިފަތް) ބޭނުންކުރަނީ ނިދާ އެނދަކަށެވެ. އެތާނގައި ހަތަރުފަސް ގޮދަޑި މަތިމައްޗަށް އަރުވައި ވަރަށް ރީތިކޮށް ފަލަނގުފޭލި އަޅައި ތަންމަތި އަޅައިފައި ހުރެއެވެ. އެއެނދުގެ ދެކޮޅާއި ބިއްދޮށާއި މިއިން ކޮންމެ ފަރާތެއްގައި ދިގުކަންނޭލުގެ ތިންކަންނެޔޮ އޮވެއެވެ. ކޮންމެ ފަރާތެއްގައި ބާލީހެއް ލައްކޮށްލާފައި ހުރެއެވެ. އަޅުގަނޑު ކުޑައިރު އަޅުގަނޑުގެ މާމަގޭގެ ބޭރުގޭ ދިމާއެނދުވެސް ހުންނަނީ ތުނޑުކުނާ އަޅާފައި ހަމަ މިޢަދަދަށް ކަންނެޔޮއަޅައި ބާލީސް ޖަހައިފައެވެ. އެ އެނދުގައި ނިދަނީ އަޅުގަނޑުގެ ދޮންބޭބެ އިބްރާހީމް ރާޝިދެވެ. މާފައާއި މާމަގެ "ރަންދަރިފުޅެވެ." ބޭރުގެ (ގޭދޮރުބަރި) އުނދޯލީގައި ކޮންމެ ފަރާތެއްގައި ތިންކަންނޭލުގެ ބަދަލުގައި އޮންނަނީ ދެކަންނޭލެވެ. އުނދޯލީގެ މަތީގައި ހުންނަނީ ސަނދުވާ ދަމާފައެވެ. މަލިކުމީހުން އެސަނދުވާއަށް ކިޔަނީ ފޭލިގަނޑެވެ.\nއެތެރެގޭގައި ހުންނަނީ އުނދޯއްޔަކާއި އެނދުތަކެކެވެ. ގޭގައި އުޅޭ މީހުން ގިނަވިވަރަކަށް ގިނައެނދު ހުރެއެވެ. އެތެރެގެއާ ބޭރުގެއާ ގުޅޭ މެދުދޮރު ކައިރީގައި މައިއެނދޭ ކިޔާ އެނދެއް ހުރެއެވެ. އެތެރެގޭ އުނދޯލިވެސް ހުންނަނީ ބޭރުގޭ އުނދޯއްޔެކޭ އެއްގޮތަށެވެ. ކޮންމެ އެނދެއްގައި އެއްގޮދަޑި ނުވަތަ ދެގޮދަޑި އޮވެއެވެ.\nބައެއް ގޭގޭގައި ގެއާ ގުޅިގެން ބޭރުގެއެއް ހުރެއެވެ. އެތާނގައިވެސް އުނދޯއްޔަކާއި އަށްޓެއް ހުރެއެވެ. ބައެއް ގޭގޭގައި އުނދޯއްޔަކާއި އަށްޓެއްގެ އިތުރަށް އެނދެއްވެސް ހުރެއެވެ. މަލިކުމީހުން ބޭރުގެއޭކިޔާ ތަން އަޅުގަނޑަށް އެންމެވައްތަރީ އުނދޯލިގެއަކާއެވެ. އަޅުގަނޑު ކުޑައިރު އަޅުގަނޑުމެންގެ ހިސާބުގަނޑުގެ ބައެއްގޭގޭގައި އެގޮތަށް ގޭގެ ފެންޑާއާ ގުޅައިގެން އުނދޯލިގެ އަޅައިފައި ހުއްޓައި ދެކެމެވެ.\nމަލިކު ކަތްދަތްފާނުގޭ ބޭރުގޭ (ގޭދޮރުބުރީ) އުނދޯލި، (ކ-ވ) ކައްދަތްފާނުންގޭ ހުސެއިން މަނިކުފާނު، އަބްދުﷲ ފާރޫގު ހަސަން، އަބްދުﷲ ސޯދިގު، ހުސެއިން މަނިކުފާނަކީ ޚާއްސަ އެހީއަށް ބޭނުންވާ މީހެއް އަދި ވަރަށް ރީއްޗަށް ލަވަކިޔާ މީހެއް --- ފޮޓޯ: އެފް.ޖީ\nމަލިކުގޭގޭގެ ކޮންމެ ބުރިއެއްގައި ދެދޮރު ހުރެއެވެ. ގިފިއްޔަށް ވަންނަ ދޮރަކާއި ބޭރުން އައިސް ގެއަށް ވަންނަ ދޮރެކެވެ. އިހުގައި ރާއްޖޭގައިވެސް ހުންނަ ފަދައިން ގިނަގޭގޭގައި މެދުގޯތި ތެރޭގައި ފެންވަޅެއް ހުރެއެވެ.\nމިހާރަކަށް އައިސް މަލިކުގައިވެސް އިހުގެ ގޮތަށް އަޅައިފައިހުރި ގެތައް ދަނީ މަދުވަމުންނެވެ. އަލަށް އަޅާ ގޭގެ އަޅަނީ މިޒަމާނުގެ ގޮތަށް ކޮޓަރިކޮޓަރި ލައިފައެވެ. ގެރޭނުމުގައިވެސް އުވައަށްވުރެ ގިނައިން ބޭނުންކުރަނީ ސިމެންތިއެވެ. މަދުމަދުން ނަމަވެސް ދެބުރިގޭގެވެސް އަޅަމުން އެބަގެންދެއެވެ.\nމަލިކު ގޭގޭގެ އެތެރެ ބައި ކޮށްފައި ހުންނަ ގޮތް --- ފޮޓޯ: އެފް.ޖީ\nމަލިކުގެ ގޭގެއާ ބެހޭގޮތުން ވާހަކަ ދައްކާއިރު ފާހަގަކުރެވޭ ޚާއްޞަކަމެއް އެބައޮތެވެ. އެއީ މިހާރު މަލިކުގައި ފަނުން ހިޔާކޮށްފައިހުރި ގެއެއް ނެތްކަމެވެ. ބިތުގައި ފަންލައިފައިހުރި ގެއެއްވެސް ނެތެވެ. ހުރިހާ ގޭގެވެސް ހުންނަނީ ބިތުގައި ފިލާޖަހައިފައި ނުވަތަ ރާނައިފައެވެ. ޓިނުން ނުވަތަ އީޓުން ހިޔާކޮށްފައެވެ. މަލިކުމީހުން ޓިނަށް ކިޔަނީ ތައްތަފަތެވެ. އީޓަށް ކިޔަނީ މުށްޓެވެ.\nމަލިކު ދިވެހި ގަނޑުވަރުގެ ބޭރުގެ --- ފޮޓޯ: އެފްޖީ\nގުޅޭ ޓެގު އާދަކާދަ އާއި ސަގާފަތް މަލިކު މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް


2018vana aharu Polihunna hushehelhi massala madhu\n2018 ވަނަ އަހަރު ފުލުހުންނަށް ހުށަހެޅި މައްސަލަތުގެ އަދަދު މަދު\nމޯލްޑިވްސް ޕޮލިސް ސަރވިސްއަށް 2017 ވަނަ އަހަރު ހުށަހަޅާފައިވާ މައްސަލަތަކާ އަޅާބަލާއިރު 2018 ވަނަ އަހަރު ހުށަހެޅި މައްސަލަތަކުގެ އަދަދު މަދުކަމަށް ޕޮލިސް ސަރވިސް އިން ބުނެފިއެވެ.\n'ޕޮލިސް ލައިފް' ގައި ބުނެފައިވަނީ 2017 ވަނަ އަހަރުގެ ޖަނަވަރީން ފެށިގެން ޑިސެންބަރު މަހުގެ ނިޔަލަށް ޖުމްލަ 15535 މައްސަލަ ފުލުހުންނަށް ހުށަހަޅާ ފައިވާކަމަށެވެ. އަދި 2018 ވަނަ އަހަރުގެ ޖަނަވަރީން ފެށިގެން ޑިސެންބަރު މަހުގެ ނިޔަލަށް ހުށަހަޅާފައިވަނީ ޖުމްލަ 14811 މައްސަލައެވެ.\nމިދިޔަ އަހަރު ފުލުހުންނަށް ހުށަހަޅާފައިވާ މައްސަލަތަކުގެ ތެރެއިން މަސްތުވާތަކެތީގެ މައްސަލަތައް ފިޔަވައި ހުށަހަޅާފައިވާ އެހެން ހުރިހާ ބާވަތެއްގެ މައްސަލަތަކުގެ އަދަދު މަދުކަމަށް ފުލުހުންވަނީ ފާހަގަކޮށްފައެވެ.\nފުލުހުން އާންމުކޮށްފައިވާ ހިސާބުތަކުން ދައްކާގޮތުން ފުލުހުންނަށް ހުށަހަޅާފައިވާ މައްސަލަތަކުގެ ތެރެއިން މާރާމާރީގެ 754 މައްސަލަ މިދިޔަ އަހަރު ހުށަހަޅާ ފައިވާއިރު 2017 ވަނަ އަހަރު ހުށަހަޅާފައިވަނީ މާރާމާރީގެ 770 މައްސަލައެވެ. ވައްކަމުގެ 3503 މައްސަލަ 2017 ވަނަ އަހަރު ހުށަހަޅާ ފައިވާއިރު މިދިޔަ އަހަރު ހުށަހަޅާ ފައިވަނީ ވައްކަމުގެ 3270 މައްސަލައެވެ. ފުލުހުންނަށް ހުށަހަޅާފައިވާ ފޭރުމުގެ މައްސަލަތަކަށް ބަލާއިރު، ފޭރުމުގެ 662 މައްސަލަ 2017 ވަނަ އަހަރު ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ ފޭރުމުގެ 537 މައްސަލައެވެ.\nފުލުހުންނަށް ހުށަހަޅާފައިވާ މަސްތުވާތަކެތީގެ މައްސަލަތަކަށް ބަލާއިރު، 2017 ވަނަ އަހަރު 2036 މައްސަލަ ހުށަހަޅާ ފައިވާއިރު، 2017ވަނަ އަހަރު ހުށަހަޅާ ފައިވަނީ މަސްތުވާތަކެތީގެ 2230 މައްސަލައެވެ. 2017 ވަނަ އަހަރު ޓްރެފިކްގެ 2100 މައްސަލަ ހުށަހަޅާފައިވާއިރު 2018ވަނަ އަހަރު ހުށަހަޅާފައިވާ ޓްރެފިކްގެ މައްސަލަތައް މަދުކަމަށްވަނީ ފާހަނގަކޮށްފައެވެ. އެގޮތުން 2018 ވަނަ އަހަރު ހުށަހަޅާ ފައިވަނީ ޓްރެފިކްގެ 2007 މައްސަލައެވެ.\nފުލުހުންނަށް ހުށަހަޅާފައިވާ ބަދުއަޚުލާޤީ މައްސަލަތަކާއި ގެވެށި އަނިޔާގެ މައްސަލަތަކަށް ބަލާއިރު 2017 ވަނަ އަހަރު ހުށަހަޅާފައިވާ މައްސަލަ ތަކަށްވުރެ 2018 ވަނަ އަހަރު ހުށަހަޅާފައިވާ މައްސަލަތައް މަދުކަންވަނީ ފާހަގަކޮށްފައެވެ. މިގޮތުން 2017 ވަނަ އަހަރު ބަދުއަޚުލާޤީ 417 މައްސަލަ ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ 360 މައްސަލައެވެ. ގެވެށި އަނިޔާގެ 280 މައްސަލަ 2017 ވަނަ އަހަރު ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ ގެވެށި އަނިޔާގެ 240 މައްސަލައެވެ.\nމުދަލަށް ގެއްލުން ދިނުމުގެ 455 މައްސަލަ 2017ވަނަ އަހަރު ހުށަހަޅާ ފައިވާއިރު 2018 ވަނަ އަހަރު މައްސަލަ ހުޅަހެޅުނު މިންވަރު ވަނީ އިތުރުވެފައެވެ. އެގޮތުން މުދަލަށް ގެއްލުން ދިނުމުގެ 471 މައްސަލަ 2018 ވަނަ އަހަރު ހުށަހަޅާފައިވެއެވެ. ކައުންޓަރފީޓްގެ 86 މައްސަލަ 2017 ވަނަ އަހަރު ހުށަހަަޅާފައިވާއިރު 2018 ވަނަ އަހަރު ހުށަހަޅާފައިވަނީ 71 މައްސަލައެވެ.\nމީގެއިތުރުން މަކަރާއި ހީލަތުން ފައިސާ ހޯދުމުގެ 518 މައްސަލަ 2017 ވަނަ އަހަރު ހުށަހަޅާ ފައިވާއިރު 2018 ވަނަ އަހަރު 516 މައްސަލަ ހުށަހަޅާފައިވެއެވެ. އެހެނިހެން މައްސަލަތަކުގެ ގޮތުގައި 4708 މައްސަލަ 2017 ވަަނަ އަހަރު ހުށަހަޅާފައިވާއިރު 2018 ވަނަ އަހަރު 4355 މައްސަލަ ހުށަހަޅާފައިވެއެވެ.


Daet kuraanama mikankan egun muhihmu\nދިވެހިންގެ ތެރޭގައި ޑައެޓް ކުރުމަކީ އާންމު ކަމެކެވެ. ގްރޫޕެއް ހަދާފައި ކޮންމެވެސް ތާކަށް ކާން ދާން ބުނުމުން މި އުޅޭ ޑައެޓް އޭ ބުނާމީހުން ގިނައެވެ. އެހެންނަމަވެސް ޑައެޓް ތެރޭގައި ކަސްރަތާއި ކެއުން ގެންގުޅެންވީ އުސޫލު ބައެއް ފަރާތްތަކަށް ނޭގޭކަން ފާހަގަކޮށްލެވެ.\nޑައެޓެއް ފަށައިގެން ތިމާގެ ހަށިގަނޑު ބޭނުން ވާ ބައްޓަމަށް އަންނަދެން ވަކި އުސޫލަލުން ކެއުން ކަސްރަތު ގެންދަން ޖެހެއެވެ. އެގޮތުން މުހިއްމު އަދި ޑައެޓް ކުރުމުގައު ފަސޭހަ ގޮތްތަކެއް ހިމަނާލާނަމެވެ.\nކާ އިރު ގިނައިން ހެފުން\nމަދުން ކޭ ކަމުގައި ވިއަސް އަވަސް އަވަހަށް ކުޑަކޮށް ހަފައިގެން ކެއުންމަކީ ތިބާ ބަރުދަން އިތުރު ވާކަމެކެވެ. އެހެންކަމުން ގިނައިން ހެފުމަކީ ބަރުދަން ލުއިކޮށްދޭ ކާނާ ފަސޭހައިން ހަޖަމްކޮށްދެ ކަމެކެވެ. އަދި ކެއުން މަދުކުރަން ބޭނުންވާ ނަމަ ގިނައިން ހެފުމަކީ ކެއުމުގެ މިންވަރަށްވެސް ބަދަލު ގެނެސްދޭ ކަމެކެވެ.\nބައެއް ފަހަރު ހީވެފައި އޮންނަނީ ޑައެޓްގައި ޗޮކްލެޓްފަދަ ފޮނި އެއްޗެހި ބޭނުން ނުކުރެވޭނެ ކަމަށެވެ. ނަމަވެސް ވަކި މިންވަރަކަށް ޗޮކްލެޓްވެސް ކެވޭނެއެވެ. ހާއްސަކޮށް ޑަރކް ޗޮކްލެޓަކީ ފައިދާ ހުރި އެއްޗެކެވެ. އެހެންނަމަވެސް ޗޮކްލެޓް ކާއިރު މާ ގިނައިން ކެވޭނަމަ ނުވަތަ ކާހިތް ވާނަމަ ކުދި ޗޮކްލެޓް ބޭނުން ކުރެވިދާނެއެވެ. މިސާލަކަށް ފަން ސައިޒް ޗޮކްލެޓް ކެވިދާނެއެވެ. ދިރާސާ ތަކުން ދައްކާ ގޮތުގައި ކުދި ވަކި އެތިއެތިކޮޅު ކެއުމަކީ އަވަހަށް ބަނޑު ފުރޭ ކަމުގައި އިހްސާސްވެ މާ ގިނައިން އެއްބާވަތެއް ކެއުމުން ދުރުކޮށްދޭ ކަމެކެވެ.\nކަސްރަތު ކުރުމަށްފަހު ކާށެވެ.\nދިރާސާތަކުން ބުނާގޮތުގައި ތިމާ ކެއުމުގައި ބޭނުންކުރާ ޕްރޮޓީން 1 ގްރާމް ހަމަޖްވާ ގާތްގަނޑަކަށް 1 ގަނޑިއިރު ނަގަ އެވެ. އެހެންކަމުން 25 ގްރާމް ޕްރޮޓީން ތިމާގެ ހަށިގަނޑުގައި 25 ގަނޑިއިރު ވަންދެން ހުރެއެވެ. އެހެންކަމުން ކަސްރަތު ކުރާއިރު އެކަމުގެ އަސަރު އެެންމެ ފަސޭހައިން ކުރާނީ ކެއުމުގެ ކުރިން ކުރުމުންނެވެ. އެކުމުގެ ފަހުން ކަސްރަތު ކުރާނަމަ ކެއުމަށްފަހު މަދުވެގެން6ގަޑިއިރު ފަހުން ކަސްރަތު ކުރާށެވެ.


ކުރަނީ ޝަކުވާ، ކަމެއް ނުކުރެވޭ، ޝިފާއާއި ޝަމާއު ދެން ސިޓީ ކައުންސިލުން އިސްތިއުފާ ދެއްވާ! | | Sangu News\nކުރަނީ ޝަކުވާ، ކަމެއް ނުކުރެވޭ، ޝިފާއާއި ޝަމާއު ދެން ސިޓީ ކައުންސިލުން އިސްތިއުފާ ދެއްވާ!\n24 ސެޕްޓެމްބަރ 2019 - 12:57\nފޮޓޯ: މިހާރު އޮންލައިން / ސިޓީ ކައުންސިލް އޮތީ ފެއިލްވެފަ\nލާމަރުކަޒީ ގާނޫނުގައި ސިޓީ ކައުންސިލްގެ މަސްއޫލިއްޔަތުތަކާއި ވާޖިބުތަކާއި ރައްޔިތުންނަށް ދޭންޖެހޭ ހިދުމަތްތައް ފުޅާކޮށް ބަޔާންކޮށްފައިވެއެވެ. މަގުތައް ހެދުމާއި މަރާމާތުކުރުމާއި ބެލެހެއްޓުމާއި މާލޭ ސިޓީގައި ހިމެނޭ އަވަށްތައް ހިންގައި ތަރައްގީކޮށް، ގާނޫނުގައިވާ ގޮތުގެ މަތިން ރަށްވެހިކަމުގެ ހިދުމަތްތައް ދިނުމަކީ ވެސް، ގާނޫނީ ގޮތުން ސިޓީ ކައުންސިލުން ކުރަން ޖެހޭ ކަމެކެވެ.\nލާމަރުކަޒީ ގާނޫނުގެ 42 ވަނަ މާއްދާގެ (ހ)ގައިވާ ގޮތުން މަގުތަށް ހެދުމާ މަގުތަށް މަރާމާތުކޮށް ބެލެހެއްޓުން އެއީ ސިޓީކައުންސިލުން ކުރަން ޖެހޭ ކަމެކެވެ. ހަމަ މި މާއްދާގެ (ށ)ގައި ބުނެފައި ވަނީ އެކަށީގެންވާ ރައްކާތެރި ގޮތެއްގައި ކުނި ނައްތާލުމަކީ ވެސް ސިޓީ ކައުސިލްގެ ޒިންމާއެއްކަމުގަ އެވެ. މީގެ އިތުރުން ކަރަންޓާއި ފެނާ، ފާހާނާ އަދި ނަރުދަމާގެ ނިޒާމު ފޯރުކޮށް ދިނުން ވެސް ސިޓީ ކައުންސިލްގެ ޒިންމާތަކުގެ ތެރޭގައި ހިމެނެ އެވެ. އަދި މާލޭގެ މަގުތަކުގައި ފެން ހިންދަން ހަދާފައި ހުންނަ ކާނުތަށް ސާފުކުރެވޭނެ އިންތިޒާމެއް ހަމަޖެއްސުމަކީ ވެސް ސިޓީ ކައުންސިލްގެ ޒިންމާއެކެވެ.\nފޮޓޯ: މިހާރު އޮންލައިން / މާލޭ ސިޓީ ކައުންސިލްގެ މެމްބަރުން، ގިނަ މެމްބަރުން ނުވެސް ފެނޭ\nމި ގާނޫނުގައި އެއްގޮތަކަށް ވެސް ސިޓީ ކައުންސިލް މަައްސައްކަތް ކުރަންވާނީ ވަކި ބަޔަކަށް ފައިދާ ވާގޮތަށް، ވަކި ބައެއްގެ މަސްލަހަތުގައި ކަމަށް ބުނެފައި ނެތެވެ. އެހެން ނަމަވެސް، މާލޭ ސިޓީ ކައުންސިލްއަށް ބަލާލަމާތޯއެވެ. ކައުންސިލްގެ އަމަލުތަކުންނާއި، މާލޭ ސިޓީ ކައުންސިލްގެ މޭޔަރު ޝިފާ މުހައްމަދާއި، ޑެޕިއުޓީ މޭޔަރު ޝަމާއު ޝަރީފް ދައްކަވާ ވާހަކަތައް އަދިވެސް އަދިވެސް ބަދަލުވާކަށް ނޫޅެއެެވެ. ކައުންސިލަކީ ގާނޫނުގެ ދަށުން ރައްޔިތުންނަށް ހިދުމަތް ކޮށްދޭން ތިބި ބައެއް ކަމާ މެދު ވެސް ސުވާލު އުފެދެއެވެ. ރައްޔިތުންނަށް ހިދުމަތް ކުރުމުގެ ބަދަލުގައި ޝިފާއާއި ޝަމާއު އަވަދި ނެތި އެ ތިއްބެވީ ވަކީ ބައެއް ދިފާއު ކުރުމަށެވެ. ސިޔާސީ ހަރަކާތަކަށް ނިކުންނަން ވެއްޖެނަމަ ވަރަށް ފޯރި ހުންނާނެއެވެ. ކުރީ ސަފުގަތިއްބަވައިގެން، ތިިމަންނާމެންގެ ބާރެއް ނެތޭ، ތިމަންނާމެންގެ ބާރެއް ނެތޭ ބުނި އަދަދެއްވެސް ނޭނގެއެވެ. ކަމެއް ނުކުރެވޭނަމަ ސިޓީ ކައުންސިލް ހަމަ އުވާލަންވީއެވެ. ނޫނީ އިސްލާހުތަކާއި އެކު އަންނަން އޮތް ދައުރަށް މުޅިން އާ މޫނުތަކެއް އެ މަގާމަށް ގެންނާށެވެ.\nމާލެސިޓީ ކައުންސިލްގެ ބޭއްވުމުގެ އެއްވެސް ބޭނުމެއް ފައިދާއެއް ރާއްޖޭގެ ރައްޔިތުންނަކަށް ނެތެވެ. ބޭކާރު ލާރި ތަކަކާއި ޖަދަލުކޮށް ފުރައްސާރަކޮށް ރައްޔިތުންނަށް ކަންކަން ކޮށްދިނުމަށް ހުރަސް އަޅާ ބައެެކެވެ. މާލޭގެ ރައްޔިތުންނަށް ހިތްހަމަޖައްސައިދިނުން ހޯދުމަށް ހެދި ޕާކުތައް ނަގާ ޕާކިން ޒޯނަކަށް ހަދައިފިއެވެ. ލިބުނު ބަޖެޓަށް ހެދިގޮތެއްވެސް ނޭގުނެވެ. ސަބަބަކީ އިހަށް ދުވަހުވެސް ޕްރެސްއެއް ބާވާ މަމެން އަތުގައި މާލީ ބާރުވެރިކަމެއް ނެތޭ ވިދާޅުވުމުންނެވެ.\nފޮޓޯ: ޕީއެސްއެމް/ ސިޓީ ކައުންސިލުން ކޮންމެ ކަމެއްގެ ޒިންމާ އަޅުވަނީ ކުރީގެ ސަރުކާރުގެ ބޮލުގައި\nމޭޔަރު ޝިފާއާއި، ޝަމާއު އަޑު އައްސަވާށެވެ. މާލޭގެ މަގުތަކުގަ ދުއްވޭކަށްނެތެެވެ. އެއީ އިއްޔެވެސް މިއަދުގެވެސް ހާލަތެވެ. އެހެން ނަމަވެސް މިއަދާއި އިއްޔެގެ ތަފާތު ދަންނަވަން ތޯއެވެ. މިއަދު ވެރިކަމުގައި ހުންނެވީ ޝިފާ އާއި ޝަމާއު ތިވިދާޅުވީ ބާރުތައް ކިހިލީގައި ޖަހާލި ބޭފުޅެއް ނޫނެވެ. ވެރިކަމަށް ވަޑައިގެން އެންމެ ފުރަތަމަވެސް ދިނީ ބާރެވެ. ދެއިރު ދެ ދަޅައަށް ޓީވީތަކަށް އަރުވާ ކުރި ޝަކުވާތަކަށް ހައްލެކެވެ. ދެން މައްސަލައަކީ ކޮބައިތޯއެވެ. 10 މަސްވެގެން ދިޔައިރު މާލޭގައި ސިޓީ ކައުންސިލަށް ކުރެވުނު އެންމެ ފައިދާހުރި ކަމެއް ދައްކާލިޔަސް ބުޅާ ރޯ މަހެއް ނުކާނެއެވެ.\nރައްޔިތުން މިތިބެންޖެހެނީ ވާރޭ ވެހިއްޖިއްޔާ ކަކޫތާ ފެނުގައެވެ. އަދިވެސް މަސައްކަތް ކުރަނީ ކުރީގެ ސަރުކާރޭ، ކުރީގެ ސަރުކާރޭ ކިޔާ ބޯ ދަމައިގަނެވޭތޯ އެވެ. އެއްކަމެއް ނުވިޔަސް، އެ އޮތީ މުސާރަ ބޮޑުކޮށްދީފައެވެ. ވޭތުވެ ދިޔަ ދިހަ މަސް ދުވަސްތެރޭ ޕްރެސްއެއް ބާއްވާލީ އެންމެ ތިން ފަހަރެވެ. މުސާރަ ބޮޑުކޮށް މި ބޭކާރު ޚަރަދު ދައުލަތުން ނުކޮށް ކަމެއް ވާ ބަޔަކާއި މިކަން ހަވާލު ކުރުން މާ ރަނގަޅެވެ. ދެއިރު ދެ ދަޅަޔަށް ސިޔާސީ ޓްވީޓު ކުރާ މީހުންނަށް ވުރެ، ގާބިލު ބަޔަކު ސިޓީ ކައުންސިލަށް ގެނައުމުން މާލޭގައި ދިރި އުޅޭ ރައްޔިތުންނަށް ފަސޭހަ ނިޒާމެއްގެ ތެރެއިން ޚިދުމަތް ޔަޤީންކަމާ އެކީ ލިބޭނެކަން ކަށަވަރެވެ.\nފޮޓޯ: މަޖިލީސް އިދާރާ / ސިޓީ ކައުންސިލްއަށް ބާރުތައް ވަނީ އަނބުރާ ދީފައި، އެހެން ނަމަވެސް އަދިވެސް ޝަކުވާ ކުރުމުގައި\nހަނދާންކޮށް ދީފާނަމެވެ. ކައުންސިލްތަކަށް ދެވިފައިވާ ބާރުތައް ނެގުމުގެ ސަބަބުން އެންމެ ހާލުގައި އުޅެން ޖެހުނީ ސިޓީ ކައުންސިލްތައް ކަމަށް އެ ކައުންސިލްތަކުން އޭރު ދިޔައީ ބުނަމުންނެވެ. 2018 ވަނަ އަހަރު ބޭއްވުނު ރިޔާސީ އިންތިޚާބުގެ ކެމްޕޭނުގައި ރައީސް އިބުރާހީމް މުޙައްމަދު ޞާލިހު ތަކުރާރުކޮށް ވައުދުވެ ވަޑައިގެންނެވީ، އެމަނިކުފާނުގެ ވެރިކަމެއްގައި ކައުންސިލްތަކަށް ހަގީގީ މާނާގައި ބާރުވެރިކަން ދެއްވާނެ ކަމަށެވެ. އަދި ވެރިކަން ލިބިވަޑައިގެން ޖުމްހޫރިއްޔަތާ ހަވާލުވެވަޑައިގެން ކައުންސިލްތަކަށް ހަނިކޮށްފައިވާ ބާރުތައް ދެއްވިއެވެ. އެމަނިކުފާނުގެ އެ ނިންމެވުމާއެކު ގިނަ ރައްޔިތުންތަކެއް ބުނަމުން ދިޔައީ ރައްޔިތުންގެ ހައްގުގައި ދެން ކައުންސިލްތަކަށް މަސައްކަތް ކުރެވޭނެ ކަމަށެވެ. އެހެން ނަމަވެސް މިހާރު ހަމަ އެއާއި އިދިކޮޅެވެ. ދެ އަތް އުރާލައިގެން ތިބެ މުސާރަ ނަގައިގެން ގޮނޑި ހޫނުކުރަނީއެވެ.\nމިދިޔަ ޑިސެމްބަރު މަހުގެ ތެރޭގައި، ކުޑަ ކުއްޖެގެ ބޮލަށް ސިމެންތި ބަސްތާއެއް ވެއްޓި ނިޔާވި ހާދިސާއާއި ގުޅިގެން ސިޓީ ކައުންސިލަށް އެޅުނު ހަމަ އެއްވެސް ފިޔަވަޅުވެސް ނެތެވެ. އެކަމަށްވެސް 10 މަސް ދުވަސް ވެގެންއައި އިރު ޝިފާއަށް އަދި ޝަމާއުއަށް އެޅުނު ފިޔަވަޅެއްނެތެވެ. ރައްޔިތުންގެ ޝަކުވާތައް އިންތިހާގައެވެ. ނުގަވައިދުން މާލޭގެ ތެރޭގައި ހިނގާ ކޮންމެ ކަމަކަށް ދެނީ ބީރު ކަންފަތަކެވެ. މީގެ ދެ މަސް ދުވަސް ކުރިން، މާލޭގެ މަގުތަކުގަައި ހުރި ޕެލެޓުތައް ނަގާ، ބޮޑު މަޝްރޫއެއް ފަށިއެެވެ. އެއަށް ވެސް ވީ ކަމެއް ނޭނގެއެވެ. ރައީސް، ޔާމީންގެ ސަރުކާރު އެ އޮތީ ބަދަލުވެފައެވެ. ނުލިބިގެންން އުޅެނީ ކޮން ބާރެއް ހެއްޔެވެ.\nދެން އޮތީ އަނެއް ވާހަކައެވެ. މި ސުވާލަށް ޝިފާއަށްވެސް، ޝަމާއުއަށްވެސް ޖަވާބެއް ދެއްވަން ނުކެރޭނެއެވެ. ދާދިފަހުން، ހ.ތިލަފުށިގޭގަައި ހަދާފައިހުރި ގުދަނެއްގައި ރޯވެ ހިނގި އަލިފާނުގެ ހާދިސާ ޝިފާއަށް ހުއްޓުވުނީހެވެ. އެތަނުގެ ޝަކުވާތައް މީގެ ކުރިން ސިޓީ ކައުންސިލްއަށް ވަނީ ސިޓީތަކުން އޮއްސާލާފައެވެ. މިއީ ހަގީގަތަވެ. އަނެއްކާވެސް ބޮޑު ޕްރެސްއެއްވެސް މިކަމަށް ބާއްވާ ޝަކުވާގެ ސިޓީ ނުލިބޭކަމަށް ބުނަންވީހެއްޔެވެ. ކެރިގެން ހުރެ، ބުނަމަވެ. ޝިފާއަކަށްވެސް ޝަމާއުއަކަށްވެސް މިކަން ދޮގު ކުރާކަށް ނުކެރޭނެއެވެ.\nފޮޓޯ: އަވަސް އޮންލައިން / އަހުމަދު މުހައްމަދު --- ގުދަނާއި ގުޅޭގޮތުން ސިޓީ ކައުންސިލަށް ޝަކުވާ ހުށަހެޅި\n2011 ވަނަ އަހަރުގެ ފެބްރުއަރީ މަހުގެ 26 ވަނަ ދުވަހު އުފެދުނު މާލޭ ސިޓީ ކައުންސިލް މިއަދު މިވަނީ ފެެއިލްވެފައެވެ. ސިޓީ ކައުންސިލްގެ ގާބިލް ކަމާމެދު ސުވާލު އުފެދެއެވެ. ފުރަތަމަ ފެށިގެން އައި އިރު ސިޓީ ކައުންސިލަކީ ހިންގުންތެރި ޒިންމާ އަދާ ކުރާ ތަނެއްގެ ގޮތުގައި ފާހަގަކުރެވުނެވެ. ނަމަވެސް މިހާރު މާލޭ ސިޓީ ކައުންސިލަށް އެ މީހުންގެ ފުރިހަމަ ޒިންމާ އަދާކުރެވޭ ތަނެއް ނުފެނެ އެވެ. ސިޓީ ކައުންސިލްއިން ބޭނުންވި ކަމެއް ހާސިލްވެފައި އެބައޮތެވެ. އެއީ ރައީސް ޔާމީންގެ ވެރިކަން ނިމުމަކަށް ގެނައުމެވެ. އަނިޔާވެރިކަމަށް ބުނެއެވެ. ދެން އޮތީ، ޒިންމާއެއް އަދާ ނުކުރެވޭ ސިޓީ ކައުންސިލް ބޭރު ކުރުމެވެ. ޝިފާ އަމީނިއްޔާ ސްކޫލްގެ ޕްރިންސިޕަލްކަން ވެސް ކުރެވިއެވެ. ކުރެވުނު ކަމެއް ނެތެވެ. އެޑިއުކޭޝަން މިނިސްޓަރުކަންވެސް ކުރެވިއްޖެއެވެ. ކުރެވުނު ތުހުމަތުތައް މާބޮޑެވެ. ކޮރަޕްޝަން އިންތިހާއަށް އޭރު އެ މިނިސްޓްރީ ތެރޭގައި އޮތެވެ. ސިޓީ ކައުންސިލެއް ހިނގާކަށް ވެސް ނޭނގުނެވެ. ދެން އިސްތިއުފާ ދެއްވާށެވެ. ޝަމާއުވެސް ޝިފާއާއި އެއް މަގަކުން ހިންގަވާ އިސްތިއުފާ ދެއްވުން ބުއްދިވެރިއެވެ. ސިޔާސީ ވާހަކަ ދައްކާ، ޓްވީޓު ކުރުމަށް ލިބޭ ވަގުތުވެސް އިތުރުވާނެތާއެވެ. ރައީސް ޔާމީން ވަކި ރަނގަޅު ކުރަނީއެއް ނޫނެވެ. އެހެން ނަމަވެސް އެމަނިކުފާނުވެސް ވިދާޅުވީ ހަމަ ތެދެކެވެ. ސިޓީ ކައުންސިލުގެ ޒިންމާ އެބަ އަދާކުރެވޭ ހެއްޔެވެ.


Mourinho ge thaureef Mkhitaryan ah | Mihaaru\nވިގަންއާ ދެކޮޅަށް ކުޅުނު މެޗުގެ ތެރެއިން މިކިތާރްޔަން.-- ފޮޓޯ: އޭއެފްޕީ\n17 ޖުލައި 2016 - 09:11 1 comment\nއާ ސީޒަނަށް ތައްޔާރުވުމުގެ ގޮތުން ޔުނައިޓެޑް ކުޅުނު ފުރަތަމަ މެޗުން ރޭ ވިގަން އަތުން ވަނީ 2-0 އިން މޮޅުވެފަ އެވެ. މޮރީނިއޯގެ އިރުޝާދުގެ ދަށުން އެ ޓީމު ކުޅުނު ފުރަތަމަ މެޗުގައި ލަނޑު ޖެހީ ވިލް ކީން އާއި އަންޑްރެއަސް ޕެރޭރާ އެވެ.\nމޮރީނިއޯ ބުނީ މިކިތާރްޔަންގެ ފަރާތުން އޭނާ އުއްމީދުކުރި ވަރަށް ވުރެން މޮޅު ކުޅުމެއް ފެނުނު ކަމަށެވެ.\n"މިކިތާރްޔަން އަކީ އެންމެ މަތީ ފެންވަރުގެ ކުޅުންތެރިއެއް. އޭނާގެ ބޭނުން ޓީމަށް ހިފޭނެ ތަފާތު ގޮތްތަކެއް އެބަހުރި. އެއީ ގިނަ މަގާމުތަކަށް އޭނާގެ ބޭނުން ކުރެވިދާނެ. ނެއްޓުމުގެ ހުނަރާއި ސްޕީޑަށް ބެލިޔަސް އޭނާގެ ތަފާތުކަން އެބަ އެނގޭ،" މޮރީނިއޯ ބުންޏެވެ.\nވިގަންއާ ދެކޮޅަށް ރޭ ކުޅުނު މެޗުގެ ފުރަތަމަ އެގާރައިގައި މި ފަހަރު އަލަށް ޔުނައިޓެޑާ ގުޅުނު ހަތަރު ކުޅުންތެރިންގެ ތެރެއިން ކުޅުނީ މިކިތާރްޔަންގެ އިތުރުން އެރިކް ބެއިލީ އެވެ.\n"ބެއިލީ އަކީ އިނގިރޭސި ލީގުގައި ކުޅެން އެންމެ ފުރިހަމަ އެއް ޑިފެންޑަރު،" ކުރިން ވިޔަރެއާލަށް ކުޅުނު ޑިފެންޑަރާ ބެހޭގޮތުން މޮރީނިއޯ ބުންޏެވެ.\nއިތުރު ލިޔުންތައް ފުޓްބޯޅަ މެންޗެސްޓާ ޔުނައިޓެޑް ހޯޒޭ މޮރީނިއޯ\n"މިކިތާރްޔަން އާއި ރޫނީ ފެންވަރު ސާބިތުކޮށްދީފި"\nއާރްމީނިއާ އެފްއޭގެ ހިތްހަމަނުޖެހުން މޮރީނިއޯ އަށް


Jameel bagaavai kuran ulhunukan hehkaa eku Raees PG group ah kashavaru kohdheefi\nޖަމީލް ބަޣާވާތް ކުރަން އުޅުނުކަން ހެއްކާ އެކު، ރައީސް ޕީޖީ ގްރޫޕަށް ކަށަވަރުކޮށްދީފި\nނައިބު ރައީސް ޑރ. މުހައްމަދު ޖަމީލް އަހުމަދު ބަޣާވާތް ކުރަން އުޅުނު ކަން ރައީސް އަބްދުﷲ ޔާމީން ޕީޕީއެމްގެ ޕާލިމަންޓްރީ ގްރޫޕަށް ހެއްކާއި އެކު ޔަގީންކޮށްދެއްވައިފި ކަމަށް ތިމަރަފުށީ ދާއިރާގެ މެންބަރު މުހައްމަދު މުސްތަފާ ވިދާޅުވެއްޖެ އެވެ.\nއޭނާ މިރޭ ކުރެއްވި ޓްވީޓެއްގައި ވިދާޅުވީ ޖަމީލްގެ ވައިބާ މެސެޖްތަކެއް ރައީސް އަބްދުﷲ ޔާމީން ޕީޖީ ގްރޫޕަށް މިއަދު ހާމަ ކުރައްވާފައިވާ ކަމަށެވެ. އަދި އެ މެސެޖްތަކުން ނައިބު ރައީސް ޖަމީލް ބަޣާވާތް ކުރަން އުޅުނުކަން އެއްވެސް ޝައްކެއް ނެތް މިންވަރަށް ޔަގީންވާ ކަމަށް ވެސް އޭނާ ވަނީ ވިދާޅުވެފަ އެވެ.\nރައީސް އަބްދުﷲ ޔާމީން އެ މައްސަލައިގައި މިހާތަނަށް އެއްވެސް އެއްޗެއް ވިދާޅުވެފައެއް ނުވެ އެވެ. ޕީޕީއެމްގެ ޕީޖީ ގްރޫޕުން ނައިބު ރައީސްގެ އިތުބާރު ނެތް ކަމުގެ މައްސަލަ މަޖލީހަށް ވެއްދީ، ޒިންމާ އަދާނުކުރުމާއި ވެރިކަމަށް އައުމަށް އިދިކޮޅު ފަރާތްތަކާ އެކު ރޭވުންތަކެއް ރޭވި ކަމުގެ ތުހުމަތުގަ އާއި ސަރުކާރު ދިފާއު ކުރުމަށް ނައިބު ރައީސް މަސައްކަތް ނުކުރައްވާ މައްސަލައިގަ އެވެ.\nމަޖިލީހުގެ 61 މެންބަރުންގެ ސޮޔާ އެކު އެ މައްސަލަ މިހާރު ވަނީ މަޖިލީހަށް ވައްދައިފަ އެވެ. އެ މައްސަލައިގައި ނޯޓިސް ނައިބު ރައީސްއަށް ދީފައިވާ އިރު، މި މަހުގެ 13 ކުރިން ނައިބު ރައީސް އެ މައްސަލައިގައި ޖަވާބުދާރީ ވާންޖެހި ވަޑައިގަންނަވަ އެވެ.\nއެ މައްސަލަ ހިލިގަތުމާ އެކު ނައިބު ރައީސް ވަނީ ޕްރޮޓޮކޯލްތަކުގެ ބޭރުން އިނގިރޭސިވިލާތަށް ވަޑައިގެންފަ އެވެ. އެތަނުގައި ހުންނަވައި އެ މައްސަލައިގައި ނައިބު ރައީސް ނެރުއްވި ސްޓޭޓްމަންޓްގައި ވިދާޅުވީ އެ މައްސަލައިގައި ހުއްޖަތެއް ނެތް ކަމަށާއި އެއީ ޒާތީ މައްސަލައެއް ކަމަށެވެ. އަދި އެއީ ދުސްތޫރީ ބަޣާވާތެއް ކަމަށް ސިފަކުރައްވައި، ބޭރުގެ ގައުމުތަކުން އެކަމުގެ ތެރެއަށް ވަނުމަށް ނައިބު ވަނީ ގޮވާލައްވައިފަ އެވެ.\nސަރުކާރުން މެންބަރުން ވިދާޅުވެފައި ވަނީ ޖުލައި 26 ކުރިން ނައިބު ރައީސް މަގާމުން ދުރު ކުރުމަށް ފަހު، ރައީސް އެންމެ އިތުބާރު ކުރައްވައި ޓްއަރިޒަމް މިނިސްޓަރު އަހުމަދު އަދީބު އެ މަގާމަށް އައްޔަން ކުރާނެ ކަމަށެވެ.\nމިވަގުތު ކަރަންޓީން ފެސިލިޓީތަކުގައި ތިބީ 824 މީހުން\nކަމެއް ނުފޮރުވަން، ދޮގު ވާހަކަ ނުފަތުރާ: މަބުރޫކް\nޔޫއޭއީއިން ޕޮޒިޓިވްވީ ދިވެއްސެއް ނޫން: މަބްރޫކް


Hiyaanaathuge hiyaa: Minivan noosveri kamah huras alhai dhinumuge...\nހިޔާ މަޝްރޫއުގެ އެންމެ ބޮޑު ފައިދާ އެއް ކުރި އެއް ބަޔަކަށް މިނިވަން މުއައްސަސާތަކުގެ ވެރިން!\nބްރޮޑްކޮމްގެ މެމްބަރުންނާ ގުޅޭ 15 މީހަކަށް ފްލެޓް ލިބިފައިވޭ\nއޭސީސީގެ މެމްބަރުންގެ އާއިލާތަކަށް ނިސްބަތްވާ 13 މީހަކަށް ލިބޭ\nމިނިވަން މުއައްސަސާތަކުގެ މެމްބަރުންނާ ގުޅޭ ފަރާތްތަކަށް 100ށް ވުރެ ގިނަ ފްލެޓް ލިބޭ\nކ. މާލެ | 24 އޯގަސްޓް 2020 | ހޯމަ 22:48 | 16,494\nމިނިވަން މުއައްސަސާތަކުގައި ތިއްބެވި ބޭފުޅުންގެ ތެރެއިން އާއިލާ މެމްބަރުންނަށް ފްލެޓް ލިބިފައިވާ ބައެއް ބޭފުޅުން - ރާއްޖެއެމްވީ\nބޯހިޔާވަހިކަން ނެތް ނިކަމެތިންނަށް ރައްޔިތުންގެ ނަމުގައި ބޮޑު ލޯނެއް ނަގައިގެން ހިންގި ހިޔާ މަޝްރޫއުގެ ފްލެޓްތައް ޔާމީން ސަރުކާރުން ބަހާލި އިރު އެންމެ ބޮޑު މަންފާ އެއް ކުރި ބައެއްގެ ގޮތުގައި ފްލެޓް ދިން މީހުންގެ ލިސްޓުން ފެންނާން އޮތީ މިނިވަން މުއައްސަސާ ތަކުގެ މެމްބަރުންނާއި މެމްބަރުންގެ އާއިލާތަކުގެ މީހުންނެވެ. ސަރުކާރުން އެދުނު ގޮތަކަށް ކަންކަން ކޮށްދިނުމުގެ އިނާމު އައީ ފްލެޓްގެ ގޮތުގައެވެ. ނޫނީ މިއީ ވެސް އިއްތިފާޤެއްބާއެވެ؟\nފާއިތުވެދިޔަ ސަރުކާރުގައި އިންސާފުގެ މަގަށް ރާއްޖެ ގެނައުމަށް އޭރުގެ އިދިކޮޅު ފަރާތްތަކުން ހިންގި އިސްލާހީ ހަރަކާތުގެ އަޑު ކަނޑުވާލަން އެންމެ ގަދައަށް މަސައްކަތް ކުރި އެއް ބަޔަކީ ބްރޯޑްކާސްޓިންގ ކޮމިޝަން (ބްރޯޑްކޮމް) ކަމަށް ގިނަ ބަޔަކު ޤަބޫލު ކުރެއެވެ.\nމީޑިއާތައް އެތައް މިލިއަނަކުން ޖޫރިމަނާ ކުރަމުންދިޔައިރު، އޭރުގެ ސަރުކާރަށް އެންމެ ބޮޑަށް ފާޑުކިޔައި، އަޑުއުފުލި އެއް މީޑިއާ ކަމަށްވާ "ރާއްޖެޓީވީ" އަށް ކުރި "ދުއްތުރާ" އަކީ އަދިވެސް އޭގެ އަސަރު ނުފިލާހުރި ކަމެކެވެ. އޭރު ބްރޯޑްކޮމްއިން ކުރިހާވެސް މަސައްކަތަކަށް ވެފައި އޮތީ ރާއްޖެ ޓީވީ އިނދަޖައްސާލުން ކަމަށް ގިނަ ބަޔަކު ޤަބޫލު ކުރެއެވެ. އޭރުގެ ސަރުކާރުން ދޯހަޅިކޮށް ކުރި ކޮންމެ ކަމަކަށް އެންމެ ކުރިން ފާޑުކިޔައި، ރައްޔިތުންނަށް އެ ޚަބަރުތައް ތިލަކޮށްދިނުމަށް ރާއްޖެޓީވީން ކުރި މަސައްކަތް ހުއްޓުވުމަށް ބްރޯޑްކޮމްއިން ނުފޮރުޅާ ހަމަ އެންމެ ގާކޮޅެއް ނެތޭ ބުންޏަސް ދޮގަކަށް ނުވާނެއެވެ.\nބްރޯޑްކޮމް އިން އިސް ނަގައިގެން ރާއްޖެ ޓީވީގެ އެތައް މައްސަލަތަކެއް ބަލައި، ފަސް ފަހަރެއްގެ މަތިން، 3.7 މިލިއަން ރުފިޔާއިން ޖޫރިމަނާ ކޮށްފައިވާއިރު، އެފަދަ ބައެއް މައްސަލަތައް އެ ކޮމިޝަނުން ބަލާފައި ވަނީ އެއްވެސް އުސޫލެއް ހަމައަކަށް ބެލުމެއް ނެތި ޔާމީންގެ ސަރުކާރު ރުއްސުމުގެ ގޮތުންނެވެ. ނޫނީ މަތިން އޯޑަރު އަންނަ ގޮތައް ކަން ނިންމާލުމުގެ ގޮތުންނެވެ.\nރާއްޖެޓީވީން ބްރޮޑްކޮމްގެ ޖޫރިމަނާ ދެއްކުމަށް ހުޅުވި އަބުރުފުޅު ފަންޑު\nމިނިވަން މުއައްސަސާތަކުގެ ތެރެއިން އެއް އެއް މުއައްސަސާއަކަށް އެންމެ ގިނަ ފްލެޓް ލިބިފައިވަނީ ބްރޮޑްކޮމްއަށް!\nއޭރުގެ ސަރުކާރުން އެވޯރޑް ކޮށްފައިވާ ފްލެޓް ލިސްޓަށް ބަލާލުމުން، އޭރު ބްރޯޑްކޮމްގެ މެމްބަރުން ކުރި މިންނެއް މަސައްކަތުގެ ނަތީޖާ "ފޮނިކަން" ދޭހަވެއެވެ.\nފްލެޓް ދީފައިވާ ގޮތަށް ބަލައި ދިރާސާކުރިއިރު "ރާއްޖެއެމްވީ" އަށް ދޭހަވި ކަމަކީ މިނިވަން މުއައްސަސާތަކުގެ ތެރެއިން އެއް މުއައްސަސާއަކަށް އެންމެ ގިނަ ފްލެޓް ލިބިފައިވާ އެއް މުއައްސަސާއަކީވެސް ބްރޯޑްކޮމް ކަމެވެ. އެގޮތުން ބްރޯޑްކޮމްގެ މެމްބަރުންނާއި، މެމްބަރުންގެ އާއިލާ މީހުންނާއި، އަނބިންނާއި، އަނބިންގެ އާއިލާ ހިމެނޭ ގޮތަށް 15 މީހަކަށް ފްލެޓް ލިބިފައިވެއެވެ.\nރާއްޖޭގައި މިނިވަން ނޫސްވެރިކަން ކުރުމުގެ ފުރުސަތު އެބަ އޮތް ކަމަށް ވިދާޅުވެ، އެންމެ ގަދަޔަށް އަޑުއުފުއްލެވި ބްރޯޑްކާސްޓިންގ ކޮމިޝަނުގެ އޭރުގެ ރައީސް ޝަހީބުއަށްވެސް ފްލެޓް ލިބިފައިވެއެވެ. ޝަހީބަކީ ބޯހިޔާވަހިކަން ނުލިބޭ ނިކަމެތިންގެ ލިސްޓަށް އަރަން ކިހާ އެކަށޭނަ ފަރާތެއްކަން ނިންމާނީ ކިޔުންތެރިންނެވެ. ރައީސް އަބްދުﷲ ޔާމީންގެ ސަރުކާރު ބޭނުންވި ގޮތަށް ޝަހީބް ކޮމިޝަނުގެ ރައީސް ކަމުގައި ހުންނަވައި މީޑީއާތަކާއި ދޭތެރޭ ނިންމި ނިންމުންތަކުގެ އަގު މި ލިބިގެން ދިޔައީ "ތަބަކަކަށް ލާފައި" ދިން ފްލެޓަކުން ބާއެވެ؟\nދެން ދައްކަން އޮތީ ރައީސް ޔާމީނުގެ ސަރުކާރު ޕްރޮމޯޓް ކުރާ ޗެނަލް13ގެ ނިއުސްހެޑްގެ މަޤާމުގައި ހުންނަވައި، ފަހުން ބްރޯޑްކޮމްއަށް އައްޔަނުވެ ވަޑައިގަތް އަމްޖަދު ވަހީދުގެ ވާހަކައެވެ. އެގޮތުން މެމްބަރު އަމްޖަދު ވަހީދުގެ އާއިލާގެ3މީހަކަށް ފްލެޓް ލިބިފައިވާއިރު، އޭނާގެ އަނބިކަނބަލުންގެ އާއިލާގެ7މީހަކަށް ފްލެޓް ލިބިފައިވެއެވެ. ޖުމުލަކޮށް ބަލާއިރު އަމްޖަދަކީ މިނިވަން މުއައްސަސާތަކުގައި ތިއްބެވި ބޭފުޅުންގެ ތެރެއިން އެންމެ ގިނަ ފްލެޓް އާއިލާގެ މެމްބަރުންނަށް ލިބިވަޑައިގަތް އެއް ފަރާތްކަން އިތުރަށް ބެލި ބެލުމުން އެނގިގެން ދިޔައެވެ.\nހަމައެއާއެކު، މެމްބަރު އިސްމާއިލް ސޮފްވާނުގެ އާއިލާ މީހަކާއި، މެމްބަރު ޒީނާ ޒާހިރުގެ ފިރިމީހާގެ އާއިލާ މީހަކާއި، މެމްބަރު ހަސަން ނަބާހުގެ އާއިލާ މީހަކަށްވެސް ފްލެޓް ލިބިފައިވެއެވެ. މިއީ ދެން އިއްތިފާގު ކަމަށް ވާނަމަ މިއީ ހާދަ ބޮޑު އިއްތިފާގެކެވެ.\nއޭސީސީ ގެ މެމްބަރުންގެ އާއިލާތަކަށް ނިސްބަތްވާ 13 މީހަކަށް ފްލެޓް ލިބޭ!\nމިނިވަން މުއައްސަސާތަކުގެ ތެރޭގައި ހިމެނޭ ބައެއް އިތުރު މުއައްސަސާތަކަށް ބަލާއިރު، އެންޓި ކޮރަޕްޝަން ކޮމިޝަން (އޭސީސީ) ގެ މެމްބަރުންގެ އާއިލާތަކަށް ނިސްބަތްވާ 13 މީހަކަށް ފްލެޓް ލިބިފައިވެއެވެ. އޭސީސީގެ މެމްބަރުންގެ ތެރެއިން އެންމެ ގިނަ ފްލެޓް ލިބިފައިވަނީ މެމްބަރު ޔަޒުމީ މުޙައްމަދުގެ އާއިލާއަށެވެ. އެގޮތުން މެމްބަރު ޔަޒުމީގެ އަނބިކަނބަލުންނަށް ފްލެޓް ލިބިފައިވާއިރު، އާއިލާގެ6މީހަކަށްވެސް ފްލެޓް ލިބިފައިވާކަން ފާހަގަވެގެން ދިޔައެވެ.\nނަޒާހަތްތެރި އޭސީސީ މެމްބަރުންގެ ވާހަކަ ދައްކާލާއިރު، ޚުދު އޭސީސީގެ އޭރުގެ ރައީސް ޙަސަން ލުތުފީގެ އާއިލާ މެމްބަރަކަށްވެސް ފްލެޓް ލިބިފައިވެއެވެ.\nރައީސް ޔާމީނުގެ ސަރުކާރުން ހިންގި ހިޔާ މަޝްރޫއުގެ ދަށުން އަޅާފައިވާ ބައެއް ފްލެޓްތައް\nޖުމުލަކޮށް މިނިވަން މުއައްސަސާތަކުގެ މެމްބަރުންނާ ގުޅޭ ފަރާތްތަކަށް 100ށް ވުރެ ގިނަ ފްލެޓް!\nމިނިވަން މުއައްސަސާތައް އިތުރަށް ދިރާސާ ކޮށްލުމުން ރާއްޖެއެމްވީއަށް ފާހަގަވި އަނެއް ކަމަކީ އިލެކްޝަންސް ކޮމިޝަނުގައި ތިއްބެވި މެމްބަރުންނާއި ގުޅުންހުރި ފަރާތްތަކަށްވެސް3ފްލެޓެއް ދޫކޮށްފައިވާ ކަމެވެ. އަދި ޖުޑީޝަލް ސަރވިސް ކޮމިޝަނުގެ މެމްބަރުންގެ އާއިލާތަކަށް ނިސްބަތްވާ9މީހަކަށް ފްލެޓް ލިބިފައިވެއެވެ.\nސިވިލް ސަރވިސް ކޮމިޝަނުގެ މެމްބަރުންގެ އާއިލާތަކުން އެކަނިވެސް7ފަރާތަކަށް ފްލެޓް ދީފައިވާއިރު، އޭގެ ތެރޭގައި ސީއެސްސީގެ ނައިބް ރައީސް ޝަހީދު މުޙައްމަދުގެ އަނބިކަނބަލުންނާއި، އޭނާގެ އާއިލާގެ އިތުރު6މެމްބަރަކަށް ވެސް އޮތީ ފްލެޓް އެވޯޑް ކޮށްފައެވެ. ހައްތަހާވެސް މިނިވަން މުއައްސަސާތަކުގެ ފަތްފުއްތަށް ދިރާސާ ކޮށްލުމުން ފާހަގަވި ކަންކަމެވެ.\nއަދި ހަމަ އެހެންމެ، ހިއުމަން ރައިޓްސް ކޮމިޝަނުގެ މަންޒަރު އަދި މާ ނަލައެވެ. ސަބަބަކަށް ވަނީ، އިންސާނީ ޙައްޤުތަކާ ގުޅުންހުރި އެތައް ޖަރީމާއެއް އޭރުގެ ސަރުކާރުން ހިންގަމުން ދިޔައިރުވެސް އެ މަންޒަރު ނުފެންނަކަމަށް ހަދައި، ފުން ނިންޖެއްގެ ތެރޭގައި ތިއްބެވި ކޮމިޝަނުގެ މެމްބަރުންގެ އާއިލާތަކަށްވެސް ފްލެޓް ލިސްޓުން ޖާގަތައް ކަށަވަރު ވެފައިވުމެވެ. އެގޮތުން އެޗްއާރްސީއެމްގެ މެމްބަރު މުސާ އަލީ ކަލޭގެފާނުގެ އާއިލާއަށް އެކަނިވެސް5ފްލެޓް ލިބިފައިވެއެވެ.\nއިތުރު ތަފްސީލުތަކަށް ބަލާލުމުން އަދި ޝައުޤުވެރިވާ އެހެން ކަމެއްވެސް ފެނިގެން ދިޔައެވެ. އެއީ ފްލެޓް ލިސްޓުގައި ހިމެނޭ ސިޔާސީ ފަރާތެއް ނަމަވެސް، ނުވަތަ މަޖިލިސް މެމްބަރެއް ނަމަވެސް، ނުވަތަ މިނިވަން މުއައްސަސާއެއްގެ މެމްބަރެއް ނަމަވެސް، ސީދާ އެ ބޭފުޅަކަށް ފްލެޓް ލިބިފައިހުރީ މަދު ފަހަރަކު ކަމެވެ. މުޅިންވެސް ފެންނަނީ އެފަދަ ބޭފުޅުންގެ އަނބިންނާއި، އަނބިންގެ އާއިލާ މެމްބަރުންނާއި، އާއިލީ ގޮތުން ގުޅިފައިވާ ފަރާތްތަކަށް ފްލެޓް ލިބިފައިވާ މަންޒަރެވެ. ފަހަރުގައި ސީދާ އެ ބޭފުޅުންނަށް ފްލެޓް ލިބިފައިވާކަން ފެނުމުން ރައްޔިތުން އުފައްދާނެ ސުވާލުތައް ތަސައްވަރު ކޮށްލެވެނީ ކަންނޭނގެއެވެ.\nޖުމުލަ އަދަދުތަކަށް ބަލާއިރު، މިނިވަން މުއައްސަސާތަކުގެ މެމްބަރުންނާ ގުޅޭ ފަރާތްތަކަށް 100ށް ވުރެ ގިނަ ފްލެޓް ދޫކޮށްފައިވެއެވެ. ކޮންމެއަކަސް އެ މުއައްސަސާތައް އޮތްލެއް މިނިވަންކަން އެނގިގެން މިދަނީ ބިތުފަންގި ނެގުމުންނެވެ. އޭރު މިނިވަން މުއައްސަސާތަކާ ގުޅިގެން ރައްޔިތުން ފާޅު ކުރަމުންދިޔަ ކަންބޮޑުވުންތަކާއި، ކުރަމުންދިޔަ ތުހުމަތުތަކުގެ ސައްޙަކަންވެސް މިއަދު ހާމަވަމުންދާކަމަށް ގިނަ ބަޔަކު ދަނީ ބުނަމުންނެވެ. ނުފޫޒުން އެއްކިބާވެ، މިނިވަންކަމާއެކު މަސައްކަތް ކޮށްފައި އޮންނާނެ މިންވަރު މި ކަންކަމުން ސާފުކޮށް ދޭހަވެއެވެ.


ދުނިޔެމަތީގައި اللهއަށް އީމާންވާ މީސްތަކުންނަށް މުސީބާތްތައް ޖެހޭނެއެވެ. |\nދުނިޔެމަތީގައި اللهއަށް އީމާންވާ މީސްތަކުންނަށް މުސީބާތްތައް ޖެހޭނެއެވެ.\nމާތްﷲ އެބޭކަލަކަށް ރުއްސުންލެއްވި އަބޫ ހުރައިރަތުގެފާނުގެ ކިބައިން ރިވާވެގެންވާ ހަދީޘެކެވެ. އެކަލޭގެފާނު ވިދާޅުވެފައިވެއެވެ. ހަމަ ކަށަވަރުން ކީރިތި ރަސޫލާ ﷺ މިފަދައިން ހަދީސްކުރެއްވިއެވެ. "މީސްތަކުންކުރެ ފެންކޮށީގައި (ތުއްތު ކުއްޖެއްގެ ގޮތުގައި) މަންމަގެ އުނގުގައި އޮވެ ތިން މީހަކު މެނުވީ ވާހަކަ ދައްކައިފައި ނުވެއެވެ. އޭގެ ތެރޭގައި މަރިޔަމްގެފާނުގެ ދަރިކަލުން ޢިސާގެފާނާއި ޖުރައިޖުގެ އެކުވެރިޔާ ހިމެނެއެވެ."\nޖުރައިޖު އަކީ އަޅުވެރި ޒާހިދެކެވެ. އޭނާ އަޅުކަން ކުރުމަށްޓަކައި ފައްޅިއެއް އިޚްތިޔާރުކޮށް އެތާނގައި އޭނާ އުޅެމުން ދިޔައެވެ. އެއް ދުވަހަކު އޭނާގެ މަންމަ އޭނާއަށް ގޮވައިލަން ދިޔައެވެ. އޭރު އޭނާ ހުރީ ނަމާދަށެވެ. ފަހެ އެކަނބުލޭގެ އޭނާއަށް ގޮވައިލިއެވެ. އޭ ޖުރައިޖުއެވެ. ޖުރައިޖު ހިތަށް އެރިއެވެ. އަޅުގެ ވެރިރަސްކަލާކޯއެވެ. އަޅުގެ މަންމައަށް އިޖާބަ ދިނުމާއި އަޅުގެ ނަމާދު ފުރިހަމަ ކުރުމާއި ދެކަންތައް އަޅުގެ މައްޗަށް ވާޖިބުވެއްޖެއެވެ. ފަހެ އޭނާ ނަމާދު ފުރިހަމަކުރުމުގައި ދެމިހުރެއްޖެއެވެ. ދަރިފުޅު ޖަވާބެއް ނުދިނުމުން އެކަނބުލޭގެ އެނބުރި ހިނގައްޖެވެ.\nއަނެއް ދުވަހުވެސް އެކަނބުލޭގެ ދިޔައެވެ. އެދުވަހުވެސް ޖުރައިޖު ހުރީ ނަމާދަށެވެ. ފަހެ އެކަނބުލޭގެ އޭނާއަށް ގޮވައިލިއެވެ. އޭ ޖުރައިޖުއެވެ. ޖުރައިޖު ހިތަށް އެރިއެވެ. އަޅުގެ ވެރިރަސްކަލާކޯއެވެ. އަޅުގެ މަންމައަށް އިޖާބަ ދިނުމާއި އަޅުގެ ނަމާދު ފުރިހަމަ ކުރުމާއި ދެކަންތައް އަޅުގެ މައްޗަށް ވާޖިބުވެއްޖެއެވެ. ފަހެ އޭނާ ނަމާދު ފުރިހަމަކުރުމުގައި ދެމިހުރެއްޖެއެވެ. މިދުވަހު ވެސް ދަރިފުޅު ޖަވާބެއް ނުދިނުމުން އެކަނބުލޭގެ އެނބުރި ހިނގައްޖެވެ.\nއޭގެ އަނެއް ދުވަހުވެސް އެކަނބުލޭގެ ދިޔައެވެ. އެދުވަހުވެސް ޖުރައިޖު ހުރީ ހަމަ ނަމާދަށެވެ. ފަހެ އެކަނބުލޭގެ އޭނާއަށް ގޮވައިލިއެވެ. އޭ ޖުރައިޖުއެވެ. ޖުރައިޖު ހިތަށް އެރިއެވެ. އަޅުގެ ވެރިރަސްކަލާކޯއެވެ. އަޅުގެ މަންމައަށް އިޖާބަ ދިނުމާއި އަޅުގެ ނަމާދު ފުރިހަމަ ކުރުމާއި ދެކަންތައް އަޅުގެ މައްޗަށް ވާޖިބުވެއްޖެއެވެ. ފަހެ އެ ދުވަހުވެސް އޭނާ ނަމާދު ފުރިހަމަކުރުމުގައި ދެމިހުރެއްޖެއެވެ. މިދުވަހު ވެސް ދަރިފުޅު ޖަވާބެއް ނުދިނުން އެކަނބުލޭގެ ދުޢާކުރިއެވެ. "އަޅުގެ ވެރި ރަސްކަލާކޯއެވެ. ޒިނޭކުރާ އަންހެނުންނާ ބައްދަލުވުމުގެ ކުރިން އޭނާގެ މަރު ނުގެންނަވާދޭވެ."\nދެންފަހެ ބަނޫ އިސްރާޢީލް ބާގައިގެ މީހުންގެ މެދުގައި ޖުރައިޖްގެ އަޅުވެރިކަމުގެ ވާހަކަ ދެކެވެން ފެށިއެވެ. އޭރު އެބައިމީހުންގެ ތެރޭގައި ރީތިކަމަށް މަޝްހޫރު ނަން ހިނގާފައިވާ ޒިނޭކުރާ އަންހެނަކު އުޅުނެވެ. އެކަނބުލޭގެ ބުންޏެވެ. ތިޔަބައިމީހުން އެދެނީ ނަމަ އަހުރެން އޭނާ މަޅީގައި ޖައްސާފައިހުށީމެވެ.\nފަހެ އެކަނބުލޭގެ އޭނާއާ ކުރިމަތިލިއެވެ. ނަމަވެސް އޭނާގެ ހެއްލުންތެރިކަމަށް ޖުރައިޖް އެނބުރިނުގަތެވެ. މިކަމާ އެކަނބުލޭގެ އެ ފައްޅީގެ ކައިރީގައި އުޅޭ ބަކަރި ހުއިހައްޕާ މީހަކާ ބައްދަލުކުރިއެވެ. އަދި އޭނާ ބޭނުން ކަމެއް ކުރުމަށް އެކަނބުލޭގެ ނަފްސު އޭނާއާ ހަވާލުކުރިއެވެ. އެ ދެ މީހުން ޒިނޭކޮށް ބަނޑުބޮޑުވިއެވެ. އޭނާ ވިހެއުމުން މީސްތަކުން ސުވާލުކުރަންފެށިއެވެ. ތިޔައީ ކާކުގެ ދަރިއެއް ހެއްޔެވެ؟ އެކަނބުލޭގެ ބުންޏެވެ. މިއީ ޖުރައިޖްގެ ދަރިއެކެވެ. ފަހެ މީސްތަކުން ޖުރައިޖް އާ ދިމާކުރަން ގޮސް އޭނާ ފައްޅިން ބޭރަށް ނެރެ ފައްޅި ތަޅައިލިއެވެ. އަދި އޭނާގެ ގައިގައި ތަޅަންފެށިއެވެ.\nމިކަމާ ޖުރައިޖް ސުވާލުކުރިއެވެ. ފަހެ ކަލޭމެންނަށް ވެގެން ތިޔަ އުޅެނީ ކިހިނެއްހެއްޔެވެ؟ އެވެރިން ބުންޏެވެ. ޒިނޭކުރާ އެވެނި އަންހެނަކާ ކަލޭ ޒިނޭކުރީ ނޫންހެއްޔެވެ؟ އޭނާ ކަލޭއަށް ދަރިޔަކު ވިހައިފިއެވެ. އޭނާ އެއްސެވެ. އެ ކުޑަކުއްޖާ ކޮބައިހެއްޔެވެ؟ ދެން އެބައިމީހުން އެކުއްޖާ ގެނެސްފޫއެވެ. އޭނާ ބުންޏެވެ. އަހަރެން ނަމާދުކުރާނެ ފުރުޞަތެއް ދޭޭށެވެ.\nޖުރައިޖް ނަމާދުކޮށް އަވަދިވެގެން ސަލާމް ދިނުނަށްފަހު އެ ކުޑަކުއްޖާ ގާތަށް ދިޔައެވެ. އަދި އެ ކުއްޖާގެ ބަނޑުގައި ޖަހާލުމަށްފަހު އެއްސެވެ. އޭ ކޮއިފުޅާއެވެ. ކޮއިފުޅުގެ ބައްޕައަކީ ކާކުހެއްޔެވެ؟ އެ ކުޑަކުއްޖާ ޖަވާބުދިނެވެ. ބަކަރި ހުއިހައްޕާ އެވެނި މީހެކެވެ.\nމިވާހަކަ އަޑުއަހައިފައި ޤައުމުގެ މީހުން ޖުރައިޖު ގައިގައި ފިރުމައި ބޮސްދޭން ފަށައިފިއެވެ. އަދި އޭނާގެ ގާތުގައި ބުންޏެވެ. ކަލޭގެފާނުގެ ފައްޅި ރަނުން ހަދައިދޭން ހެއްޔެވެ؟ އޭނާ ބުންޏެވެ. ނޫނެކެވެ. ދެން އެ ވެރިން ބުނެފިއެވެ. އެހެންވިއްޔާ ރިހިން ހަދައިދެން ހެއްޔެވެ؟ އޭނާ ބުންޏެވެ. ނޫނެކެވެ. އެންމެ ކުރިންވެސް އެތަން ހުރިގޮތަށް މަށިން ހަދައިދޭށެވެ. ދެން އެ ވެރިން އެތަން އިހު ހުރިގޮތަށް ހަދައިދީފިއެވެ.\nމި ހަދީސުން އަޅުގަނޑުމެންނަށް އެތައް އިބުރަތެއް ލިބެއެވެ. އެގޮތުން ދުނިޔެމަތީގައި اللهއަށް އީމާންވާ މީސްތަކުންނަށް މުސީބާތްތައް ޖެހޭނެކަމާއި އަދި اللهއަށް އީމާންވާނަމަ އެ އިލާހު ރަނގަޅު ގޮތް މެދުވެރިކުރައްވާނެކަމެވެ. އަދި މައިންބަފައިން ދަރީންގެ މައްޗަށް ކުރާ ދުޢާ އިޖާބަ ކުރައްވާނެކަމެވެ.\nނޯޓް: މިހަދީސް ނަގައިފައިވަނީ ރިޔާޟުއް ޞާލިޙީން އިންނެވެ.


މަޒުމޫނު ލިޔުމާއި ވާހަކަދެއްކުމުގެ ޒޯނު މުބާރާތް – 2009 (29 ޖަނަވަރީ 2009)\nދިވެހިބާހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ފަރާތުން ބާއްވަމުން އަންނަ މަޒުމޫނު ލިޔުމާއި ވާހަކަދެއްކުމުގެ ޒޯން މުބާރާތަށް ދަރިވަރުން ތަމްރީނުކުރުމަށްޓަކައި ހައްދުންމައްޗާއި ކޮޅުމަޑުލުގެ އިސްކޫލުތަކުގެ މުދައްރިސުންނަށް ބާއްވާ މަސައްކަތު ބައްދަލުވުމެއް ފަށައިފިއެވެ. މި އަހަރު ޒޯނު މުބާރާތް ބޭއްވުމަށް ހަމަޖެހިފައިވާ ކޮޅުމަޑުލާއި ހައްދުންމަތީގައެވެ. މި މަސައްކަތު ބައްދަލުވުން ތ. އަތޮޅުގައި ފައްޓަވައިދެއްވީ ވޭމަންޑޫ ސްކޫލުގެ އެކްޓިންގް ހެޑްމާސްޓަރ އަލްފާޟިލް ޚާލިދު ޢަބްދުﷲ އެވެ. އަދި ލ. އަތޮޅުގައި މަސައްކަތު ބައްދަލުވުން ހުޅުވައިދެއްވީ ލ. ފޮނަދޫ ކަތީބު އަލްޙާފިޒް އިބްރާހީމް މުޙައްމަދެވެ.\nމަޒުމޫނު ލިޔުމާއި ވާހަކަދެއްކުމުގެ ހުނަރު އިތުރުކުރުމުގެ މަޤްޞަދުގައި ބާއްވާ މި މަސައްކަތު ބައްދަލުވުން ކުރިއަށްދާނީ މި ޖަނަވަރީ މަހުގެ 29 ން 31 އަށެވެ. ހައްދުންމަތީގެ 16 ސްކޫލަކުން 32 މުދައްރިސުންނާއި، ކޮޅުމަޑުލުގެ 12 ސްކޫލަކުން 24 މުދައްރިސުން ބައިވެރިވެއެވެ.\nދެ އަތޮޅުގައި ވަކިވަކީން ކުރިއަށްގެންދާ މި މަސައްކަތު ބައްދަލުވުން ބޭއްވޭނީ ހައްދުންމަތީގެ އިސްކޫލުތަކަށް ފޮނަދޫގައެވެ. ކޮޅުމަޑުލު ގެ މަސައްކަތު ބައްދަލުވުން ބޭއްވެނީ ވޭމަންޑޫގައެވެ.\nތިން ދުވަހަށް ދެމިގެންދާ މި މަސައްކަތު ބައްދަލުވުމުގައި ގަޑި ނަންގަވައިދެއްވާނީ މީގެ ކުރީންވެސް މިފަދަ ބައްދަލުވުންތަކުގައި އިރުޝާދުދެއްވައިފައިވާ ބޭފުޅުންނެވެ.\nމިއަހަރުގެ މަޒުމޫނު ލިޔުމުގެ ޒޯނު މުބާރާތް ބޭއްވުމަށް ހަމަޖެހިފައިވަނީ މާރޗް 21 ގައި ކޮޅުމަޑުލުން، އަތޮޅު ތަޢުލީމީ މަރުކަޒާއި، ވޭމަންޑޫ ސްކޫލްގައެވެ. އަދި ހައްދުންމަތީން އަތޮޅު ތަޢުލީމީ މަރުކަޒާއި، އަތޮޅު މަދަރުސާގައެވެ. ވާހަކަދެއްކުމުގެ ޒޯނު މުބާރާތް ބޭއްވުމަށް ހަމަޖެހިފައިވަނީ 2009 ގެ ޖޫން4ން 14 ށެވެ.\nމަޒުމޫނު ލިޔުމާއި ވާހަކަދެއްކުމުގެ ޒޯނު މުބާރާތް 2009\nމަސައްކަތު ބައްދަލުވުން ފެށުމުގެ ރަސްމިއްޔާތުގެ ޕްރޮގްރާމ